**ПРОТОКОЛ ОТ ЧЕТИРИДЕСЕТ И ДЕВЕТО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 15 юни 2023 година, начало 09:00 часа**

От общо 51 общински съветници присъстваха 49. Отсъстваха Веселин Велчев и Мирослав Славчев. Заседанието беше открито и ръководено от Иво Пазарджиев – Председател на Общински съвет – Русе.

 **Г-н Иво Пазарджиев:** Моля общинските съветници да заемат местата си. Колеги, моля заемете местата си. Стартираме проверка на кворума. Системата е стартирана, моля да се регистрирате. Четиридесет и един общински съветници са се регистрирали. Имаме необходимия кворум да започнем нашата работа. Откривам четиридесет и деветото редовно заседание на Общински съвет – Русе. Започваме с постъпилите питания. На основание чл.106, ал.1 обявявам постъпилите питания за настоящото заседание на общинския съвет. Питане от общинския съветник Орлин Дяков относно… Колеги, моля за тишина в залата, относно изразходване на средства от бюджета на Община Русе за изработка на рекламен филм, с писмен и устен отговор. Питане от общинския съветник Деян Недков относно пропадане на общинска инфраструктура пътно платно, тротоар и част от детска площадка в центъра на град Русе, с писмен и устен отговор. Питане от общинския съветник Траян Тотев относно съхраняване на топлата храна от Млечна кухня в стъклени буркани вместо в пластмасови съдове, с писмен и устен отговор и питане от мен относно събираемостта на глобите за нарушаване на забраните за вдигане на шум, само с писмен отговор. На основание член 109 питанията, които са с писмен и устен отговор, ще бъдат връчени след завършване на процедурата по член 108. Относно 3 броя питания на господин Станимир Станчев с входящ номер 526, 527 и 528 40, да четири, благодаря за уточнението. Първото му питане е за неизвършено възстановяване на арката на Розариума в Парка на младежта и ремонт на настилката. Второто е за сключен договор за текущ ремонт на съществуващо игрище в Математическата гимназия. Третото е за основен ремонт на улица „Тулча“. И четвъртото е във връзка с изграждането на басейна в Парка на младежта. Питанията са постъпили на 9 юни, във връзка с което имам подадено писмо от кмета на Община Русе, че по повод постъпилите питания на господин Станчев, по които желае писмен и устен отговор на заседанието, което ще се проведе на 15 юни, Ви уведомявам, че питанията касаят изключително голям обем от информация. За настоящата сесия има и други питания, включително от граждани, които изискват представянето на голямо количество данни. Поради което на основание член 105, алинея 2 от нашия правилник се иска удължаване на срока до следващото редовно заседание, което ще се проведе на 13.07.2023 година. Започваме с разискванията по дневния ред. Имаме постъпило едно предложение за извънредна точка с входящ номер 537/13.06.2023 година относно одобрение за дарение на събраните финансови средства от Община Русе и дарители за изграждане на паметник на Апостола на свободата Васил Левски в град Тараклия, Молдова. Аз предлагам това предложение да бъде включено като точка номер 5, а останалите точки да се преномерират. Така, сега относно 39-та точка, която е упълномощаване на управителя на КОЦ – Русе, да управителят е тук в залата мисля, да, предлагам, за да не стои до края на сесията доктор Кожухаров, да включим неговата точка да бъде след приемане на годишните финансови отчети, тоест тя да стане пета, а тази, която предложих за Тараклия да бъде шеста точка. Други предложения по дневния ред има ли? Не виждам. Сега ще гласуваме първо предложението за извънредната точка за Тараклия да бъде включена като шеста точка, другата точка, която е 39-та по предварителния проект за дневен ред да бъде включена като пета. Ще бъде необходимо малко време, за да подготвят системата за гласуване. Гласуваме предложението за Тараклия като шеста точка.

**КВОРУМ – 46. С 46 „за“, 0 „против“ и 0 „въздържали се“ се прие предложението.**

 **Г-н Иво Пазарджиев:** Сега ще гласуваме разместването на точката, която е 39-та по предварителния проект за дневен ред, а именно упълномощаване на управителя на КОЦ – Русе ЕООД да сключи съдебна спогодба по Гражданско дело номер 46057 и Гражданско дело 46058 по описа на Русенски районен съд, на основание член 365 от Закона за задълженията и договорите във връзка с член 243 от Гражданския процесуален кодекс, да стане пета точка след преномерирането. Гласуваме предложението.

**КВОРУМ – 46. С 45 „за“, 1 „против“ и 0 „въздържали се“ се прие предложението.**

 **Г-н Иво Пазарджиев:** Гласуваме дневния ред като цяло.

**КВОРУМ – 47. С 46 „за“, 0 „против“ и 1 „въздържали се“ се прие следния проект за**

**ДНЕВЕН РЕД:**

1. Учредяване безсрочно безвъзмездно право на строеж за изграждане на Водно-рехабилитационен център с прилежаща инфраструктура, върху поземлен имот с идентификатор 63427.7.768 по КККР на гр. Русе, находящ се в Община Русе, гр. Русе, ул. „Руй планина”
2. Решение за даване на съгласие Община Русе да кандидатства с обект ПГСС „Ангел Кънчев“, гр. Русе по процедура № BG-RRP-1.011 “Ремонт и рехабилитация на общежития в системата на училищното образование“ по Националния план за възстановяване и устойчивост
3. Решение за даване на съгласие Община Русе да кандидатства с обект Център за подкрепа за личностно развитие - общежитие за средношколци, гр. Русе по процедура № BG-RRP-1.011 “Ремонт и рехабилитация на общежития в системата на училищното образование“ по Националния план за възстановяване и устойчивост
4. К.л.1284 Приемане на Годишните финансови отчети и Годишните доклади за дейността през 2022 г. на общинските еднолични търговски дружества, определяне на дивидент и избор на регистрирани одитори
5. Упълномощаване на управителя на КОЦ – Русе ЕООД да сключи съдебна спогодба по гражданско дело №46057/2022 г. и гражданско дело №46058/2022 г. по описа на Русенски районен съд на основание чл.365 от Закон за задълженията договорите (ЗЗД) във връзка с чл. 243 от Гражданския процесуален кодекс (ГПК)
6. Одобрение за дарение на събраните финансови средства от община Русе и дарители за изграждане на паметник на Апостола на Свободата-Васил Левски в гр. Тараклия, Молдова
7. К.л.1285 Допълване на Годишния план за приватизация на общинска собственост през 2023 г. и откриване на процедура за приватизация на общински имот с административен адрес: гр. Русе, ул. „Александровска“ №91, предмет на АЧОС №6858/21.12.2012 г.
8. К.л.1286 Допълване на Годишния план за приватизация на общинска собственост през 2023 г. и откриване на процедура за приватизация на общински имот с административен адрес: гр. Русе, ул. „Димчо Дебелянов“, предмет на АЧОС №10795/10.04.2023 г.
9. К.л.1287 Състав на Комисията по приватизация и следприватизационен контрол
10. К.л.1316 Промяна в списъците с общински жилища
11. К.л.1300 Приемане на Наредба за изменение и допълнение на Наредба №6 за условията и реда за установяване на жилищни нужди, настаняване под наем и продажба на жилища – общинска собственост /Наредба №6 за УРУЖНННРОЖС/
12. К.л.1301 Приемане на Наредба за изменение и допълнение на Наредба № 4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе
13. К.л.1288 Предоставяне безвъзмездно за управление на общински недвижим имот, находящ се в град Русе, за нуждите на ОП „Комунални дейности“ и на ОП „Паркстрой“
14. К.л.1307 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Мартен, ЕКАТТЕ: 47336, Община Русе, ул. „Рига“ №19
15. К.л.1308 Прекратяване на съсобственост чрез продажба частта на Община Русе, представляваща ½ ид. части от поземлен имот с идентификатор 63427.5.9, съгласно Кадастралната карта и кадастралните регистри на гр. Русе, и ½ ид. части от построената в имота сграда с идентификатор 63427.5.9.1, с адрес гр. Русе, ул. „Плана планина“ №15
16. К.л.1309 Откриване на процедура за провеждане на публичен търг с явно наддаване за учредяване на възмездно право на строеж за изграждане на три броя гаражи върху имот – частна общинска собственост, намиращ се в град Русе, кв. „Дружба“ 2
17. К.л.1310 Предоставяне безвъзмездно за управление на общински недвижим имот, находящ се в град Русе, ул. „Рига“ №1, за нуждите на „Център за специална образователна подкрепа – Русе“ (ЦСОП-Русе)
18. К.л.1311 Премахване на сграда с идентификатор 63427.7.438.1 по Кадастралната карта и кадастралните регистри на гр. Русе, разположена в недвижим имот – общинска собственост с идентификатор 63427.7.438 по Кадастралната карта и кадастралните регистри на гр. Русе и на обект с идентификатор 63427.7.424 по Кадастралната карта и кадастралните регистри на гр. Русе
19. К.л.1290 Провеждане на публичен търг с явно надаване за отдаване под наем на част от недвижим имот - публична общинска собственост, предоставен за управление на ОП „Спортни имоти”
20. К.л.1291 Провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”
21. К.л.1292 Провеждане на публичен търг с явно надаване за отдаване под наем на част от недвижим имот - публична общинска собственост, предоставен за управление на ОП „Спортни имоти”
22. К.л.1303 Провеждане на публичен търг с явно наддаване за отдаване под наем на част от имот – публична общинска собственост, находящ се в село Долно Абланово, Община Русе
23. К.л.1304 Отдаване под наем на имот - частна общинска собственост, за клуб на Сдружение „Централен клуб на привържениците на ФК ,,Дунав“ Русе - ,,Дунав-Завинаги“
24. К.л.1305 Отдаване под наем на части от имоти за разполагане на физическа инфраструктура - базови станции за оператори на електронни съобщителни мрежи
25. К.л.1306 Провеждане на публичен търг с явно наддаване за отдаване под наем на част от терен - публична общинска собственост, за разполагане на преместваем обект
26. К.л.1289 Определяне на начална тръжна цена за отдаване под наем на земеделски земи от общинския поземлен фонд на Община Русе
27. К.л.1315 Отдаване под наем на горски територии, собственост на Община Русе, като специализирана фуражна база за изхранване на дивеча, в полза на ТП „Държавно горско стопанство - Сеслав“ – гр. Кубрат
28. Задължително условие за получаване на авансово плащане след подписване на договор за финансово подпомагане по смисъла на Наредба № 4 от 08.07.2019 г. за финансово подпомагане на изграждането и обновяването на спортни обекти – държавна и общинска собственост с ММС
29. К.л.1302 Решение за даване на съгласие Община Русе да кандидатства с обект ДГ „Зора“ гр. Русе по подпрограма “Енергийна ефективност на общински училища и детски градини“ към Инвестиционна програма за климата на Националния доверителен екофонд
30. к.л.1293 Одобряване на Меморандум за сътрудничество с Българската академия на науките (БАН)
31. К.л.1317 Приемане на Общинска стратегия за личностно развитие на децата и учениците на територията на Община Русе (2023-2024)
32. К.л.1294 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – довеждащ водопровод до ПИ 504.24, ПИ 504.25 и ПИ 504.26 в м. „Над село“, землище на с. Басарбово
33. к.л.1295 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение до ПИ 80460.285.469 в м. „Баламата“, землище на с. Червена вода
34. к.л.1296 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно ел. захранване за ПИ 63427.310.128 в м. „Караач“, землище на гр. Русе
35. К.л.1297 Одобряване на подробен устройствен план (ПУП) – план за улична регулация (ПУР) и план за регулация и застрояване (ПРЗ) на ПИ с идентификатор 63427.98.29 в нов квартал 887 в м-ст „Слатина“, гр. Русе
36. К.л.1298 Даване на Разрешение за изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.298.55 и парцеларен план (ПП) на поземлен имот с идентификатор 63427.298.78, находящи се в местност „Саръ баир“, община Русе, област Русе
37. К.л.1312 Даване на Разрешение за изработване на проект за Подробен устройствен план – план за застрояване (ПУП- ПЗ) за ПИ с идентификатор 51679.173.479, местност „Над село“, землището на с. Николово, община Русе
38. К.л.1313 Одобряване на задание, разрешаване изработването на подробен устройствен план /ПУП/ – Парцеларен план за пътна връзка, свързваща ПИ 47336.63.376 с ПИ 47336.63.374 и ПИ 47336.63.377 в м. „Калето“, землище на гр. Мартен
39. К.л.1314 Одобряване на задание и разрешение за изработване на Подробен устройствен план / ПУП / – План за улична регулация /ПУР/, Изменение на план за улична регулация /ИПУР/ на бул. „Гоце Делчев“
40. К.л.1299 Определяне на срок за втора сесия за подаване на документи от кандидатите по Програма „Асистирана репродукция“ на Община Русе за 2023 година
41. Питания
42. Изказване на Мариян Димитров – вх.№ОбС-517/08.06.2023 г.
43. Питане на Мариана Иванова – вх.№ОбС-518/08.06.2023 г.
44. Питане на Мариана Иванова – вх.№ОбС-519/08.06.2023 г.

 **Г-н Иво Пазарджиев:** Започваме с първа точка. Господин Станимир Станчев, председател на групата на СДС, желае изказване по точка извън дневния ред. Заповядайте.

**Г-н Станимир Станчев:** Уважаеми господин Кмет, уважаеми господин Председател, уважаеми колеги общински съветници. Искам първо да благодаря от тази висока трибуна на всички колеги, които ми честитиха рождения ден. Пожелавам на всички вас, които не успях да им отговоря, да са все така борбени, амбициозни и да бъдат истински хора. Това е една вметка само. Преди малко станахме свидетел по четирите мои питания, че е необходимо доста време да ми се отговори. Ние като общински съветници се ползваме от законовите срокове, подаваме нашите питания в установения срок, както е по правилник. Има достатъчно време според мен, след правилна организация на работния процес да получим адекватни такива отговори. Изказването ми ще продължи в следната посока. През последния месец или два наблюдаваме, забележете, напускане на служители от общинска администрация. Повтарям, напуснали, не уволнени или съкратени по несправяне със задълженията си и буди при нас въпроса какво се случва? Защо хора с доказан капацитет, не говоря тук за хигиенистка примерно на общината, говоря за така подготвени хора с над 20-годишен стаж някои от тях. Говорим за хора, които бяха директори на дирекции. Говоря за хора, които беше им се декларирало изключително силно политическо доверие. Като Искрен Илиев, като Чана Лозева в частност. Сега последно напусна и един изключително ценен според експертите в общината служител Иван Минчев, точно по обществените поръчки. Спомням си, че госпожа Лозева тука защитаваше с пламенна страст новия устройствен правилник на ОП „Паркстрой“ и как ще се вършат много дейности с по-малко пари. Беше един човек, който наистина искаше да свърши работа. Защо? Какво се случва, че тези подготвени хора, които русенската общественост е инвестирала в тяхното развитие средства и време. Подчертавам, те не са уволнени, те са напуснали доброволно. Никой не напуска доброволно от някъде, където вървят работите. Всеки един от нас, който управлява някакви процеси, някакви организации, много добре знае, че когато един служител напусне, той веднага му светва лампичката и взема някакви мерки.

**Г-н Иво Пазарджиев:** Времето изтече.

**Г-н Станимир Станчев:** Какво се случва е първия въпрос, а за сметка на това се увеличава примерно пиар отдела, примерно. Завършвам, господин Председател. В същото време наблюдаваме ОП дружества управителите им са с изтекли договори. Това ще бъде някакъв нов политически пазарлък за предстоящите местни избори ли?
С две думи, това доказателство, което сега получихме, че не могат да отговорят на въпросите, които ние поставяме, означава, че липсва административен капацитет, а в същото време напускат подготвени кадри, защото явно работата не върви. Благодаря ви.

**Г-н Иво Пазарджиев:** Благодаря. Кметът на Община Русе ще вземе отношение. Заповядайте.

**Г-н Пенчо Милков:** Уважаеми господин Председател, уважаеми колеги общински съветници. Не е тайна за никого, че предизборната кампания започна. Аз многократно съм се обръщал тук, хората да се изказват подготвени и добросъвестно. И в тази насока ще бъде и моето изказване. Всеки общински съветник има достъп до администрацията на Община Русе. Тя съм разпоредил да бъде отворена към вас, да дава всякаква информация и да не формализира контактите с общинските съветници, което съм уверен, че в предишните 3 години и половина стана факт. Лично аз като бях съветник, доста по-формализирано общувах с администрацията. Имаше абсолютна разпоредба да не ми се дава информация, освен на писмени искания. В Община Русе никога не е имало политически уволнения в продължение на 3 години и половина и това каза преди малко общинският съветник, че колегите са напуснали сами. Да, напускат колеги и много други започват работа. Имаме прекрасни специалисти в администрацията. По отношение на Искрен Илиев, който беше директор на дирекция, същият е и мой колега в университета. Реално Искрен е напуснал по лични причини. Всеки, който от вас е добросъвестен, не би се изправил тук да ги коментира. Абсолютно същото е и с Чана Лозева, също по лични причини. Абсолютно недобросъвестно е да се изправиш тук, ако си проявил малко интерес към тези хора, с които си работил и лесно можеш да научиш защо са вкъщи. Чана продължава да помага на новия млад директор на „Паркстрой“, който също пламенно защитава интересите на хората и е всеки ден на терен и се казва Николай. Така че, не съм съгласен с такава интерпретация. Нови колеги са постъпили на работа. Администрацията работи много добре, хората не се делят на партиен или обществен принцип. И отново искам да кажа. Радвам се, че хората могат да отделят политиката от политиканстването и политиците от политиканите. Много неща ще изслушате. Радвам се, че ги има, защото сред плявата лесно може да се видят и цветята. Благодаря ви.

**Г-н Иво Пазарджиев:** Благодаря. Реплика, заповядайте господин Станчев.

**Г-н Станимир Станчев /реплика/:** Уважаеми господин Кмет, уважаеми господин Председател, уважаеми колеги. Явно кмета не ме е слушал внимателно, защото беше може би зает да пише във фейсбук. Не съм казал, че има политически уволнения, казах, че хората сами напускат и казах, че никой не напуска там, където работата върви и където се чувства добре в своята среда и в колектива. Това казах и ние питаме защо? Това питаме. И какви политиканствания, какви… Да вметна, предизборната кампания при Вас, тя не е свършвала. Вие 4 години сте в предизборна кампания. Така че, да казвате сега, че наближила или почвала това е несериозно. И между другото, за разлика от Вас, много от нас въобще не сме професионални, както Вие се определяте като политици. И за нас не ни е важно политическата кариера. За нас е важно развитието на нашите общности, важно ни е да живеем в хубав и красив град, и е важно, когато има някакъв проблем да питаме защо. И относно „Паркстрой“, доколкото си спомням, той е временно назначен този въпросния нов директор. И питам каква е причината изтекли договори, вие да сте чували да се подновяват? Да сте чували, колеги? Или това ще бъде поредната политическа уйдурма и поредната сделка за сметка на нас русенците, които си плащаме данъците и сме ги платили. Благодаря.

**Г-н Иво Пазарджиев:** Благодаря. Започваме по дневния ред.

**Точка 1**

**Учредяване безсрочно безвъзмездно право на строеж за изграждане на Водно-рехабилитационен център с прилежаща инфраструктура, върху поземлен имот с идентификатор 63427.7.768 по КККР на гр. Русе, находящ се в Община Русе, гр. Русе, ул. „Руй планина”**

 **Г-н Иво Пазарджиев:** Госпожа Златомира Стефанова ще докладва, има представители на Сдружението „Александър Русев“ в залата. Заповядайте, госпожо Стефанова.

**Г-жа Златомира Стефанова:** Благодаря. Уважаеми господин Председател, уважаеми господин Кмет, уважаеми общински съветници, колеги. В Община Русе е постъпило мотивирано искане от Фондацията „Александър Русев“ за изграждане в поземлен имот частна общинска собственост в град Русе по улица „Руй планина“ водно-рехабилитационен център при условията на учредено съобразно Закона за общинската собственост безвъзмездно и безсрочно право на строеж в полза на фондацията. Към момента фондацията предоставя безплатни водни занимания с терапевтична рехабилитационна насоченост на 100 деца, които са в неравностойно положение, в сградата на Спортното училище „Майор Атанас Узунов“. Предвид ограниченото време, в което се ползва басейна и невъзможността да се увеличи капацитета, за да може фондацията да работи с тези деца, предлагаме да се изгради специализиран водно-рехабилитационен комплекс в общинския поземлен имот. С оглед влезлия в сила план за застрояване и разработен от фондацията заявител-проучване, се предвижда изграждането на сграда с размери 30/53 метра, височина до 10 метра със застроена площ, разпределена по надземни етажи, както следва. Първи етаж 1600 квадратни метра и втори етаж 900 квадратни метра. Благодаря.

**Г-н Иво Пазарджиев:** Благодаря на госпожа Стефанова. Заявки за изказвания по точката? Имаме постъпило уведомление от господин Делян Саманджиев, който декларира конфликт на интереси и няма да участва в обсъжданията и гласуванията по точката. Заявки за изказвания други? Няма. Режим на гласуване, моля по точката.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 1353**

На основание чл. 21, ал. 2 и чл. 21, ал. 1, т. 8 от ЗМСМА, във връзка с чл. 8, ал. 1 и 9, чл. 37, ал. 5 от ЗОС, чл. 26, ал. 1, т. 3 и чл. 38, ал. 1 от Наредба № 1 на Общински съвет - Русе, за общинската собственост, съобразно предвижданията на влязъл в сила план за застрояване, одобрен със Заповед № РД-01-1496 / 19.05.2023 г. на Кмета на Община Русе, Общинският съвет реши:

 1. Допълва Годишната програма за управление и разпореждане с имоти общинска собственост за 2023 г. с учредяване на безсрочно, безвъзмездно право на строеж върху поземлен имот с идентификатор 63427.7.768 по КККР на гр. Русе, представляващ УПИ XIV-768-за обществено обслужване, от кв. 535 по плана на гр. Русе, находящ се в област Русе, община Русе, гр. Русе, ул. "Руй планина", предмет на Акт за частна общинска собственост (АЧОС) № 8565 / 04.04.2018 г., вписан под № 175, том 9, н.д. 1835, ДВР 4096, вх. № 4193 / 12.04.2018 г. в Службата по вписвания – Русе, в полза на фондация „Александър Русев“, ЕИК 176994745, със седалище гр. Русе, ул. „Ради Иванов“ № 8, вх. 2, ет. 1, ап. 2, представлявана от председателя Илиян Георгиев Русев, за изграждане на водно-рехабилитационен център, със застроена площ от 1600 кв.м, с разгъната застроена площ от 2500 кв.м, с частичен сутерен с площ от 1300 кв.м, с обща площ на строежа, включваща надземни етажи и подземен сутерен – 3800 кв.м, и прилежащи към сградата тротоари, паркинг и обслужващи пътища с обща площ от 1435 кв.м.

 2. Дава съгласие за учредяване на безсрочно, безвъзмездно право на строеж върху поземлен имот с идентификатор 63427.7.768 по КККР на гр. Русе, представляващ УПИ XIV-768-за обществено обслужване, от кв. 535 по плана на гр. Русе, находящ се в област Русе, община Русе, гр. Русе, ул. "Руй планина", с площ от 6627 кв.м, предмет на АЧОС № 8565 / 04.04.2018 г., вписан под № 175, том 9, н.д. 1835, ДВР 4096, вх. № 4193 / 12.04.2018 г. в Службата по вписвания – Русе, в полза на фондация „Александър Русев“, ЕИК 176994745, със седалище гр. Русе, ул. „Ради Иванов“ № 8, вх. 2, ет. 1, ап. 2, представлявана от председателя Илиян Георгиев Русев, за изграждане на водно-рехабилитационен център, със застроена площ от 1600 кв.м, с разгъната застроена площ от 2500 кв.м, с частичен сутерен с площ от 1300 кв.м, с обща площ на строежа, включваща надземни етажи и подземен сутерен – 3800 кв.м, и прилежащи към сградата тротоари, паркинг и обслужващи пътища с обща площ от 1435 кв.м., в който след въвеждането му в експлоатация и след снабдяване с необходимата лицензия, да бъдат предоставяни и социални услуги – информиране и консултиране; терапия и рехабилитация, по смисъла на чл. 15, т. 1 и 4 от ЗСУ, на деца и възрастни с вродени или придобити трайни увреждания, или които се нуждаят временно от възстановителни водно-рехабилитационни занимания по здравно предписание.

Решението подлежи на оспорване чрез Общински съвет - Русе пред Административен съд - Русе в 14-дневен срок от оповестяването му.

**Точка 2**

**Решение за даване на съгласие Община Русе да кандидатства с обект ПГСС „Ангел Кънчев“, гр. Русе по процедура № BG-RRP-1.011 “Ремонт и рехабилитация на общежития в системата на училищното образование“ по Националния план за възстановяване и устойчивост**

 **Г-н Иво Пазарджиев:** Госпожа Стефанова ще докладва пак.

**Г-жа Златомира Стефанова:** Благодаря, господин Председател. Уважаеми дами и господа общински съветници. Това е поредната процедура, която се отваря по Националния план за възстановяване и устойчивост, което молим да подкрепите. Целта на процедурата е да се създадат условия за равен достъп до образование чрез изграждане на благоприятна, включваща иновативна, енергийно-ефективна и подкрепяща и мотивираща образователна среда. В рамките на процедурата се набират предложения за изпълнение на инвестиции в следните дейности. Основен ремонт, реконструкция, както и доставка и монтаж на оборудване. Във връзка с гореизложеното ви информирам, че общинска администрация е в процес на подготовка на проектно предложение по описаната процедура за ПГСС „Ангел Кънчев“ в Образцов чифлик, като процедурата се реализира с финансовата подкрепа на Европейския съюз от механизма за възстановяване и устойчивост и предвидените средства по проекта са 100% безвъзмездна финансова помощ, като максималният размер на предложението за изпълнение на инвестицията е до 6 милиона лева с 31 месеца срок. Благодаря.

**Г-н Иво Пазарджиев:** Благодаря на госпожа Стефанова. Първо заявено изказване, госпожа Росица Георгиева.

**Г-жа Росица Георгиева:** Уважаеми господин Кмете, уважаеми господин Председател, уважаеми колеги общински съветници. Подкрепям изключително много направеното предложение за включването на общежитието на Професионална гимназия по селско стопанство. Вие знаете, че с промяната през 2016 с новия Закон за предучилищното и училищно образование, образователните институции, които бяха към Министерството на земеделието и храните преминаха към общините. Всъщност ние имаме две училища, които са професионални гимназии общински и много се радвам, че ще бъде включен в Плана за развитие и възстановяване това общежитие, тъй като това училище е изключително ценно за нас, защото това е едно от първите училища селскостопански в България. Много важни кадри се обучават и възпитават в самата образователна институция. Благодаря на кмета за подкрепата, защото наистина там е трудно, тъй като вие знаете къде се намира училището и в съвременните условия родителите предпочитат централна градска част, без да си дават сметка, че това е едно училище, което произвежда кадри изключително необходими в селското стопанство. Така че, аз много се радвам на това предложение и на предложението за включването на общежитие за средношколци, тъй като това е много важно да се подобри средата, в която ще живеят учениците. Благодаря ви.

**Г-н Иво Пазарджиев:** Благодаря на госпожа Георгиева. Други заявки за изказвания? Няма. Режим на гласуване по точката, моля.

**КВОРУМ – 47. С 46 „за“, 0 „против“ и 1 „въздържали се“ се прие**

**РЕШЕНИЕ № 1354**

На основание чл. 21, ал.1, т.23, във връзка с чл.21, ал.2 от ЗМСМА, Общинският съвет реши:

1. Дава съгласие за кандидатстване на Община Русе с обект за изпълнение на инвестиция ПГСС „Ангел Кънчев“, находящ се в кв. „Образцов Чифлик“, гр. Русе, с идентификатор 63427.12.8.7, съгласно АПОС №8705/15.10.2018 г. по процедура № BG-RRP-1.011 “Ремонт и рехабилитация на общежития в системата на училищното образование“, по Националния план за възстановяване и устойчивост.
2. Обектът на инвестиция ПГСС „Ангел Кънчев“ – гр. Русе ще продължи да функционира като такъв (общежитие) и няма да бъде закрит за период не по-малък от 5 години след крайното разплащане към бенефициента/крайния получател на финансовия ресурс.

**Точка 3**

**Решение за даване на съгласие Община Русе да кандидатства с обект Център за подкрепа за личностно развитие - общежитие за средношколци, гр. Русе по процедура № BG-RRP-1.011 “Ремонт и рехабилитация на общежития в системата на училищното образование“ по Националния план за възстановяване и устойчивост**

 **Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Благодаря, господин Председател. Уважаеми дами и господа общински съветници, това предложение е подобно на предходното, което ви докладвах, само че става въпрос, както и госпожа Георгиева каза за средношколското общежитие на булевард „Липник“, Източна промишлена зона. Условията за кандидатстването са същите, които изчетох в предния контролен лист. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 1355**

На основание чл. 21, ал.1, т.23, във връзка с чл.21, ал.2 от ЗМСМА, Общинският съвет реши:

1. Дава съгласие за кандидатстване на Община Русе с обект за изпълнение на инвестиция Център за подкрепа за личностно развитие - общежитие за средношколци, находящ се на бул. „Липник“, Източна промишлена зона, гр. Русе, с идентификатор 63427.8.1307.2, съгласно АПОС №7295/04.07.2014 г. по процедура № BG-RRP-1.011 “Ремонт и рехабилитация на общежития в системата на училищното образование“, по Националния план за възстановяване и устойчивост.
2. Обектът на инвестиция Център за подкрепа за личностно развитие - общежитие за средношколци, гр. Русе ще продължи да функционира като такъв (общежитие) и няма да бъде закрит за период не по-малък от 5 години след крайното разплащане към бенефициента/крайния получател на финансовия ресурс.

**Точка 4**

**К.л.1284 Приемане на Годишните финансови отчети и Годишните доклади за дейността през 2022 г. на общинските еднолични търговски дружества, определяне на дивидент и избор на регистрирани одитори**

**Г-н Иво Пазарджиев:** Всички управители на общински дружества са в залата. Представителите на лечебните заведения, както и господин Кунчев и господин Александър Георгиев виждам, че е тук. Заповядайте, госпожо Стефанова.

**Г-жа Златомира Стефанова:** Благодаря, господин Председател. Уважаеми общински съветници, на 26 април Комисията за оценка на финансово-икономическите резултати на общинските търговски дружества се проведе, като тя разгледа годишните финансови отчети и докладите за дейността на общинските търговски дружества през 2022 година, като даде становище за приемането и определянето на дивидент върху печалбата. Резултатите от работата на комисията, след като тя изслуша докладите на управителите за дейността и намеренията им за 2023 година е следната, че и шестте общински лечебни заведения приключат с положителен финансов резултат, както и „Общински пазари“ ЕООД. Изключение прави „Общински транспорт Русе“ ЕАД, който приключва финансовата 2022 с отрицателен финансов резултат и загуба от 556 000 лева. Всички лечебни заведения са реализирали инвестиции в материалната си база, в закупуване на апаратура, както и за повишаването на квалификацията на персонала. Информацията за резултатите от дейността на дружествата е обобщена в доклад, който ви е представен, като комисията след извършен анализ предлага да се вземат следните решения от общинския съвет. Първо да бъдат приети годишните финансови отчети и годишните доклади за дейността на дружествата за 2022 година, да се одобри Годишния обобщен доклад за резултатите от дейността за 2022 година, да бъдат освободени от внасяне на дивидент всички общински търговски дружества и да бъдат избрани предложените проверители, регистрирани одитори за 2023 за дружествата, които подлежат на независим одит. Благодаря ви.

**Г-н Иво Пазарджиев:** Благодаря на госпожа Стефанова. Ако има въпроси, управителите са готови да отговорят на съветници. Заявки за изказвания по точката? Господин Станчев, заповядайте.

**Г-н Станимир Станчев:** Уважаеми господин Кмет, уважаеми господин Председател, уважаеми колеги общински съветници. Както казахме нееднократно по време на комисии, както казахме и преди 1 година, продължаваме да го повтаряме и сега. И видно от резултатите, които ни бяха предоставени. Говоря относно нашето предложение ще бъде в един друг контекст, накрая ще го кажа. И видно от финансовите показатели, които декларира „Общински пазари“, нашите въпроси са свързани с това на какво се дължи намаляването на финансовите резултати. Защото през последните година-две, то беше натоварено с несвойствени дейности, както да управлява Ледената пързалка, според нас, както и да развива и несвойствени дейности като строителство, управление и на започналия януари месец мисля, че беше обещано строителството на басейна в парка. Виждаме съществено намаляване на тези резултати и това, което казахме преди 1 година, започва да се получава. Според нас намаляването на финансовите резултати, показва, че дружеството започва да се задъхва и да изпитва финансови или по-точно икономически трудности, още повече с придобиването на заема, който му предстои сега за басейна. Не знам дали, ще кажете, на година няколко стотин хиляди лева трябваше да внася това дружество. И с печалба от 73 000 лева, беше ми предоставена тази справка, как ще го прави това нещо? И това, което казахме преди 1 година, че се цели дестабилизацията на въпросното дружество, ще се случи. Но за сметка на това, през последната година-две имаше редица статии как примерно изключително голям паричен ресурс е акумулиран, смисъл приход от управлението на Ледената пързалка. Изключително голям ресурс от така наречения вече Пролетен панаир, а не както русенци я знаят Тарла. Няма да коментирам къде се провежда тя, само ще кажа, че русенският бизнес за втора поредна година по една или друга причина отсъства от този панаир. Защо? Защо русенския бизнес не припознава управлението на този панаир като наш и защо се толерират, според мен видно, няма да коментирам колко е евтино, фирми и представители оттук на изток. Благодаря.

**Г-н Иво Пазарджиев:** Благодаря. Други заявки за изказвания по точката? Кметът на Община Русе ще вземе думата.

**Г-н Пенчо Милков:** Уважаеми господин Председател, уважаеми общински съветници, уважаеми представители на търговските дружества. Благодаря на всички, че сте тук ръководителите. Първо, по отношение на думите, че се цели дестабилизация, които вчера бяха казани в публичното пространство, днеска от страна на съветника в общинския съвет. Има достатъчно юристи в залата, които могат да знаят какво означава да се цели дестабилизация, цели фалит, цели… Нищо не се цели. И ако това продължава да се говори, трябва да се докаже, но не в тази сграда, а в друга. Напротив, дружеството е капитализирано с милиони осигурени и единственият задъхан тука е критикуващия. Изобщо не е задъхано дружеството. Всички подали искания да участват на Тарлата, са участвали на Тарлата. По-русенско от това да го направи русенско общинско предприятие, няма как да бъде. Всеки, който е желал е отишъл и аз не видях празно място. Ходих няколко пъти. Хората разсъждават обратно на преждеговорещия. По отношение на търговското дружество пазари, възложени са му задачи, които са изцяло в интерес на хората. На загуба разбира се е обществената тоалетна, която стопанисва в центъра. Хората очакваха толкова дълго време да има. Тя е на загуба, ама не може всичко да е на печалба, когато предприятието е обществено публичноправно, то е на общината. И тази загуба се наваксва с други приходи. И отново казвам нали, самоцелното критикарство няма нищо добро в него. И басейна ще бъде построен, а отделно друго „ние питаме“, ами вие преди да питате трябва да четете. Имаше финансови анализи, които бяха представени пред общинския съвет и хората са чели и затова и не питат. Имаше финансови анализи, имаше обществено обсъждане. Аз не Ви видях нито на общественото обсъждане, нито при гласуването на точката Ви чух да обсъждаме финансовия анализ, който съществуваше. Изобщо не Ви видях, но отново казвам, понеже останаха броени дни до определени дати есента и трябва да се направят изказвания. Трябва на килограм да се пускат питания. След това, като не Ви отговарят на килограм на питанията, хората са напуснали или некадърни или злонамерени, което не е вярно. Търговските дружества на община Русе са в добро състояние. Търговското дружество и общинските предприятия, лечебните заведения развиват много силна дейност. Тук са ръководителите. Можете да се запознаете. Така че пак казвам, от уважение към колегите и мисля, че трябва наистина да сме много внимателни в говоренето. Предприятието не е задъхано в никакъв случай, задъхан е друг. Благодаря ви.

**Г-н Иво Пазарджиев:** Благодаря. Реплика за господин Станчев.

**Г-н Станимир Станчев /реплика/:** Уважаеми господин Председател, уважаеми колеги, уважаеми господин Кмет. Ще се поправя, не се цели, то това е практика да се дестабилизират общински предприятия при леви управления или както каза вчера една моя колежка популистки такива управления, това е практика. Финансови анализи има най-различни, само че Вие къде намерихте общински басейн на печалба, но това са едни или други наши спорове. Относно това, което казахте преди малко, моите уважения към труда към мен и екипа ми, всички, които подготвят тия питания, няма да Ви позволя да говорите, че са на килограм, защото ако Вие сега бяхте подготвени с отговорите, можеше да ги дискутираме тези питания в тази сесия, а Вие не само, че не сте готови, а Вие не искате да ги дискутираме тези питания, защото явно има от какво да се притеснявате. Явно, казвам предположение, не е доказателство. И накрая ще завърша с едно предложение. Относно дивидента за „Общински пазари“, предлагам да се гласува отделно. Благодаря. Сега ще го дам и писмено.

**Г-н Иво Пазарджиев:** Не, няма нужда, процедурно. Господин Александър Неделчев за изказване.

**Г-н Александър Неделчев:** Благодаря, господин Пазарджиев. Уважаеми колеги, като прочетох вчера от пресконференцията на СДС какво се е говорило за търговското дружество „Общински пазари“, доста се посмях. Толкова несериозни твърдения и с нищо не аргументирани отдавна не бях чел. Ако някой си е направил труда да прочете внесения ни материал в частта за „Общински пазари“, ясно ще види, че примерно през 2022 година са внесени от 320 000 лева в бюджета срещу 270 през 2021. Ах, каква дестабилизация! Ако види това, което ни е предоставено като материал, приходи от придобиване на дълготрайни материални активи 581 000 лева. Ах, каква дестабилизация! От тях 54 стари магазина на централен пазар са заменени с нови по-големи, удобни закрити помещения. Ремонтиран е пазар „Сан Стефано“. Много голямо помещение закрит базар. Да не изброявам всичко, че няма да ми стигне времето на изказването. Просто, имаше период, в който „Общински пазари“ бяха дестабилизирани, господин Станчев. Госпожа Николова седи до Вас и тя като кмет много добре може да ви каже в кой период беше това, когато бяха със стотици хиляди лева загубите на пазарите, когато бяха на червено търговското дружество и след избирането на Едем Демирджиев и после на Кунчо Кунчев за управители на дружеството, нещата коренно се промениха. И това започна точно по лявото управление. Твърдението Ви, че по левите управления са дестабилизирали ОП-тата са толкова пък смехотворни, че чак не знам как може да обвиняваш някого в популизъм и в същото време да си на такава степен популист. Смятам, че когато се изказваме от тая трибуна, наистина вярно, че наближават местни избори, вярно, че всеки се стреми да получи някакви дивиденти от дейността си и от това, което говори, но уверявам Ви, не е дивидент когато говориш неаргументирани, непотвърдени данни. Напротив, противоречащи на фактите твърдения. Това на никого нищо добро не е донесло като политически резултати. Аз съм изключително щастлив, че „Общински пазари“ наистина през годините показва едно стабилно развитие, прогресиране, ангажиране с все нови и нови дейности, които са полезни за гражданите на Община Русе и за общината и продължава да изпълнява основната си дейност, предоставяйки все по-добри обществени тържища на русенските граждани. Благодаря.

**Г-н Иво Пазарджиев:** Благодаря. Реплика за госпожа Елеонора Николова.

**Г-жа Елеонора Николова /реплика/:** Уважаеми господин Кмете, уважаеми господин Председател, уважаеми колеги. Уважаеми господин Неделчев, „Общински пазари“ имаха нещастна съдба по време на управлението на кмета Калчев. След това по време на моето управление беше назначен Айдън Демерджиев, откъдето започна всъщност прогреса на предприятието. Нека да си спомним, че това беше кандидатура на СДС. Този човек беше изключително грамотен, изключително добър в управлението. Всъщност господин Кунчев завари едно добре работещо предприятие. Що се касае до новите начинания на „Общински пазари“, само искам мои лични впечатления да кажа, общинското пазарче на „Сан Стефано“ беше унищожено. Там се „цвъкна“, ако мога така да се изразя, една закрита площ, в която никой не влиза и фактически сега в момента няма пазарче на „Сан Стефано“.

**Г-н Иво Пазарджиев:** Благодаря. Други заявки за изказвания по точката? Има, да. Натиснете копчето. Добре, втора реплика за господин Станчев.

**Г-н Станимир Станчев /реплика/:** Уважаеми господин Кмет, уважаеми господин Председател, уважаеми колеги. Уважаеми господин Неделчев, няма да е класически сблъсъка, ако той не е между лявото и дясното, както казахте в началото. Само че аз по време на комисии изисках една справка от общинска администрация. Съжалявам просто, че не е с подпис и печат, защото Вие може да кажете, че това е неофициален документ. И в приходи, разходи, финансови резултати се забелязва намаляването на финансовите резултати. Това казвам, не съм казал, че са на загуба или нещо от рода. Намаляване на финансовите резултати. И в точка 3, мога да Ви го предоставя това нещо, ще видите, че от 176 000 на 160, 2022 е на 73, това твърдим ние. Когато започнат да намаляват, увеличава ти се работата, а да не говоря, че са увеличени доколкото разбрах и наемите, а в същото време се намалява КПД-то, полезното действие, в смисъл печалбата, това какво показва - че си много, много, много добре? Благодаря.

**Г-н Иво Пазарджиев:** Благодаря. Други заявки за изказвания? Няма. Гласуваме първо процедурното предложение на господин Станчев за разделно гласуване на точката за „Общински пазари“, а останалите да бъдат гласувани анблок. Господин Станчев, нали правилно съм разбрал предложението Ви? Да гласуваме разделно точката за „Общински пазари“, а останалите анблок? Да. Гласуваме процедурното предложение на господин Станчев.

**КВОРУМ – 45. С 19 „за“, 10 „против“ и 16 „въздържали се“ не се прие предложението.**

 **Г-н Иво Пазарджиев:** Добре. Ръчно „за“ господин Станчев.Гласуваме основното предложение.

**КВОРУМ – 48. С 33 „за“, 0 „против“ и 15 „въздържали се“ се прие**

**РЕШЕНИЕ № 1356**

На основание чл. 21, ал. 2, във връзка с чл. 21, ал. 1, т. 23 от ЗМСМА; чл. 137, ал. 1, т. 3 и чл. 146, ал. 1 и ал. 3, чл. 147, ал. 2, чл. 221, т. 6 и т. 7 и чл. 248, ал. 1 от Търговския закон, чл. 26, чл. 30 и чл. 31, във връзка с чл. 3 от Закона за публичните предприятия, чл. 10, ал. 1, т. 3 и т. 6 и чл. 13, т. 5 и т. 6 от Наредба №9 на Общински съвет – Русе, Общинският съвет реши:

1. Приема Годишните финансови отчети и Годишните доклади за дейността през 2022 г. на общинските еднолични търговски дружества: „Общински пазари” ЕООД; „Общински транспорт Русе“ ЕАД; „Диагностично консултативен център 1 – Русе” ЕООД; „Медицински център 1 – Русе” ЕООД; „Център по дентална медицина 1 – Русе” ЕООД; „Център за психично здраве – Русе” ЕООД; „Комплексен онкологичен център – Русе” ЕООД, „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД.
2. Приема консолидираните годишни финансови отчети, заверени от регистриран одитор и консолидираните годишни доклади за дейността през 2022 г. на „Комплексен онкологичен център – Русе” ЕООД и „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД
3. Одобрява Годишен обобщен доклад за резултатите от дейността на общинските еднолични търговски дружества през 2022 г., съгласно приложение.
4. Освобождава от внасяне на дивидент общинските търговски дружества „Общински пазари“ ЕООД, „Диагностично консултативен център 1 – Русе” ЕООД; „Медицински център 1 – Русе” ЕООД; „Център по дентална медицина 1 – Русе” ЕООД; „Център за психично здраве – Русе” ЕООД, „Комплексен онкологичен център – Русе” ЕООД и „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД
5. Избира проверители-регистрирани одитори за заверка на Годишните финансови отчети на общинските търговски дружества за 2023 г., както следва:
	1. Димитър Петров Йорданов, с диплом №0123/1992 г. за „Общински пазари” ЕООД;
	2. Димчо Иванов Димитров, с диплом №0621/2009 г. и търговско дружество „СПОТЛАЙТ ОДИТИНГ“ ЕООД, чрез което упражнява дейността – за „Общински транспорт Русе“ ЕАД;
	3. Стефанка Тодорова Николова, с диплом №0041/2001 г. и търговско дружество „СКРИБА“ ЕООД, чрез което упражнява дейността – за „Диагностично консултативен център 1 – Русе” ЕООД;
	4. Стефанка Тодорова Николова, с диплом №0041/2001 г. и търговско дружество „СКРИБА“ ЕООД, чрез което упражнява дейността – за „Комплексен онкологичен център – Русе” ЕООД;
	5. Дияна Георгиева Пенчева, с диплом №0380/1997 г. за „Специализирана болница за активно лечение за пневмо-фтизиатрични заболявания д-р Димитър Граматиков – Русе” ЕООД.

 **Г-н Иво Пазарджиев:** Извинявам се 33 гласа „за“, 0 „против“ и 15 „въздържали се“. Благодаря за корекцията. Предложението се приема. Благодаря на управителите на нашите търговски дружества, че уважиха заседанието на общинския съвет.

**Точка 5**

**Упълномощаване на управителя на КОЦ – Русе ЕООД да сключи съдебна спогодба по гражданско дело №46057/2022 г. и гражданско дело №46058/2022 г. по описа на Русенски районен съд на основание чл.365 от Закон за задълженията договорите (ЗЗД) във връзка с чл. 243 от Гражданския процесуален кодекс (ГПК)**

 **Г-н Иво Пазарджиев:** Йоана Неделчева, моля да докладва точката.

**Г-жа Йоана Неделчева:** Уважаеми общински съветници, уважаеми господин Председател, господин Кмет. Представям на вашето внимание настоящото предложение, което е във връзка с упълномощаване на управителя на Комплексен онкологичен център - Русе да сключи споразумения по две граждански дела, като тези дела представляват суми, които са разходи за обучение по договори за повишаване на квалификацията на специалисти в системата на здравеопазването. Всъщност става въпрос за неизпълнение на тези два договора. Поради това, в процеса на съдебното дирене е възникнала възможността КОЦ - Русе да сключи споразумение, тъй като Община Русе е собственик на капитала на търговското дружество, като тези отношения се регулират освен от Търговския закон, така и от Закона за публичните предприятия и от Правилника за прилагане на Закона за публичните предприятия. В член 25, алинея 1.5 от правилника е предвидено, че освен по въпроси, които са предоставени от Търговския закон, Общото събрание на съдружниците взема решения, с които да предоставя възможността за сключване на съдебна или извънсъдебна спогодба. В тази връзка моля да подкрепите точката. Ако има някакви въпроси, мисля, че има представител на КОЦ - Русе.

**Г-н Иво Пазарджиев:** Заявки за изказвания по точката? Госпожа Николова, заповядайте.

**Г-жа Елеонора Николова:** Уважаеми колеги, само да допълня докладчика по точката. Споразуменията са в полза на КОЦ. Това е важно да се каже. Просто тези задължения ще бъдат платени, но се уговаря разсрочено плащане, което ни дава основание да го подкрепим.

**Г-н Иво Пазарджиев:** Да, информацията е коректна действително. Благодаря на госпожа Николова. Други заявки за изказвания? Няма. Режим на гласуване, моля по точката.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 1357**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 25, ал. 1, т. 5 от Правилника за прилагане на Закона за публичните предприятия, във връзка с чл. 147 от Търговския закон и чл. 8, ал. 1, т. 1 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

1. **ДАВА СЪГЛАСИЕ за сключване на съдебно споразумение** по гражданско дело № 46057/2022 г. по описа на Русенски Районен съд между Комплексен онкологичен център – Русе ЕООД и д-р Людмил Станчев Станев при следните параметри и условия:

1. Д-р Людмил Станчев Станев признава, че дължи на КОЦ-Русе ЕООД сумата от 6186,37 лв., представляваща разходи за обучение (такси и отпуск за подготовка и явяване на държавен изпит), дължими пропорционално на отработеното време.

2. Д-р Людмил Станчев Станев се задължава да изплати сумата по т. 1, в 6-месечен срок, започващ от месеца следващ одобряването на спогодбата от съда, чрез 5 бр. равни месечни плащания в размер на 1031,06 лв. всяка и 1 бр. вноска в размер на 1031,07 лв., по банкова сметка на КОЦ-Русе ЕООД. Плащането следва да се извърши до 30-то число на съответния месец.

3. При неплащане на сумата по т. 1 в срока по т. 2, ищецът ще се възползва от правото си да се сдобие с изпълнителен лист на основание чл. 404 от ГПК.

 4. Ищецът се отказва от претенцията си за неустойка в размер на 2 416,67 лв. по чл. 8, ал. 2 от Договора, дължима пропорционално на отработеното време;

5. Ищецът се отказва от претенцията си за договорна лихва, уговорена в размер на основния лихвен процент на БНБ плюс 10 пункта, в общ размер на 2 463,82 лв., изчислена върху дължимата сума и неустойката, с начална дата – първият ден, следващ датата на прекратяване на трудовото правоотношение – 29.01.2020 г., и с крайна дата 24.11.2022 г. – датата на завеждане на иска, дължима пропорционално на отработеното време.

 6. Ищецът се отказва от претенцията си за законната лихва върху сумата от 11 066,85 лв., считано от датата на подаване на исковата молба до окончателното й изплащане;

7. Разноските по производството и по спогодбата остават върху страните така, както са ги направили.

8. Спогодбата ще влезе в законна сила от деня на подписването й от страните и одобряването й от съда по смисъла на чл.234 ал.1 от ГПК.

9. Съгласно разпоредбата на чл.78, ал.9 от ГПК, КОЦ-Русе ЕООД има право да получи половината от внесената държавна такса за образуване на гр. д. № 46057/2022 г. по описа на Русенски Районен съд, ХV граждански състав

1. **ДАВА СЪГЛАСИЕ за сключване на съдебно споразумение** по гражданско дело № 46058/2022 г. по описа на Русенски Районен съд между Комплексен онкологичен център – Русе ЕООД и д-р -р Катерина Асенова Генова при следните параметри и условия:

1. Д-р Катерина Асенова Генова признава, че дължи на КОЦ-Русе ЕООД сумата от 7 991,38 лв., представляваща разходи за обучение (такси и отпуск за обучение).

2. Д-р Катерина Асенова Генова се задължава да изплати сумата по т. 1, в 6-месечен срок, започващ от месеца, следващ одобряването на спогодбата от съда, чрез 5 бр. равни месечни плащания в размер на 1331,90 лв. всяка и 1 бр. вноска в размер на 1331,88 лв., по банкова сметка на КОЦ-Русе ЕООД. Плащането следва да се извърши до 30-то число на съответния месец.

 3. При неплащане на сумата по т. 1 в срока по т. 2, ищецът ще се възползва от правото си да се сдобие с изпълнителен лист на основание чл. 404 от ГПК.

 4. Ищецът се отказва от претенцията си за договорна лихва, уговорена в размер на законната лихва, в общ размер на 4 079,01 лв., изчислена върху направените разходи за обучение, със съответни начални дати – първият ден, следващ датата на заплащането, и за периоди с крайна дата – датата на завеждане на иска.

 5. Ищецът се отказва от претенцията си за неустойка в размер на 5 000 лв. по чл. 6, ал. 1, т. 2 от Договора.

 6. Ищецът се отказва от претенцията си за законната лихва върху сумата от 17 070,39 лв., считано от датата на подаване на исковата молба до окончателното й изплащане.

7. Разноските по производството и по спогодбата остават върху страните така, както са ги направили.

8. Спогодбата ще влезе в законна сила от деня на подписването й от страните и одобряването й от съда по смисъла на чл. 234, ал. 1 от ГПК.

9. Съгласно разпоредбата на чл. 78, ал. 9 от ГПК, КОЦ-Русе ЕООД има право да получи половината от внесената държавна такса за образуване на гр. д. № 46058/2022 г. по описа на Русенски Районен съд, ІІІ граждански състав.

1. УПЪЛНОМОЩАВА управителя на Комплексен онкологичен център – Русе ЕООД или упълномощено от него лице да сключи съдебна спогодба по гражданско дело 46057/2022 г. по описа на Русенски Районен съд между, при условията, изрично посочени в **тoчка I.** на настоящото решение.
2. УПЪЛНОМОЩАВА управителя на Комплексен онкологичен център – Русе ЕООД или упълномощено от него лице да сключи съдебна спогодба по гражданско дело 46058/2022 г. по описа на Русенски Районен съд между, при условията, изрично посочени в **тoчка II.** на настоящото решение.

 **Г-н Иво Пазарджиев:** Благодаря на д-р Кожухаров за присъствието.

**Точка 6**

**Одобрение за дарение на събраните финансови средства от община Русе и дарители за изграждане на паметник на Апостола на Свободата-Васил Левски в гр. Тараклия, Молдова**

**Г-н Иво Пазарджиев:** Господин Енчо Енчев ще докладва. Заповядайте.

**Г-н Енчо Енчев:** Благодаря, господин Председател. Уважаеми общински съветници, всички вие си спомняте, че с Решение № 1277/16.03 Общински съвет - Русе даде своето съгласие за предоставяне на дарения в размер на 10 000 лева на Тараклийския район в Република Молдова за изграждане на паметник на Васил Левски в град Тараклия. Паралелно с това бяха обявени банкови сметки за набиране на допълнителни средства. Организиран беше концерт срещу закупуване на билети, а също така и на самия концерт бяха поставени дарителски кутии. Общата сума, която се набра от банковите сметки, концерта, дарителските кутии, възлиза на 3 970 лева. В тази връзка ви призовавам да дадете съгласие сумата да бъде преведена за изграждане на паметника на Васил Левски в Тараклия. Благодаря.

**Г-н Иво Пазарджиев:** Благодаря на господин Енчев. Заявки за изказвания по точката? Нора Стоянова.

**Г-жа Нора Стоянова:** Благодаря, господин Председател. Уважаеми колеги, искам да заявя, че аз и колегите ми от групата на Местна коалиция „БСП за България“ категорично подкрепяме това предложение и всички подобни, които се предприемат с цел съхраняване на българските култура и дух сред малцинството ни в Република Молдова. Аз вярвам и отстоявам тезата, че запазването на българщината е ключът на запазването ни като нация и съхраняването на нашата обща памет и много се радвам, че от общинска администрация също мислят в тази посока. Благодаря ви.

**Г-н Иво Пазарджиев:** Благодаря на госпожа Стоянова. Други заявки за изказвания по точката? Няма. Режим на гласуване, моля. Кметът иска изказване. Моля да спрете гласуването, господин Кмета искаше изказване.

**Г-н Пенчо Милков:** Уважаеми господин Председател, уважаеми колеги съветници. Темата е изключително важна, 2-3 изречения само искам да ви кажа. Каузата за събиране на средства продължава. Това, че ние в момента днес правим това решение не значи, че сме свършили в Русе събирането на средства. Благодаря на всички, които участваха и дадоха дотук средства за построяването на паметника. Обръщам се от трибуната на общинския съвет към всички вас като колеги съветници, към всички ваши познати да популяризирате и към русенци. Акцията продължава и нека подпомогнем българската общност действително да успее да събере средствата, така че на следващото заседание се надявам да има нова такава точка. Това исках да кажа. Сметките са на сайта и ще бъда наистина от сърце благодарен на всеки. Това са важните неща в живота и важните каузи. Благодаря ви.

**Г-н Иво Пазарджиев:** Благодаря. Други изказвания има ли някой? Няма. Режим на гласуване, моля по точката.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 1358**

На основание чл. 21, ал. 2, във връзка с чл. 21, ал. 1, т. 8 от ЗМСМА и чл. 8, ал. 1 и чл. 34, ал. 4 от ЗОС, Общински съвет – Русереши:

1.Дава съгласие Община Русе да предостави дарение на Тараклийски район в Република Молдова сумата на 3970 лв. /три хиляди деветстотин и седемдесет лева/ получени от проведената благотворителна кампания за изграждане на паметник на Васил Левски в град Тараклия.

2.Общинска администрация да изготви и Кмета на Община Русе да подпише договор за дарение при условията на точка 1 от настоящото решение.

**Точка 7**

**К.л.1285 Допълване на Годишния план за приватизация на общинска собственост през 2023 г. и откриване на процедура за приватизация на общински имот с административен адрес: гр. Русе, ул. „Александровска“ №91, предмет на АЧОС №6858/21.12.2012 г.**

**Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Благодаря, господин Председател. Уважаеми общински съветници, предложението е във връзка с инвестиционно намерение, което е постъпило в общинска администрация. Наемателят на този обект би искал да направи голяма инвестиция за разширяването му, за подобряването на самата дейност и в този в този ред на мисли той е отправил искане към общинска администрация да закупи съответният обект, който е на „Александровска“ 91 или бившата баничарница, както всички я знаем. В тази връзка Комисията по приватизация и следприватизационен контрол предлага Годишния план за приватизация през 2023 да се допълни. Самостоятелен обект в сграда със застроена площ 86 квадратни метра с предназначение за търговска дейност на улица „Александровска“ 91. Обектът представлява фурна с помещение за продажба за закуски и склад към нея, с функционално свързан полуетаж баня, съблекалня и принадлежащи части. За да започне процеса по продажба по Закона за приватизация и следприватизационен контрол, комисията предлага да се открие процедура за приватизация и да се възложи изготвянето на приватизационна оценка. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 44. С 37 „за“, 1 „против“ и 6 „въздържали се“ се прие**

**РЕШЕНИЕ № 1359**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на Общински съвет – Русе, Общински съвет – Русе реши:

1. Допълва Годишния план за приватизация на общинска собственост през 2023 г., приет с Решение №1174/24.01.2023 г. на Общински съвет – Русе, с точка 2.11:

 „Фурна с помещение за продажба на закуски и склад към нея, ведно с функционално свързания полуетаж, представляващ баня и съблекалня на етажа над фурната със съответните прилежащи части, нанесени в Кадастралната карта и кадастралните регистри на град Русе като самостоятелен обект в сграда с идентификатор 63427.2.1375.1.2, с обща застроена площ 86 кв. м., предназначение: за търговска дейност, брой нива на обекта: 1, разположен в сграда с идентификатор 63427.2.1375.1, с предназначение: сграда със смесено предназначение, с административен адрес: гр. Русе, ул. „Александровска“ №91, ет. 0, с прилежащи части: изба под фурната с площ 18 кв. м. и съответните ид. части от общите части на сградата, и сграда с идентификатор 63427.2.1375.4 по КККР, със застроена площ 47 кв. м., с предназначение: сграда за търговия. За описания общински имот е съставен Акт за частна общинска собственост №6858/21.12.2012 г.“

1. Открива процедура за приватизация на фурна с помещение за продажба на закуски и склад към нея, ведно с функционално свързания полуетаж, представляващ баня и съблекалня на етажа над фурната със съответните прилежащи части, нанесени в Кадастралната карта и кадастралните регистри на град Русе като самостоятелен обект в сграда с идентификатор 63427.2.1375.1.2, с обща застроена площ 86 кв. м., предназначение: за търговска дейност, брой нива на обекта: 1, разположен в сграда с идентификатор 63427.2.1375.1, с предназначение: сграда със смесено предназначение, с административен адрес: гр. Русе, ул. „Александровска“ №91, ет. 0, с прилежащи части: изба под фурната с площ 18 кв. м. и съответните ид. части от общите части на сградата, и сграда с идентификатор 63427.2.1375.4 по КККР, със застроена площ 47 кв. м., с предназначение: сграда за търговия, предмет на Акт за частна общинска собственост №6858/21.12.2012 г.
2. Упълномощава Кмета с правата и задълженията на „възложител”, съгласно Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство, или на дейности, свързани с функциите по Закона за публичните предприятия.

**Точка 8**

**К.л.1286 Допълване на Годишния план за приватизация на общинска собственост през 2023 г. и откриване на процедура за приватизация на общински имот с административен адрес: гр. Русе, ул. „Димчо Дебелянов“, предмет на АЧОС №10795/10.04.2023 г.**

**Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Във връзка с постъпило инвестиционно намерение за закупуване на имот общинска собственост, Комисията по приватизация и следприватизационен контрол предлага и за този обект да се допълни Плана за приватизация през 2023 година. Това е една едноетажна сграда със застроена площ 55 квадратни метра, която не е в много угледен вид, с предназначение за търговска дейност. В квартал „Родина“ 2, улица „Димчо Дебелянов“, като намерението за инвестиция е да се обнови, да се направи добре и да се превърне в магазин. За започване на процеса по продажба по реда на Закона за приватизация и следприватизационен контрол, комисията предлага да се открие процедура и да се възложи изготвянето на приватизационна оценка и информационен меморандум. Благодаря.

**Г-н Иво Пазарджиев:** Благодаря на госпожа Стефанова. Заявки за изказвания? Няма. Режим на гласуване.

**КВОРУМ – 46. С 38 „за“, 0 „против“ и 8 „въздържали се“ се прие**

**РЕШЕНИЕ № 1360**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на Общински съвет – Русе, Общински съвет – Русе реши:

1. Допълва Годишния план за приватизация на общинска собственост през 2023 г., приет с Решение №1174/24.01.2023 г. на Общински съвет – Русе, с точка 2.12:

„Сграда с идентификатор 63427.5.487.27 по Кадастралната карта и кадастралните регистри на град Русе, със застроена площ от 55 кв. м., с предназначение: сграда за търговия, брой етажи: 1, с адрес: гр. Русе, кв. „Родина 2“, ул. „Димчо Дебелянов“, предмет на Акт №10795/10.04.2023 г. за частна общинска собственост. Сградата е разположена в поземлен имот с идентификатор 63427.5.487, с начин на трайно ползване: комплексно застрояване, за който има съставен Акт №10232/17.07.2021 г. за частна общинска собственост.“

1. Открива процедура за приватизация на сграда с идентификатор 63427.5.487.27 по Кадастралната карта и кадастралните регистри на град Русе, със застроена площ от 55 кв. м., с предназначение: сграда за търговия, брой етажи: 1, с адрес: гр. Русе, кв. „Родина 2“, ул. „Димчо Дебелянов“, предмет на Акт за частна общинска собственост №10795/10.04.2023 г.
2. Упълномощава Кмета с правата и задълженията на „възложител”, съгласно Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство, или на дейности, свързани с функциите по Закона за публичните предприятия.

**Точка 9**

**К.л.1287 Състав на Комисията по приватизация и следприватизационен контрол**

**Г-н Иво Пазарджиев:** Госпожа Стефанова отново.

**Г-жа Златомира Стефанова:** Уважаеми общински съветници, Комисията по приватизация и следприватизационен контрол се състои от 11 члена, 6 от членовете са общински съветници, а 5 са от общинска администрация, предложени от кмета. Към настоящия момент комисията е в намален състав и с трима представители от общинската администрация, което налага състава й да бъде допълнен с двама служители. В проекта за решение сме записали „освобождава Искрен Илиев и Кристиян Вълчев като членове на Комисията по приватизация и избира Елена Тодорова и Мирослава Маркова“. Благодаря ви.

**Г-н Иво Пазарджиев:** Благодаря. Заявки за изказвания? Госпожа Елеонора Николова.

**Г-жа Елеонора Николова:** Уважаеми колеги, ние на предходна сесия поставихме въпроса във връзка със структурата, възнаграждението на тази комисия, която от 2004 година всъщност се явява комисия за привилегировани. Искам само да ви уведомя, да не сте изненадани, че сме сезирали Окръжна прокуратура с това, че Наредбата за приватизация в русенска община не е съобразена с измененията в Закона за приватизация и следприватизационен контрол, така че радостта ще бъде кратка.

**Г-н Иво Пазарджиев:** Благодаря. Други заявки за изказвания? Няма. Режим на гласуване по точката, моля.

**КВОРУМ – 45. С 42 „за“, 0 „против“ и 3 „въздържали се“ се прие**

**РЕШЕНИЕ № 1361**

На основание чл. 21, ал. 2, във връзка с чл. 21, ал. 1, т. 1 от ЗМСМА и чл. 8, ал. 3 и ал. 4 от Наредба за устройство и работа на органите за приватизация и следприватизационен контрол на ОбС - Русе, Общински съвет – Русе реши:

* 1. Освобождава Искрен Илиев и Кристиян Вълчев като членове на Комисията по приватизация и следприватизационен контрол.
	2. Избира Елена Тодорова – началник-отдел „Правно-нормативно обслужване“ към дирекция „Правни дейности“ и Мирослава Маркова – директор дирекция „Управление на собствеността“ за членове на Комисията по приватизация и следприватизационен контрол.

**Точка 10**

**К.л.1316 Промяна в списъците с общински жилища**

 **Г-н Иво Пазарджиев:** Кой ще докладва? Госпожа Стефанова виждам пак.

**Г-жа Златомира Стефанова:** Уважаеми общински съветници, в изпълнение на Договор от 15.05.2023 година за учредяване право на строеж върху недвижим имот частна общинска собственост с уговорена клауза за реално заплащане на цената чрез предоставяне в собственост на други сгради на суперфициара, както и в изпълнение на решението от 24.01.2022 година на общинския съвет, ви съобщаваме с удоволствие, че общината придобива 4 нови жилищни имота, които са изключително добре наистина построени, изключително в добро състояние. Три от тях са в жк. Дружба 1, улица „Цанко Церковски“ и един е на булевард „Липник“ 16. За да бъдат отдадени под наем, същите трябва да бъдат включени в един от утвърдените списъци за общинските жилища, като ние предлагаме те да бъдат включени във ведомствения фонд 2023. Затова ви молим да вземете това решение. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване. Добре, моля само да бъде спряна системата за гласуване. Госпожа Николова, заповядайте. заповядайте за изказване.

**Г-жа Елеонора Николова:** Уважаеми господин Кмет, уважаеми господин Председател, уважаеми колеги. Когато се случва нещо добро в десния сектор го отчитаме, а специално идеята да се предоставя право на строеж срещу придобиване на жилища е една изключително добра идея и тя се реализира много добре, в резултат на което общината придобива 4 жилища. Тази политика следва да продължи, защото това е начина общината да придобива нови и нови жилища, които да предоставя на нуждаещи се граждани и тук все пак искам да отдадем заслуженото на моя колега Деян Недков, защото предложението, намирането на терена, намирането на инвеститора беше негова идея.

**Г-н Иво Пазарджиев:** Благодаря. Други заявки за изказвания? Няма. Режим на гласуване по точката.

**КВОРУМ – 46. С 45 „за“, 0 „против“ и 1 „въздържали се“ се прие**

**РЕШЕНИЕ № 1362**

На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация и чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Приема допълнение на Списък №2 на общинските жилища от ведомствения фонд, утвърден от Общински съвет – Русе с Решение №1179, прието с протокол №44/24.01.2023 г., както следва:

1.1. създава нова точка №78 – жилищен имот, представляващ апартамент №Б1.7, с административен адрес гр. Русе, бул. „Липник“ №16, вход Б1, етаж 4, предмет на АЧОС №10816/29.05.2023 г.

1.2. създава нова точка №79 – жилищен имот, представляващ апартамент №25, с административен адрес гр. Русе, ж.к. „Дружба 1“, ул. „Цанко Церковски“ №12, етаж 6, предмет на АЧОС №10817/29.05.2023 г.

1.3. създава нова точка №80 – жилищен имот, представляващ апартамент №27, с административен адрес гр. Русе, ж.к. „Дружба 1“, ул. „Цанко Церковски“ №12, етаж 7, предмет на АЧОС №10818/29.05.2023 г.

1.4. създава нова точка №81 – жилищен имот, представляващ апартамент №31, с административен адрес гр. Русе, ж.к. „Дружба 1“, ул. „Цанко Церковски“ №12, етаж 8, предмет на АЧОС №10819/29.05.2023 г.

**Точка 11**

**К.л.1300 Приемане на Наредба за изменение и допълнение на Наредба №6 за условията и реда за установяване на жилищни нужди, настаняване под наем и продажба на жилища – общинска собственост /Наредба №6 за УРУЖНННРОЖС/**

**Г-н Иво Пазарджиев:** Господин Асен Даскалов ще докладва от името на вносителите.

**Г-н Асен Даскалов:** Благодаря, господин Председател. Уважаеми господин Кмет, уважаеми заместник-кметове, уважаеми колеги общински съветници. С решение от септември 2021 година общински съвет прие Наредба за изменение и допълнение на Наредба 6, с която бяха приети ред и условия за продажба на общински жилища. Съгласно член 33, алинея 5 от наредбата в случаите, когато са постъпили по-голям брой заявления от максимално определения от общинския съвет брой жилища за продажба, комисията определя кои жилища да преминат в списъка на общинските жилища отредени за продажба, като класира жилищата в низходящ ред, съобразно критериите. Една точка за всеки 5 завършени години, една точка за година, три точки за панелно жилище, една точка за ЕПК и две точки за тухлено. С работата по списъка се установи, че има редица затруднения с точкуването, тъй като тогава се класираха тухлени сгради и централна градска част, панелни от немски тип в квартал „Здравец“, който както знаем е асфалтиран последната 1 година, нали благодарение на Община Русе, квартал „Здравец Изток“ и първите построени блокове в квартал „Дружба“. Считаме, че тогава не беше отчетено важното обстоятелство, че класирането на жилища би следвало да отразява логиката на предвидената разпоредба на член 20 от Закона за местните данъци и такси, която гласи, че данъчната оценка на недвижимите имоти на гражданите се определя от служител на общинска администрация по норми съгласно Приложение 2 в зависимост от вида на имота, местонахождението, площта, конструкцията и овехтяването. В тази връзка, предлагаме общински съвет да приеме Наредба за изменение и допълнение на Наредба 6, както следва, в член 33 алинея 5, точка 1 и точка 3 да придобият следната редакция: „ точка 1 срок на обитаване на общинското жилище от заявителя, една точка за всяка завършена година. Точка 3 вид на конструкцията, десет точки за панелно жилище, за тухла и ЕПК пет точки“. Да се създаде нова точка 4 със следния текст, за да се има предвид и да се отчита и самото зониране, което го има по Закона за местни данъци и такси и при данъчните оценки. За първа зона 2 точки, втора зона 5 точки, трета зона 10 точки, четвърта зона 20 точки, пета зона 25 точки. Правя изменение в параграф 2 от предложението, в смисъл настоящата наредба влиза в сила от 01.01.2024 година, за да може, тъй като в предходното гласуване общината нали стана ясно, че придобива 4 нови жилища, евентуално да продължи сегашното класиране, тъй като ако общински съвет приеме нашето предложение е необходимо да се прави ново класиране. Благодарение на колега общински съветник, който също наистина е активен по темата, Община Русе отговориха какви са зоните, което го имате по електронните пощи изпратено от сътрудниците. Зона 4 видно са квартал „Дружба 1“, „Дружба 2“, „Дружба 3“ и „Чародейка“. Благодарение на общинска администрация не е необходимо писмено да искаме да ни се предостави информация и аз в последните дни, понеже нямаше време и за писмено, получих информация, тъй като в писмото до колегата Недков, от него става ясно, че 28 от продадените жилища са в панелни сгради. Поисках информация в кои зони са. Значи от тези панелни жилища, в Зона 3 са 9 броя в квартал „Здравец“, което ако не бъркам е „Стария Здравец“, който нали е с прекрасна инфраструктура наистина, в „Здравец – Изток“ са 10 броя, в „Здравец – Север“ 1 брой. От зона 4 са продадени в „Дружба 1“ 5 броя, в квартал „Родина“ 3 броя, в квартал „Чародейка“ 0 броя. Тоест, мисля че самата статистика е в подкрепа на това, което предлагаме. Да, благодаря ви. Ще очаквам вашите коментари, ако има може да коментираме и по самите текстове.

**Г-н Иво Пазарджиев:** Благодаря на господин Даскалов. Само секунда. Добре. Господин Светлозар Симеонов.

**Г-н Светлозар Симеонов:** Здравейте, колеги. Моето изказване е провокирано от изказването на господин Асен Даскалов за това, че продадените жилища, които са продадени в момента и класифицирания по квартали в кой квартал колко е продадено, това няма никакво отношение от цялата история по простата причина, че хората, които са кандидатствали и данъчните оценки, които са, ако погледнем списъка и ги видим, ще видим, че тези, които са продадени са хора, които са имали някакви средства и банките са им отпуснали някакви средства. Реално погледнато, голяма част от хората, които живеят в „Дружба“ и в „Чародейки“ са се отказали по простата причина, защото нямат финансов ресурс. Това, което в момента правим, ние ограничаваме хората тези, които искат да си купят и имат нужда общината от тези средства, казваме на хората, които нямат средства „вие сте с предимство, ще си купите, ако си намерите пари“, но няма от къде да си ги намерят. И в момента правим едно разделение на хората. Данъчните оценки, които се правят, те се правят въз основа на кварталите. Ако сте се заинтересували, можехте да присъствате когато се изготвят списъците в тази комисия, която е по общинска жилищна собственост, да присъствате и да видите за какво става на въпрос и ще разберете, че това, което го предлагат е пълна безумица. Казах го и по време на комисиите, че това което се прави е дискриминация и го казвам пак. По простата причина, че има независим оценител, който оценява тези жилища. Какво общо има, ако на пазарни цени ги продаваме. Който има пари ще си купи, който няма пари няма да си купи. И тези, които нямат пари, те дори сами се отказват. Те си пускат документи. Това защо го правим в момента? Хората ме питат по улиците, защо ни делят на квартали. Ще отговорите вие, не аз. Благодаря за вниманието.

**Г-н Иво Пазарджиев:** Реплика на господин Даскалов.

**Г-н Асен Даскалов /реплика/:** Благодаря, господин Председател. Господин Симеонов, а хората питат ли защо са делени по квартали при издаване на данъчни оценки? А дали е дискриминация, компетентен не е общинският съвет, компетентна е има си комисия и след това евентуално съда, където подлежат на обжалване актовете, така че дали е дискриминация, не мисля, че нито аз, нито Вие сме компетентни да кажем. Благодаря.

**Г-н Иво Пазарджиев:** Благодаря. Втора реплика на госпожа Николова. Реплика на господин Симеонов, нали така?

**Г-жа Елеонора Николова /реплика/:** Колега Симеонов, искам да Ви репликирам в тази посока, че въпросът трябва да зададете на общинска администрация, която е готвила тази наредба, не на колегите.

**Г-н Иво Пазарджиев:** Следващо заявено изказване господин Александър Неделчев, след него кмета.

**Г-н Александър Неделчев:** Благодаря, господин Пазарджиев. Уважаеми колеги, уважаеми господин Милков. Аз ще подкрепя предложението особено с промяната в параграф 2, която смятам за много правилна, тъй като е редно да се довършат процедурите за тази година и наредбата да си влезе в сила от новата календарна промяната, но имам едно конкретно предложение, което направих и на комисии и даже очаква вносителя да го е обсъдил и евентуално приел, затова го правя отново. Предлагам точка първа от проекта за решение да отпадне. Тя касае намаляване на срока за получаване на една точка бонус от 5 години за една точка на 1 година за една точка. Смисъл колкото повече години един човек е живял, толкова повече точки да получи или привилегия при евентуалното класиране. Смятам за това за неправилно, тъй като самото ползване на общинско жилище представлява помощ, която общината оказва на наемателите предвид разликата в наемите между свободния пазар и тези на общинските жилища и след като ти си подпомагал един човек много по-дълги години, отколкото друг, да му даваш и допълнително предимство заради това, че повече години си го подпомагал, според мен не е справедливо. То не носи никакви конкретни ползи на общината. Смятам, че другите два показателя, които се въвеждат с промените, са достатъчно да се направи едно по-оптимално класиране и да се решат проблемите, както в полза на гражданите, така и защитавайки интереса на общината. Затова формално предлагам точка 1 от проекта за решение да отпадне.

**Г-н Иво Пазарджиев:** Благодаря на господин Неделчев. Кметът на Община Русе.

**Г-н Пенчо Милков:** Уважаеми господин Председател, уважаеми общински съветници, колеги. Давам моето становище по предложението на колегата господин Даскалов и на съветниците. Не е безумица, въпрос е на гледна точка. Аз ще изложа моята гледна точка. Преди 2 години, когато представих идеята да продадем част от жилищата 3% от апартаментите, ви казах, че това е почти кощунствена идея. Има забрана за продажба. Това е нещо скъпо за общината. Много бедни хора живеят в тези жилища. Казах ви, че ние се намираме в ролята на героя, който е на птицата лети и за да не падне в океана, се наложи да отреже от крака си и да й даде да яде. Това е истината, 1 хапка 3%. Да се продадат защо, за да направим ремонт на другите жилища на хората, които нямат средства да си ги ремонтират, защото състоянието е покъртително в общинските жилища в повечето. Да, има и хора, които са успели с личен труд, със средства, с кредити да си ги приведат в приличен вид. Правейки това изключение, не е правила общината Наредбата. Общината предложи идеята. Наредбата я направи общинския съвет с тези критерии, които трябваше да се спазят от нас. След това си спомнете, че повече от 6 месеца траеше това класиране. Само 4 месеца те имаха право да подават документи хората. След това работи комисия. След това се връчваха писмата. След това трябваше да влезе в сила. Имаше 2 обжалвания на заповедта да влезе в сила и накрая се установи този списък, по който започнаха да се извършват на пазарна цена продажби. За мен целта е изпълнена. Общината е реализирала от тези продажби ресурс и го заявих и на колегите, който в момента се използва за ремонт на общински жилища и сгради по вашето решение, вие сложихте много тежки условия. Точно това се прави. Средства има, тези средства не могат да бъдат разходени тази година, аз го казах това. И гледната точка какво е моето мнение, ако гледната точка е през интереса на купуващия, да, има и хора с интерес да купят жилища, тогава ще мислим по този начин, но ако интереса е публичноправният, този на общината, че ние направихме изключение и да вземем средства, с които да ремонтираме другите жилища, това е изпълнено. Аз тази година назначавам ремонти, догодина ще има пари да назначавам ремонт. Просто няма нужда в момента от такова решение вие да решите да се правят нови продажби. Аз не го предлагам, защото средства за ремонти има. Обаче ако вземете сега решението за изменение на наредбата, това обясних също на колегите. Промените ли наредбата, цялото класиране до момента изчезва и ако догодина или по-догодина решим, че трябват такива средства и ги предвидим в бюджета, за да ги имаме, ще минем нови 9 месеца на класирания, уведомявания, обжалвания и практически става изключително трудно да ги придобиеш. Това е моето становище като администрация. Каквото вие решите, ние ще го изпълним, но за момента пак казвам, нищо не го налага. Днеска говорих също и с колегата Даскалов, друг мой колега от университета, нали защото ставаше дума сутринта за колеги и което много уважавам, не е небивалици точката. Въпрос абсолютно на гледна точка и аз смятам, че трябва да погледнем от страна на публичноправния интерес, а не от страна на интереса на купуващите. В крайна сметка, ако решите нали да се промени, това ще налага ново класиране. Това искам да имате предвид, което ще отнеме не по-малко от 9 месеца и реално ефективно това няма да донесе възможността, ако потрябва на администрацията средства за ремонт, тя ще може да ги получи чак след 9 месеца, а в момента ние имаме средства за ремонт, които като не се разходват те ще минат като преходен остатък догодина и ще можем да продължим тази кампания. Това ми е мнението.

**Г-н Иво Пазарджиев:** Благодаря на кмета. Други заявки за изказвания по точката? Други заявки за изказвания има ли? Добре, имаме предложение от господин Неделчев, точка 1 от проекта за решение да отпадне. Е, то трябва да стане в зала. Има предложение от господин Неделчев точка 1 да отпадне. От името на вносителите това се приема. Гласуваме предложението с отпадналата първа точка от проекта за решение. Да, да.

**КВОРУМ – 43. С 13 „за“, 7 „против“ и 23 „въздържали се“ не се прие предложението.**

 **Г-н Иво Пазарджиев:** По следващата точка аз съм вносител. Ще помоля госпожа Деница Иванова да води.

**Точка 12**

**К.л.1301 Приемане на Наредба за изменение и допълнение на Наредба № 4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе**

**Г-жа Деница Иванова:** Заповядайте, господин Пазарджиев.

**Г-н Иво Пазарджиев:** Уважаеми колеги общински съветници, предложението ми за промяна на Наредба 4 на Общински съвет – Русе е във връзка с актуализиране на размера на санкциите за нарушаване на правилата за тишина. Именно за тези недобросъвестни лица, които тормозят свои съседи, тормозят нашите съграждани с вдигане на шум в различно време от денонощието. Въпросните глоби не са актуализирани от много години. Знаем, че е налице инфлация и към настоящия момент те не са актуални. Глоба от 20 до 100 лева със сигурност няма възпитателния ефект, който се изисква от нея. Като това, че има диапазон между 20 и 100 лева също е допълнителна административна…

**Г-жа Деница Иванова:** Ще помоля за тишина в залата, докато…

**Г-н Иво Пазарджиев:** …за администрацията и за административнонаказващия орган. За да наложи глоба над минималния размер съгласно Закона за административните наказания и нарушения, административнонаказващия орган трябва да се мотивира достатъчно добре да изследва имущественото състояние и доходите на нарушителя, за да му наложи по-висока санкция. Стига се дотам, че парадоксално, но за глоби от 20 лева се завеждат дела, където се обжалва наказателното постановление. Юристите на общината следва да водят дела. Тези дела са освободени от държавни такси и съдилищата съответно следва да пишат мотиви на две инстанции за една глоба от 20 лева, което честно казано е нали нелепо. В тази връзка аз считам, че предложената корекция за размера на тези наказания е адекватна и до тук е предложението ми по същество. По комисиите действително имаше много широк дебат, което говори действително за проблем с шума в нашия град и със спазването на тези правила. Както правилно господин Иван Григоров посочи зашумяването в града е изключително високо и следва да се помисли във всяка посока, не само за тези, които да кажем вдигат шум чрез музика и така нататък. Стана въпрос и за автомобилите, които са с променена конструкция и нощем тормозят нашите съграждани, ще взема отношение по-нататък и за това. Но предложението ми е до тук, действително да актуализираме размера на глобите. Колегата Айдоан Джелил правилно, както и други колеги зададоха въпроса за събираемостта им. И в изпълнение на… Да, господин Станчев също ставаше въпрос за събираемостта, на някои от комисиите говорихме действително и аз направих питане, като, за да не затормозявам администрацията питането ми касаеше само 2022 година, като исках само писмен отговор, който да ви представя в настоящата точка. За 2022 година има издадени 38 наказателни постановления по съставени полицейски служители на Първо и Второ районно управление на МВР - Русе за установяване на административни наказания, нарушения по член 2, алинея 1 от Наредба 4 на Общински съвет – Русе. Заплатени са 5 наказателни постановления на обща стойност 100 лева. Всички останали неплатени наказателни постановления са изпратени на публичен изпълнител в НАП. Действително една голяма част от нарушителите са лица, които са малоимотни, които няма как да им бъде събрана глобата. Тук обаче може би трябва да има и малко по-сериозна активност като взискател от страна на Община Русе по тези дела, да се изследва по-задълбочено имотното състояние. Може да се предават и на частен съдия изпълнител, ако администрацията прецени, но това е по-евтиния вариант действително за общината чрез публичен изпълнител. От друга страна… Да, това е така. Аз ще го помоля господин Станчев да не ме репликира от място, не за друго, а действително да се чуе това, което казахте. Да, аз чух какво говорите и действително беше разумно това което казвате. От гледна точка на събираемостта, действително малко по-сериозна активност и повече взискателя да търси способи за събираемост. Докладвам справка за отразяване на получените становища от проведеното обществено обсъждане. Това е по АПК наше задължение. По електронната поща пристигна предложение от господин Тошо Тончев, който предлага в проектонаредбата за изменение и допълнение на Наредба 4 да бъде включен текст, предвиждащ санкции за автомобили и мотоциклети, създават шум над допустимите норми, особено след 22 часа. Становището ми като вносител е, че не приемам предложението, защото също е предмет на разглеждане в Наредба номер 18 на Общински съвет - Русе. И тук ще взема отношение действително по нещо, което е малко извън темата, но стана въпрос в дебатите по тази точка по време на постоянните комисии. С колегата юрист Йоана Неделчева мислихме и подготвихме проекта за промяна в тази наредба. Коментирахме го и със съдии от Районния съд, за което им благодаря, които са контрол по законосъобразност на наказателните постановления. За съжаление нашата наредба не може да преурежда нещо, което е предвидено в Закона за движение по пътищата. Оттук нататък, за да може общината да извършва санкции за такива автомобили, които тормозят нашите съграждани и са проблем, вече аз лично 7 години и половина го коментираме този проблем и с колегата Неделчев сме го говорили още предния мандат. Оттук нататък трябва да има заповед на министъра на вътрешните работи, с която просто да се измени една заповед и да се вмени и на Общинска полиция, че може да извършва контрол за тези нарушения. Оттам нататък Общинска полиция съвместно с РЗИ могат да спират такива водачи на автомобили, които са с променена конструкция, като най-значителното, което те ще свършат е да издадат тъй нареченият ПАМ заповед за принудителна административна мярка, с която ще спрат от движение въпросния автомобил и ще му наложат съответната глоба. Но тук е действително необходимо може би, ще го разговарям с кмета да се прояви активност спрямо новия министър и да се изиска той да разреши това да бъде вменено във функциите и на Общинска полиция. Но пак се връщам на това, че конкретното ми предложение е действително само за актуализиране на размера на глобите. Благодаря.

**Г-жа Деница Иванова:** Благодаря на господин Пазарджиев. Първо заявено изказване Светлозар Симеонов. Заповядайте.

**Г-н Светлозар Симеонов:** Здравейте, колеги. Моето изказване е във връзка с това със събираемостта. Да, съгласен съм, господин Пазарджиев за това, че трябва да се вдигнат глобите, но аз бях направил запитване по време на комисия колко от тези глоби, които са съставени, дали има хора, които са на жилфондски жилища. Не можаха да ми отговорят, сега чакам днес да ми се каже и това, което ни съобщавате, което е събрано като цяло е само 100 лева. Това говори, че общинска администрация някъде нещо не се случват нещата както трябва и това говори, че трябва да се смени цялата Наредба 4 по-хубаво. Да, ще гласуваме за, аз лично ще гласувам за тези глоби да се увеличат, но е хубаво да се направи група, в която тази наредба да се прегледа и няма как на едно лице да няма никакви имоти, при положение че това лице или има имот, в който се вдига шум, или е под наем, което означава, че този който му го е дал този имот под наем носи някаква отговорност спрямо него. Затова казвам, че е хубаво да се направи някаква група, да се прегледа цялата наредба, за да може да има по-висока събираемост. Благодаря.

**Г-жа Деница Иванова:** Второ заявено изказване Орлин Дяков. Заповядайте.

**Г-н Орлин Дяков:** Господин Председател, уважаеми колеги. Ние ще подкрепим това разбира се, всички искаме така да имаме тихи съседи. По време на комисии аз зададох въпроса, защото го знам, че установяването на нарушението преди самата глоба е доста трудно. Господин Пазарджиев ми каза, че могат да бъдат закупени шумомери, показателите на които обаче не могат да бъдат използвани при установяване на нарушението и търсене на някакво възмездие. Това може да бъде установено само от хора на РЗИ мисля че, тоест тогава то е законно. Ние ще го подкрепим, обаче ще следим дали наистина успяваме да си съберем глобите и дали наистина хората, които нарушават обществения ред, получават заслуженото. Надявам се активна дейност в тази посока да окаже и Общинска полиция, която вече така е в града ни. Благодаря.

**Г-жа Деница Иванова:** Благодаря на господин Дяков. Следващо заявено изказване Александър Неделчев. Господин Недев, Вие реплика или изказване?

**Г-н Александър Неделчев:** Благодаря. Уважаеми колеги, уважаеми господин Кмете. Аз също ще подкрепя предложените увеличения на санкциите в Наредба 4. За съжаление това не е единственият начин, по който се нарушава спокойствието на русенските граждани. Освен него има един много по-силен дразнител, както каза и господин Пазарджиев, шума от МПС-та най-общо казано, които са с така променени устройства, че издават невъобразим шум и нарушават спокойствието не на десетки, не на стотици граждани, а на десетки хиляди русенци ежедневно при това. И никой години наред не си мърда пръста този терор звуков, шумов да бъде ограничен. Казвал съм го и друг път. Госпожа Кръстева е тук, тя води срещата преди 7-8 години ли беше, ще излъжа точно. Събрахме всички служби имащи отношение към това, всички институции в Община Русе, включително КАТ, ДАИ, РЗИ, РИОСВ, МВР и Община Русе. Чухме едно огромно прехвърляне на топката. Всеки казваше, че нещата са в полето на другия, а пък полицията каза, че нямали апарати за измерване на шума и затуй не си вършели задълженията по закон. Значи, вижте в какви парадокси живеем. От една страна общината няма право да санкционира и да установява нарушения, от друга страна този, който има право няма апаратура. Като попитах шефа тогава на полицията, Вие колко пъти написахте на министъра си, че нямате възможност да изпълнявате задълженията по Закона за движение по пътищата, които са Ви вменени, той замълча, защото нито един път не е написал, как ще си занимава министъра с такива работи. Да, те тъй или иначе ще го уволнят в един момент нали, поне свърши нещо за града, в който живееш. Та оттогава досега за съжаление нищо не се е променило и затова аз бих предложил на кмета Милков да поиска една справка от МВР – Русе, ЗМСМА му дава такова право, за констатираните нарушения в тази част шум на МПС наднормен и наложените наказания примерно една, две или три години назад. След което също по Закона за местното самоуправление и местната администрация кметът има право да разпорежда със заповед на службите на МВР. Аз на негово място бих разпоредил една акция за установяване на нарушенията, но преди това Община Русе би могла да закупи по своя инициатива няколко апарата за замерване. Мисля, че не са кой знае колко скъпо, ако трябва нещо да се промени в бюджета, господин Кмете. Предполагам, че всички колеги ще се обединят около това да се закупят поне 4-5 апарата. Не е толкова сложно тези шумове терористи да бъдат спрени. Има доста клаузи в Закона за движение по пътищата и правилника за прилагането, където те могат да бъдат санкционирани доста драстично, включително със спиране от движение на превозните средства. Благодаря. Извинявам се, че малко се отклоних от темата, но е важно.

**Г-жа Деница Иванова:** Благодаря на господин Неделчев. Следващото заявено изказване господин Траян Тотев, след това е господин Димитър Недев.

**Г-н Траян Тотев:** Здравейте, уважаеми колеги. Също подкрепям предложението на колегата Иво Пазарджиев, но искам да отбележа един много важен за мен проблем, за който разчитам на Общинска полиция да съдейства и той да бъде разрешен. В момента много граждани, които подават сигнал на 112 за шумни съседи се сблъскват със следното. При обаждане на 112, точно преди идването на патрулния автомобил, който да установи нарушението, музиката рязко намалява. Става един много интересен момент, в който нарушителят е явно предупреден и аз нямам друго обяснение, защото десетки граждани са ми казвали обаждаме се и точно преди да дойде патрулния автомобил, така че се надявам именно Общинска полиция да бъде институцията, която да няма комуникация такава, каквато явно в Министерство на вътрешните работи има и затова се стига до този момент, в който ние имаме много сигнали за това на 112 аз съм убеден, но нарушителите, които са установени и глобени, са значително по-малко. А вече за събираемостта е третия проблем.

**Г-жа Деница Иванова:** Благодаря на господин Тотев. Първа заявена реплика на Светлозар Симеонов. Заповядайте.

**Г-н Светлозар Симеонов /реплика/:** Моята реплика е на господин Тотев. Тази Общинска полиция, която се явява от 5 човека и ние си мислим, че тя е 100 човека и тази Общинска полиция не може да работи 24 часа в денонощието от 5 човека. От колко до колко часа работят тези хора и кой ще отиде след 22 часа да мери шум и каквото и да е от Общинска полиция. Някой замислял ли се е? Най-вероятно някой от кметската администрация ще ходи посред нощите. Така че, хубави са идеите, но не са приложими в момента. Благодаря.

**Г-жа Деница Иванова:** Благодаря на господин Симеонов. Следващо заявено изказване е от господин Димитър Недев, заповядайте. От името на администрацията, извинете.

**Г-н Димитър Недев:** Уважаеми господин Председател, уважаеми общински съветници, искам да внеса малко пояснение. Съгласно Закона за защита от шум в околната среда от 2006 година и последните приети промени от 2020 година, ангажиментите на общините и на кмета, ще зачета дословно са: „Член 22. Кметовете на общини или упълномощени от тях длъжностни лица упражняват контрол за спазване правилата и нормите за изпълнение на строежите по отношение на шум, излъчван по време на строителството и спазване на забраната по член 16а, алинея 5“. Това е за времето от 14 до 16 часа и от 23 до 8 часа. Втората точка е „Упражняват контрол за опазване изискванията на този закон в тихите зони и урбанизираните територии“. И трето „Организират и регулират движението на автомобилния транспорт в населените места с оглед намаляване на шумовите нива до допустимите норми“. Другото задължение, което е вменено с мисля, че член 15 беше, изготвене карта на шум. Такава има направена, има я, приета е и от общинския съвет. Важното, което е. Що се отнася до нивата на контрол и изискванията към тях, при необходимост от извършване на измерване на ниво на шум, контролът се осъществява по точка 1.1. Става въпрос за строителните обекти, съвместно с регионалните органи на Министерство на здравеопазването. Тоест каквито и да е проверки да се извършват по строителни обекти, ако те не са съпроводени с измерване от РЗИ, те няма да бъдат валидни. Същото се отнася и за останалите замервания на шум. Абсолютно сте прави. Аз също съм недоволен и не един път съм реагирал и на колегите, когато чуя шум от мотори или коли нощно време, особено лятото или от определени заведения. Но разберете общината е с вързани ръце до някъде.

**Г-жа Деница Иванова:** Благодаря за поясненията на господин Недев от името на администрацията. Следващо заявено изказване на Биляна Иванова. Заповядайте.

**Г-жа Биляна Иванова:** Благодаря. Уважаеми господин Председател, господин Кмет, колеги. Юристите в залата знаят, че всяко едно наказание има няколко функции. Освен наказващата функция спрямо лицето, извършило съответното неправомерно действие, има и превантивна функция по отношение на всички останали лица, тоест хора не правете така, защото ще ви се случи нещо лошо. В този смисъл санкциите имат смисъл и изпълняват тези си две функции именно ако не са смешно малки, каквито са доста от санкциите в нашите наредби. В тази връзка подкрепям предложението на господин Пазарджиев с оглед превантивната функция на наказанията по нашата наредба, за да може хората, знаейки че ако извършват съответните действия, ако правят шум в градската среда, те ще претърпят доста по-големи последствия негативни, отколкото в момента. Така че, наистина се надявам превантивната функция тук да заработи в много по-голяма степен и хората да се стреснат от това, че ще има по-големи глоби. А що се отнася до събираемостта, неведнъж с колеги от общинска администрация сме си говорили за това, че всъщност, когато глобата е на много ниска стойност, е икономически неизгодно, дори за частните съдебни изпълнители да се потърси съдействието, защото техните такси значително ще надвишат размера на сумата, която следва да бъде събрана, така че според мен и по този начин надявам се да се повиши и търсенето на съдействие от този тип. Принудително изпълнение с оглед на лицата, които не желаят доброволно да си изплащат наложените санкции.

**Г-жа Деница Иванова:** Благодаря на госпожа Иванова. Следващото заявено изказване Станимир Станчев, заповядайте.

**Г-н Станимир Станчев:** Уважаеми господин Кмете, уважаеми господин Председател, уважаеми колеги. Аз се радвам, че господин Недев така направи малко пояснение, защото изпадахме в едни доста крайности и се лутахме доста и по комисии, поне слушайки изказвания от колеги. Вкара така разговора в едни рамки. Истината е, че общината почти няма правомощие, което каза той. Истината е, че така създадената преди време Общинска полиция, очакванията бяха много големи или поне такива очаквания се събудиха към нея с нейното създаване. Така се обясняваше на хората. Истината е, че тя е така едни скъпо платени служители на общината към този момент. Може да погледнете и бюджета, но това са както се казва гледна точка и виждане за управление. Относно увеличаването на глобите, това, което казаха колеги, да правилно е, че са ниски. Да, хубаво е когато се увеличат, ще има някакъв превантивен, възпитателен по-точно характер, само че тука идва втората голяма тема. Това, което ние твърдим през годините, че общинска администрация не съумява, повтарям не съумява да събере дължимите глоби, е видно от справката, която прочете и господин Председателя. Поисках я още в понеделник тази справка. Той реагира много бързо и я даде в един работен вид. Вижда се намаляването и това повтаря втора наша теза, че администрацията не работи ефективно. Трето, сега вдигаме да кажем една глоба от 1 000 лева максимално примерно или 300 лева. Всеки един, който не е юрист и който е имал работа със съдия-изпълнител, знае, че когато има вземане от трето лице като отиде при съдия-изпълнителя първо заплаща процентна такса, за да може съдия-изпълнителя да му събере вземането. С две думи, общината ще отдели с оглед на по-големите глоби и по-голям паричен ресурс за завеждане или заплащане на тези такси и когато лицето „Х“ е малоимотно, по-точно няма нищо, общината или ЧСИ-то няма какво да събере, нали това е ясно. Тук идва момента дали, което казаха и колегите, да се помисли за тези, които са под наем, дали наемодателите им не е редно, дали е възможно по-точно ще кажат юристите и те да бъдат съпричастни към тези глоби. При повторно примерно нарушение. Това ще го кажете като юристи. И четвъртото предложение е мисля, че трябва да се направи тогава работна група, правя го като предложение работна група за промяна на Наредба 18, защото доста от споменатите примери са свързани именно към нея.

**Г-жа Деница Иванова:** Благодаря, господин Станчев. Времето изтече.

**Г-н Станимир Станчев:** Да, извинявам се, едно изречение. И в заключение бих казал, че да добре, ще вдигнем глобите, но силно се съмнявам, че ще има подобрения в тази посока. Благодаря ви.

**Г-жа Деница Иванова:** Благодаря, господин Станчев. Първа заявена реплика Биляна Иванова, втора Пенчо Милков.

**Г-жа Биляна Иванова /реплика/:** Първо таксите на частните съдебни изпълнители, ако се поинтересувате са по тарифа и са фиксирани в по-голямата си част, не съобразно исканията на взискателя основно. Тоест, какво иска примерно, справката струва толкова, запора струва толкова. Да, ето госпожа Николова подсказва, без ДДС 15 лева. Тоест, няма значение дали говорим за вземане от 300 или от 3 000 лева, запора струва 15 лева без ДДС във всички случаи. Тоест, не зависи от размера на вземането. Смисъла е в това дали си заслужава да ги дадем тия примерно 100-200-300 лева за частен съдебен изпълнител когато трябва да ни се съберат 30 лева глоба. Второто всъщност за което заявих реплика, по отношение на Общинска полиция. Ами да, 5 човека няма как да се види този ефект, който всички очаквахме. И аз си пожелавам съвсем в скоро време да видим една много по-голяма Общинска полиция, от която наистина ще се види ефекта. В момента се вижда ефект, но да казаха и колеги по-рано говорещи по тази точка, че с 5 човека няма как да видим такъв осезаем ефект, какъвто на всички ни се иска и можем да погледнем и аз не знам общинска администрация може ли да направи една справка или има ли информация всъщност в други градове, където има общинска полиция с какъв ресурс, с колко полицая те разполагат, за да направим ние сравнение и тук с нашите 5 полицая какво може да се направи. Затова аз мисля, че трябва да помислим в насоката да се увеличи тази общинска полиция, за да има наистина реален ефект на цялата територия, защото тези 5 човека ясно, че не могат да огреят навсякъде.

**Г-жа Деница Иванова:** Благодаря на госпожа Иванова. Заповядайте, господин Милков за реплика.

**Г-н Пенчо Милков /реплика/:** Аз ще взема отношение по предложението след малко в изказване. Моята реплика е много кратка. Колко е скъпо платената Общинска полиция и по кой закон се събират вземанията за глоби от общината? Благодаря ви, очаквам отговор.

**Г-жа Деница Иванова:** Благодаря на господин Милков. Заявена дуплика, Станимир Станчев, заповядайте.

**Г-н Станимир Станчев /дуплика/:** Уважаеми господин Председател, уважаеми колеги. Първо към госпожа Иванова. Тя може би се обърка, това не беше реплика, това беше подкрепящо изказване. Аз казах, че Общинска полиция се беше генерирала с по-големи очаквания, това казах. Явно е, че знаем колко е персонала и така нататък. А относно за събирането имах предвид за процента от сумата. Знаете, че той е също по тарифа. Но нормално е сега юрист без практика е възможно да допусне някои грешки, а относно кмета, ами Кмете, Вие като не знаете по кой член и по коя наредба си събирате глобите, това е Ваш пропуск. Благодаря.

**Г-жа Деница Иванова:** Благодаря, господин Станчев. Следващо заявено изказване госпожа Николова, заповядайте.

**Г-жа Елеонора Николова:** Уважаеми колеги, безспорно предложението на господин Пазарджиев е в правилна посока и следва да бъде адмирирано, защото ние сме длъжни да направим живота на нашите съграждани по-добър. Безспорно е, че шума едно от нещата, които трябва по някакъв начин да се справим, но с оглед на многото предложения, които възникнаха, мен ми се струва, че е хубаво обсъжданията да вървят успоредно с обсъждане и предложения в Наредба 18, защото това са свързани неща, едно. Второ, ние скачаме от 20 лева на 300. Значи всеки, който се е занимавал с правосъдие, правораздаване, знае, че е добре да има индивидуализация на наказанието и когато има такава то е от-до. Все ми се струва, че след като 20 лева досега е била глобата, е редно тя да отиде в един диапазон от 100 до 300 примерно за физически лица и от 500 до 1000 за юридически имуществената санкция. Добре е да се помисли за създаването на повторност на такъв текст в наредбата, защото когато се окаже рецидивист в областта на нарушаване на обществения ред, на шума в частност, е добре този човек да бъде санкциониран по-сериозно, така че има какво да се поработи и да се помисли. И най вече всички знаем, това е постулат в правото, че не е важен размера на наказанието, важно е то да се случи. А точно в областта на случването нещата куцат. Отделно искам да кажа, че в съда много често колегите адвокати правят възражение, че не е установен шума по установения ред от РЗИ, а РЗИ след 16:30 не можеш да го намериш. Така че, това са много сложни неща, които предполагат, че законодателни промени в самите закони, които уреждат задълженията на общината, защото непрекъснато на общините се вменяват нови и нови задължения, без да е даден инструментариум за това. Аз съм „за“ да се увеличат наказанията. Предлагам в спешен порядък да разгледаме и Наредба 18, да направим нормите съотносими една към друга. Това имам предвид. Благодаря.

**Г-жа Деница Иванова:** Благодаря на госпожа Николова. Следващо заявено изказване госпожа Наталия Кръстева, заповядайте.

**Г-жа Наталия Кръстева:** Уважаеми колеги, аз ще започна от там, откъдето приключи госпожа Николова с момента на случването. Очевидно това, което се предлага на нашето внимание от името на господин Пазарджиев е едно много добро предложение. Господин Дяков каза, че ние ще го подкрепим. Въпроса е обаче, че на практика и не само това, което изчете заместник-кмет Недев, че не е в прерогатива на кмета на Община Русе. Действително попадаме във въртележката на много свързани институции и Сашо Неделчев и той го каза. В един момент става така, че всички се мъчим да направим нещо работещо, но както в правото се казва, попадаме в кауза пердута и на практика този, който е виновен и би следвало да понесе своето наказание, с всеки един опитен юрист като влезе в съда, това ще падне. Аз съм също много обезпокоена от факта, че много наши съграждани и Светльо Симеонов го каза, постоянно имаме сигнали в тази насока дали ще е шум от МПС-та, дали ще има шум в жилищни кооперации от съседи. Няма механизъм, може би ще е хубаво както оправянето на нашите подзаконови нормативни актове, така една законодателна действително инициатива, която дали ще разшири правомощията на кметовете, дай боже да не ги товари и с това, защото има много други правоохранителни органи, които могат да го вършат. Но на първо място може би ще е добре да сезираме нашите депутати със законодателни промени в тази насока. От там насетне това, което попита и господин Станчев относно солидарността на собственика. Не е уредено, господин Станчев. За всеки един собственик е добре дошло да наеме, тоест да намери един наемател, от който да черпи своите блага – наема. Оттам насетне, когато един комшия го потърси и му каже „твоите наематели вдигат шум“, той абдикира от това е казва „мен не ме вълнува, аз не живея в този имот“ и страданието е за живущите. Много често аз съм имала случай на подавани сигнали, в които собственици на жилища се обръщат към 111, 111 не им поемат сигнала изобщо и казват „вие не сте за нас, намерите си районния или се обърнете към районното управление в района, в който живеете“. Тоест много е деликатна, много е щекотлива темата. Разбира се, ние трябва да започнем отнякъде. Аз съм съмишленик на това дали ще приемем в момента днес наредбата, която е на нашето внимание, дали ще се отложи, за да направим работна група, да я доработим, респективно да променим и Наредба 18, но пък в крайна сметка съм уверена, че когато действителност има и превантивен характер тази санкционна норма, може да окаже и добро влияние.

**Г-жа Деница Иванова:** Благодаря на госпожа Кръстева. Следващо изказване кметът на Община Русе Пенчо Милков. Заповядайте.

**Г-н Пенчо Милков:** Уважаеми господин Председател, уважаеми колеги. Господин Недев прочете закона, бях го отворил и точно с това исках да започна. Ще кажа моето мнение по предложението. И по наведените други обстоятелства, които взехте отношения, за общинска полиция и за контрола от страна на общината, също ще взема отношение. Първо по отношение на шумните съседи. Шума в жилищата. На всички трябва да е ясно, прочетете закона казват така, нали че кметът на община прочете ви господин Недев, какво отговаря и най-накрая, че по отношение нивото на шума кмета на община трябва съвместно с регионалните органи на здравеопазването. Това е РЗИ. РЗИ има един основен постулат. Това го казвам като юрист, не толкова като кмет в момента, който е бил адвокат на РЗИ 4 години и половина съм обслужвал всичката административно-наказателна дейност на РЗИ. Те налагат санкции на обекти с обществено предназначение и реално тук се случва много голяма дупка в законодателството, това каза и госпожа Кръстева. Когато обектът не е с обществено предназначение, РЗИ се явява с невъзможност. Примерно съсед, който храни толкова много животни, мизерия, мръсотия, скот живее там, събира боклуци и хората мислят „хей, нали ще звънна“. Звънят, обаче РЗИ реално не може да контролира обектите, които не са обекти с обществено предназначение, регистрирани по една специална Наредба 9 и съответно това се явява първи препъникамък. Какво сме решили в общината и това е било предмет и на оперативки. Тъй като ние не можем да ходим да мерим, това, което каза и господин Тотев с шумомери, явява се сложно. Ние взехме решение санкциите да бъдат за нарушаване на обществения ред и сега вече с общинска полиция неизпълнение на полицейско нареждане. Полицаят може да му каже да предприеме определени действия, които той като не предприеме, има санкция за неизпълнение на полицейско разпореждане. Това са съветите, които са ми дадени от нашите колеги, които са работили в МВР и сега работят в общината. В такъв аспект общината може да вземе отношение, ще взема отношение за нарушаване на обществения ред, за неспазване на полицейско разпореждане. Второ, когато имаше попита и колегата Тотев хора в общински жилища, които вдигаха на главата си целия квартал, ами те ги няма вече в общинските жилища. Друг начин, по който общината може да вземе отношение в квартал „Родина“ точно става дума, мисля, че въпросът там се реши, след като първо получиха предупреждение и след това вече те нарушават обществения ред създаден от вас като наредби и реално вече на това основание. Сега за шумерите за МПС-тата и за движението. Има ясна разпоредба в Закона за движение по пътищата, че автомобилите, които не отговарят на техническите изисквания, се спират от движение с молба за минута само или които са с променени характеристики. Слагат разни ауспуси да звучи малкия двигател като голям, съответно това нещо трябва да се спре от движение незабавно. Реално тук контрола е изцяло на МВР, когато такъв автомобил бъде констатиран. Според мен контрола на МВР до голяма степен беше възпрепятстван и от това, че в много големи периоди от време всички патрули на МВР и на КАТ бяха на един булевард в Русе да регулират едни големи камиони. Надявам се и в следващите месеци да има повече патрули по улиците и това нещо да се контролира. По отношение на общинската полиция, попитах колегата, защото четох вчера, че е разбрал, че 1 милион лева струва. Не знам къде го е чел, в бюджета, за който сме гласували всички беше предложен съвсем друга е сумата на общинската полиция, а по отношение събираемостта на глобите, има си специализирана администрация за събиране на вземанията на общините и държавата. Когато ние сме предявили вземането, лицето не го е заплатил, вземането се изпраща за събиране или на НАП или на изпълнител и това става по данъчно-осигурителния процесуален кодекс, понеже вземането е от глоба и това Ви попитах и всеки път ще Ви попитвам и карам всеки, който Ви слуша да Ви попитат това къде го пише, защото нито в бюджета пише, че 1 милион лева струва полицията, нито в закона пише това, което слушахме досега. Аз бях толкова конкретен по кой закон се събира, защо политиканстваме, че общината не събира. Общината го предявява за плащане, няма доброволно плащане и го праща на хората, на които заплати плащат да събират публични задължения. Това е реда. Но иначе трябва нали да се политиканства и не е милион лева, който струва общинска полиция. Във Варна имат 60 полицаи, Митко ходи, 100, 100 полицаи, в Стара Загора имат 60 полицаи в Стара Загора, който е абсолютно съизмерим град с Русе имат 60 полицаи. Нашите 6 с автомобили два и с окомплектовката на дрехи и на всичко това, за сведение и на колегата и на вас са 300 000 лева в бюджета, не са 1 милион лева. Стара Загора има 60 полицаи. Моята идея е в следващата година да ви предложа в бюджета броят на полицаите общинските да се завиши с много малко 2 или 3 броя. Защото в момента реално се затруднява патрулно-постовата дейност с 6 полицая, от които единия е ръководител. Той дори уж е ръководител човека работи на терен заедно със своите колеги, които трябва и да ръководи. Изключително са активни, множество санкции, множество пъти. Указанието ми към тях обаче особено предвид и разкопани улици и всичко, санкции да има в изключително случай, когато човека не прояви разбиране, да говорят с гражданите, да преустановяват противообществено поведение и да присъстват на терен, да се осъществява патрулна дейност, което се изпълнява към момента. За мен звеното действа изключително мотивирано, изключително успешно към момента, нуждае се от малко увеличение. Шестдесет няма да ви предложа да бъдат, но с няколко човека задължително, за да могат да имат и график до по-късно, защото сега когато ги насоча да работят до 22:00 часа или има мероприятие на площада, на другия ден до обяд не можем да изпълняваме охрана и реално това препятства работата ни. С няколко човека звеното трябва да се разшири. С най-добро чувство го казах и към колегата, не съм искал в никакъв случай да правя друго, освен да внеса разяснение, което е написано в интернет и го има във вашия бюджет.

**Г-жа Деница Иванова:** Благодаря на господин Милков. Господин Пазарджиев като носител имате думата. Извинявайте, господин Пазарджиев, заявена реплика. Господин Станимир Станчев.

**Г-жа Елеонора Николова /реплика/:** Уважаеми господин кмет, една реплика имам към Вас и една препоръка. Всички познаваме в Русе частният съдебен изпълнител Иван Хаджииванов. Той се „изпилепса“, както се казва, изучи се да събира вземания, докато беше юрисконсулт на общината и ще ви кажа какво правеше. Беше му възложено, пишеше писма и викаше длъжниците. Това можем да го правим. Не, не е изключено и той събра невероятно много пари. Такива, които общината беше отписала и тогава се научи да събира пари и затова стана съдия изпълнител. Така че, има какво да се направи в тази посока. Могат да се пишат писма, могат да се викат длъжниците, защото те могат доброволно или доброзорно, както и да го наречем да си платят, защото никой не иска да има разправия с общината, вярвайте ми. И ако има малко повече активност, ако се пишат писма напомнителни, отдолу задължителното изречение, че ще следва санкция, че ще плати с лихви и така нататък, вярвайте, хората не искат да имат разправия с органите на власт.

**Г-жа Деница Иванова:** Благодаря на госпожа Николова. Няма втора реплика заявена. Заповядайте, господин Милков за дуплика.

**Г-н Пенчо Милков /дуплика/:** Госпожо Николова, уважаеми колеги. Събираемостта на вземанията на Община Русе за миналата година е 110%. Освен че им се обаждат по телефона, аз се надявам да не окуража госпожа Старцева да тръгне да става също частен съдебен изпълнител, но при 110% събрани вземания съобразно плана, при въведени електронни банкирания с най-големите банки сега и с айкарт, мога да Ви кажа, че по отношение на събираемост, когато хората са добросъвестни, общината е доста активна, когато хората са недобросъвестни, това Ви поясних, ние ги даваме на съответните органи по данъчно-осигурителен кодекс, който дава две възможности НАП и частен съдебен или държавен изпълнител. Ние сме се възползвали и от двете и другото, което въведох в работата си като кмет, общината вече работи с повече съдебни изпълнители от един. Благодаря ви.

**Г-жа Деница Иванова:** Благодаря, господин Милков. Иво Пазарджиев, заповядайте. Няма втора реплика, господин Станчев по простата причина, че нито излиза отзад, излиза като дуплика при Вас, при нас в системата не излиза. Няколко пъти попитахме втора реплика дали има, извинявайте много. Да сте отговорили навреме.

**Г-н Иво Пазарджиев:** Уважаеми колеги, дългия дебат действително показа, че има проблем, който всички ние имаме желание да бъде решен, както и съветниците, така и администрацията. Аз благодаря на всички, които взеха отношение по моето предложение, ще се постарая накратко да си дам становището по казаното от преждеговорещите колеги. По отношение на това, което господин Симеонов каза за събираемостта, аз съм съгласен, че трябва да се подобри събираемостта, но няма нужда от промени в Наредба 4, а по-скоро в тази посока, за която и госпожа Николова и други колеги, които говориха за съдебното изпълнение, стана въпрос. Колкото до наемодателите, действително те абдикират, когато дадат един имот под наем, но тук е мястото Общо събрание на собствениците може да взема решение да извади определен собственик, определен обитател за някакъв срок. Така че тук трябва да бъдат активни и нашите съграждани. Разбира се, да търсят и Общо събрание на собствениците на етажната собственост. Колкото до общинските жилища, аз се надявам, че тази активност на администрацията ще продължи. Такива недобросъвестни наши съграждани, които вдигат шум и с едни постоянни празненства и тържества пред техните жилища, да бъдат изваждани от съответните имоти. Това се случи, така със задоволство мога да го кажа по отношение на тези хора, които тормозеха жителите на блок „Силистра“ в квартал „Родина“. Колкото до Общинска полиция, наистина ние не трябва да имаме някакви свръхочаквания от Общинска полиция поради действително малкият числен състав на това звено, но поради това, че МВР мога да го кажа отговорно, действително не е особено активно, всички ние насочваме очакванията си към Общинска полиция. Дай боже тя да ги оправдае, за момента имат добра дейност. За шумомерите, за които стана въпрос, и господин Дяков спомена и господин Недев, действително ние нямаме право като община да използваме шумомерите да имат доказателствена сила в съда, тяхната разпечатка и показанията от тях, но ако се закупи шумомер и при установяване на нарушаване на обществения ред, освен възприятието на лицата, които отиват на място и които стават свидетели по акта за установяване на административно нарушение, ако те имат и помощно средство, което също възприемат показанията му, това би имало ефект при техния разпит в съда при евентуално обжалване на наказателното постановление, той да каже „да, разполагам с уред, като видях, че той показва еди какви си показания над нормите“. Това също би имало допълнителна тежест, така че един шумомер със сигурност може да се помисли да бъде закупен според мен. Колкото до шума на автомобилите, за който господин Неделчев говори, така ни е болна тема още от миналия мандат. За съжаление, действително… Може ли, господин Даскалов от името на група да добавим? Действително службата „Пътна полиция“ е изключително пасивна в тази борба и нашите съграждани с право недоволстват за това, че биват тормозени от хора, които са си променили автомобилите, за да вдигат повече шум и да ги събуждат нощем. Колкото за предупредените нарушители, за които господин Траян Тотев говори, ами с него имаме действително лошата практика, борихме се изключително дълго за тези хора, които са от блок „Силистра“ и там ги предупреждаваха, ставали сме свидетели с него. Аз вярвам, че при Общинска полиция такъв проблем няма да има и никой няма да работи в синхрон с нарушителите, а по-скоро ще се защитават интересите на нашите съграждани. Правилно госпожа Биляна Иванова каза и за превенцията за тези глоби, както и за това, че таксите…

**Г-жа Деница Иванова:** Колеги, още малко и ще има почивка.

**Г-н Иво Пазарджиев:** …таксите при частните съдия изпълнители. Те зависят действително от броя действия, които взискателя желае да бъдат направени.

**Г-жа Деница Иванова:** Ще помоля за тишина в залата. След малко ще излезем почивка.

**Г-н Иво Пазарджиев:** Тук искам да направя едно уточнение по отношение на глобите, които се събират от публичен изпълнител от НАП. В случай, че на съответното лице… Да, действително НАП не е толкова активен, колкото е един частен съдия-изпълнител и способите, за които и госпожа Николова говори, посочвайки действително добри примери на съдия-изпълнители. Но ако на това лице му бъде образувано дело от частен съдия-изпълнител по друг повод, държавата винаги е присъединен взискател. Тоест, тогава тези глоби, които са в НАП, задължително се присъединяват и към другото изпълнително производство. Тук е момента и да кажа на господин Станчев, който е нормално да не борави с терминологията така добре, по отношение на глобите, които са при съдия-изпълнител, дали е 20 или 300 лева няма разлика, до 1 000 лева таксата е една и съща. Да, нормално. Хубаво е наистина да се чуе, че се вдигат размерите на тези глоби, за да имат яснота нарушителите, че по отношение на това в общинския съвет и в общината има непримиримост и нетърпимост към тях. Това, което госпожа Николова предложи за Наредба 18. Действително, нека да се помисли, до края на мандата може да се излезе с добри предложения в Наредба 18. Колкото до това да има диапазон от-до за нарушенията, лично аз не съм съгласен и мога да посоча добрата практика при промените в Закона за движение по пътищата. Там тези глоби бяха заменени с фиксирани глоби и тук отново ще повторя това, което казах в експозето ми отначало. Тук няма да се налага на административнонаказващия орган да доказва защо, ако глобата е предвидена от 100 до 300 лева, защо налага глоба от 200 лева примерно, вместо от 100 и да изследва имотното състояние, имуществото на въпросния нарушител и да се стига до там обикновено съдът гледа така соломоновски да реши проблема, да се намалят глобите до минималния размер. Нека да има фиксирана глоба, която да се заплаща от въпросните нарушители, а при маловажни нарушения, убеден съм, че администрацията ще се възползва от член 28 от Закона за административните наказания и нарушения, да не налага глоба, а да предупреждава въпросния нарушител, ако се касае за маловажно нарушение действително. Съгласен съм с госпожа Кръстева и се надявам наистина нашите народни представители да предприемат законодателни инициативи, за да се подобри законодателството в тази посока. Благодаря.

**Г-жа Деница Иванова:** Благодаря на господин Пазарджиев. Не виждам други заявени заявки за…

**Г-н Иво Пазарджиев:** Много се извинявам, госпожа Николова спомена за повторност. Има я предвидена повторността на предложението.

**Г-жа Деница Иванова:** Благодаря на господин Пазарджиев. Не виждам други заявки за изказване. Моля процедура на гласуване.

**КВОРУМ – 47. С 47 „за“, 0 „против“ и 0 „въздържали се“ се прие**

**РЕШЕНИЕ № 1363**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл. 8 и чл. 15, ал. 1 от ЗНА и чл.79 от Административно процесуалния кодекс (АПК), Общински съвет – Русе реши:

1. Приема Наредба за изменение и допълнение на Наредба № 4 за поддържане и осигуряване на обществения ред, условията и реда за провеждане на масови обществени прояви, опазване общественото и личното имущество и чистотата на територията на Община Русе, както следва:

§ 1. Текстът на чл. 2, ал. 2 придобива следната редакция:

 „който наруши забраната по ал. 1 се наказва с глоба в размер на 300 лв. и/или имуществена санкция в размер на 1000 лв.“

1. В чл. 2 се създават нови алинеи 3 и 4 със следния текст:

 „ал. 3 при повторно нарушение по ал. 1 физическите лица се наказват с глоба в размер на 500 лв., а едноличните търговци и юридическите лица – с имуществена санкция в размер на 1300 лв.“

 „ал. 4 за системни нарушения на чл. 2, ал. 1 на физическите лица, едноличните търговци и юридическите лица се налага глоба, съответно имуществена санкция в двоен размер на определените в ал. 3.“

 § 2. Текстът на чл. 3, ал. 2 придобива следната редакция:

* 1. „който наруши забраната по ал. 1 се наказва с глоба в размер на 300 лв. и/или имуществена санкция в размер на 1000 лв.“
	2. В чл. 3 се създават нови алинеи 3 и 4 със следния текст:

„ал. 3 при повторно нарушение по ал. 1 физическите лица се наказват с глоба в размер на 500 лв., а едноличните търговци и юридическите лица – с имуществена санкция в размер на 1300 лв.“

„ал. 4 за системни нарушения на чл. 3, ал. 1 на физическите лица, едноличните търговци и юридическите лица се налага глоба, съответно имуществена санкция в двоен размер на определените в ал. 3.“

 § 3. В Глава ІІІ „Допълнителни разпоредби“ се създава нова точка 7 със следния текст: „Системно“ е нарушението, извършено три или повече пъти в едногодишен срок от влизането в сила на първото наказателно постановление, с което на нарушителя се налага наказание за същото по вид нарушение.“

 Сегашната точка 7 се преномерира и става точка 8.

 § 4. Настоящата наредба влиза в сила, считано от датата на публикуването й на интернет страницата на Общински съвет – Русе.

 **Г-жа Деница Иванова:** Часът е 11:15, 15 минути почивка. В 11:30 в залата.

***15 минути почивка***

 **Г-н Иво Пазарджиев:** Моля общинските съветници да заемат местата си. Стартираме проверка на кворума. Тридесет и седем общински съветници са се регистрирали, видимо в залата има и повече. Имаме необходимия кворум, за да подновим нашата работа.

**Точка 13**

**К.л.1288 Предоставяне безвъзмездно за управление на общински недвижим имот, находящ се в град Русе, за нуждите на ОП „Комунални дейности“ и на ОП „Паркстрой“**

 **Г-н Иво Пазарджиев:** Кой ще докладва? Госпожа Златомира Стефанова сега ще се подготви и ще докладва.

**Г-жа Златомира Стефанова:** Уважаеми дами и господа общински съветници, с договор сключен между Община Русе и Министерство на вътрешните работи с дарен недвижим имот, който представлява административна сграда на 2 етажа на улица „Котовск“ 4, две от общинските предприятия се наложи да бъдат преместени, за да бъде предадена сградата на 112. Възниква необходимост от осигуряване на нормално функциониране на ОП „Паркстрой“ и ОП „Комунални дейности“, подходящи за осъществяването на дейността за общинските предприятия са помещенията в административната сграда на „Котовск“ 2. Разположени са на етаж 5 за ОП „Паркстрой“ и на етаж 7 за ОП „Комунални дейности“. Това налага и съответните изменения и допълнения на правилниците за организация и дейността за управлението на общинските предприятия. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 45. С 43 „за“, 1 „против“ и 1 „въздържали се“ се прие**

**РЕШЕНИЕ № 1364**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 1 и ал. 4, чл.52, ал.3 и ал.4 от ЗОС, във връзка с чл. 12, ал. 2 от Наредба №1 за общинската собственост на Общински съвет – Русе, Общински съвет – Русе реши:

Дава съгласие за предоставяне безвъзмездно за управление на:

1. Общинско предприятие „Паркстрой - Русе“ при Община Русе, помещения разположени на етаж 5, представляващи части от самостоятелен обект в сграда с идентификатори 63427.7.268.1.11 и 63427.7.268.1.12 по Кадастралната карта и кадастралните регистри на гр. Русе, намиращи се в сграда с идентификатор 63427.7.268.1 по Кадастралната карта и кадастралните регистри на гр. Русе, функционално предназначение: Административна, делова сграда, брой етажи 7, находяща се в поземлен имот с идентификатор 63427.7.268 по КККР на гр. Русе, област Русе, община Русе, гр. Русе, с административен адрес: ул. "Котовск" № 2, предмет на Акт за частна общинска собственост №7474/06.08.2015 г., както следва:

Стаи №№ 509, 509а; 510; 511, 511а; 512, 512а; 513; 514; 504, 504а;

1. Общинско предприятие „Комунални дейности - Русе“ при Община Русе, помещения разположени на етаж 7, представляващи самостоятелен обект в сграда с идентификатори 63427.7.268.1.15 и 63427.7.268.1.16 по Кадастралната карта и кадастралните регистри на гр. Русе, намиращ се в сграда с идентификатор 63427.7.268.1 по Кадастралната карта и кадастралните регистри на гр. Русе, функционално предназначение: Административна, делова сграда, брой етажи 7, находяща се в поземлен имот с идентификатор 63427.7.268 по КККР на гр. Русе, област Русе, община Русе, гр. Русе, с административен адрес: ул. "Котовск" № 2, предмет на Акт за частна общинска собственост №7474/06.08.2015 г., както следва:

Стаи с №№ 701; 702, 702а; 703; 704, 704а; 705; 706; 707;708; 709, 709а; 710; 711, с обща застроена площ от 392.09 кв.м.

3. Приема Правилник за допълнение на Правилника за организацията, дейността и управлението на общинското предприятие „Паркстрой – Русе“, както следва:

§1. Допълва Приложение 2 към Правилника, подотдел „Сгради“, с нова точка 19 със следният текст:

помещения разположени на етаж 5 /стаи с №№ 509, 509а; 510; 511, 511а; 512, 512а; 513; 514; 504, 504а/, представляващи части от самостоятелен обект в сграда с идентификатори 63427.7.268.1.11 и 63427.7.268.1.12 по Кадастралната карта и кадастралните регистри на гр. Русе, намиращ се в сграда с идентификатор 63427.7.268.1 по Кадастралната карта и кадастралните регистри на гр. Русе, функционално предназначение: Административна, делова сграда, брой етажи 7, находяща се в поземлен имот с идентификатор 63427.7.268 по КККР на гр. Русе, област Русе, община Русе, гр. Русе, с административен адрес: ул. "Котовск" № 2, предмет на Акт за частна общинска собственост №7474/06.08.2015 г.

1. Приема Правилник за допълнение на Правилника за организацията, дейността и управлението на общинското предприятие „Комунални дейности - Русе“, както следва:

§1. Допълва Приложение 2 към Правилника, Група „Сгради“, с нова точка 13 със следният текст:

помещения разположени на етаж 7 /стаи с №№ 701; 702, 702а; 703; 704, 704а; 705; 706; 707;708; 709, 709а; 710; 711/, с обща застроена площ от 392.09 кв.м., представляващи самостоятелен обект в сграда с идентификатори 63427.7.268.1.15 и 63427.7.268.1.16 по Кадастралната карта и кадастралните регистри на гр. Русе, намиращ се в сграда с идентификатор 63427.7.268.1 по Кадастралната карта и кадастралните регистри на гр. Русе, функционално предназначение: Административна, делова сграда, брой етажи 7, находяща се в поземлен имот с идентификатор 63427.7.268 по КККР на гр. Русе, област Русе, община Русе, гр. Русе, с административен адрес: ул. "Котовск" № 2, предмет на Акт за частна общинска собственост №7474/06.08.2015 г.

 5. Заключителна разпоредба

Настоящите правилници за допълнение по точка 3 и точка 4 от Решението, влизат в сила от момента на публикуването им на интернет –страницата на Общински съвет – Русе.

**Точка 14**

**К.л.1307 Откриване на процедура за провеждане на публичен търг с явно наддаване за продажба на недвижим имот – частна общинска собственост, с адрес: гр. Мартен, ЕКАТТЕ: 47336, Община Русе, ул. „Рига“ №19**

**Г-жа Златомира Стефанова:** Благодаря, господин Председател. Уважаеми общински съветници, поддържаме точката, както е внесена, с положително становище на кмета на град Мартен, както и на Комисията по общинска собственост. Благодаря.

**Г-н Иво Пазарджиев:** Благодаря. Заявки за изказвания няма. Гласуваме точката.

**КВОРУМ – 38. С 36 „за“, 2 „против“ и 0 „въздържали се“ се прие предложението.**

**Г-н Иво Пазарджиев:** Има проблем с устройствата ли? Моля да прегласуваме точката. Прегласуваме точката. Добре. „За“ ли сте двамата? Колеги, имаме някакъв проблем с устройствата на госпожа Екатерина Иванова и на господин Дяков. Само с нейното. Моля? Добре. По електронната система са 43 „за“, 2 „против“ и 0 „въздържали се“. Госпожа Екатерина Иванова обаче устройството грешно й отразява, така че тя гласува ръчно, казва, че гласува „за“.

**КВОРУМ – 45. С 43 „за“, 2 „против“ и 0 „въздържали се“ се прие**

**РЕШЕНИЕ № 1365**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 35, ал. 1, чл. 8, ал. 1 и ал. 9, чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Заявление вх. №ОИ-10-59/28.03.2023 г. и извлечение от Протокол №38/04.05.2023 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2023 г. за продажба на незастроен урегулиран поземлен имот (УПИ) III-1213 в кв. 99 по Застроителния и регулационен план на гр. Мартен, Община Русе, одобрен със Заповед №128/23.04.1986 г. на ИК на ОбНС – Русе, с площ от 444 кв.м., отреден за жилищно застрояване, с адрес гр. Мартен, ул. „Рига“ №19, предмет на АЧОС №6770/09.10.2012 г., вписан под №156, том 37, Н.Д. 7474, ДВР 13175, вх.рег. №13523 от 16.10.2012 г. по описа на Службата по вписвания – Русе и Акт №10793/06.04.2023 г. за поправка на АЧОС №6770/09.10.2012 г., вписан под №19, том 10, Н.Д. 2101, ДВР 4027, вх.рег. №4122 от 13.04.2023 г. по описа на Службата по вписвания – Русе, с прогнозен приход от продажбата в размер на 25 320,00 лева.

2. Дава съгласие за откриване на процедура за провеждане на публичен търг с явно наддаване за продажба на урегулиран поземлен имот (УПИ) III-1213 в кв. 99 по Застроителния и регулационен план на гр. Мартен, Община Русе, одобрен със Заповед №128/23.04.1986 г. на ИК на ОбНС – Русе, с площ от 444 кв.м., отреден за жилищно застрояване, с адрес гр. Мартен, ул. „Рига“ №19, предмет на АЧОС №6770/09.10.2012 г., вписан под №156, том 37, Н.Д. 7474, ДВР 13175, вх.рег. №13523 от 16.10.2012 г. по описа на Службата по вписвания – Русе и Акт №10793/06.04.2023 г. за поправка на АЧОС №6770/09.10.2012 г., вписан под №19, том 10, Н.Д. 2101, ДВР 4027, вх.рег. №4122 от 13.04.2023 г. по описа на Службата по вписвания – Русе, при начална тръжна продажна цена 25 320,00 лв., без дължими данъци и такси. Последните се определят след провеждане на тръжната процедура и са за сметка на спечелилият участник – купувач.

30% от постъпленията от продажбата да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 15**

**К.л.1308 Прекратяване на съсобственост чрез продажба частта на Община Русе, представляваща ½ ид. части от поземлен имот с идентификатор 63427.5.9, съгласно Кадастралната карта и кадастралните регистри на гр. Русе, и ½ ид. части от построената в имота сграда с идентификатор 63427.5.9.1, с адрес гр. Русе, ул. „Плана планина“ №15**

 **Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Уважаеми общински съветници, поддържаме точката. Става дума за еднофамилна къща от 30 квадрата и двор от 90 квадрата. Предлагаме да бъде прекратена съсобствеността ни. Благодаря.

**Г-н Иво Пазарджиев:** Благодаря. Не виждам заявки за изказвания. Гласуваме точката.

**КВОРУМ – 45. С 45 „за“, 0 „против“ и 0 „въздържали се“ се прие**

**РЕШЕНИЕ № 1366**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 36, ал. 1, т. 2, чл. 8, ал. 1 и ал. 9, чл. 41, ал. 2 от ЗОС, чл. 34, ал. 1, т.2 и чл. 34, ал. 3 от Наредба №1 за общинската собственост на Общински съвет – Русе, Заявление вх. №94Г-9238-1/30.03.2023 г. и извлечение от Протокол №38/04.05.2023 г. на Комисията по общинска собственост, Общинският съвет реши:

1.Допълва годишната програма за управление и разпореждане с имоти общинска собственост за 2023 г. с прекратяване на съсобственост чрез изкупуване дела на Община Русе, представляващ ½ ид.ч. от поземлен имот с идентификатор 63427.5.9, целият с площ от 90 кв.м., трайно предназначение на територията: Урбанизирана, с начин на трайно ползване: Ниско застрояване (до 10 m), а съгласно Регулационния план на град Русе, одобрен със Заповед №1378/22.04.2003 г. на Кмета на Община Русе, представлява част от УПИ I-3041, 3042 в кв. 812, с адрес гр. Русе, ул. „Плана планина“ №15, и за ½ ид. ч. от построената в него едноетажна жилищна сграда – еднофамилна, с идентификатор 63427.5.9.1 по КККР на гр. Русе, цялата с площ от 30 кв.м., с административен адрес гр. Русе, ул. „Плана планина“ №15, предмет на АЧОС №9459/14.10.2019 г. вписан под №130, том 35, н.д. 7253, ДВР 13406, вх.рег. №13684 от 17.10.2019 г. по описа на Службата по вписвания – Русе, с прогнозен приход от продажбата в размер на 18 710,00 лв.

2. Дава съгласие за прекратяване на съсобствеността между Община Русе и Гюлбие Амишева Сюлейманова, чрез изкупуване дела на Община Русе, представляващ ½ ид.ч. от поземлен имот с идентификатор 63427.5.9, целият с площ от 90 кв.м., трайно предназначение на територията: Урбанизирана, с начин на трайно ползване: Ниско застрояване (до 10 m), а съгласно Регулационния план на град Русе, одобрен със Заповед №1378/22.04.2003 г. на Кмета на Община Русе, представлявава част от УПИ I-3041, 3042 в кв. 812, с адрес гр. Русе, ул. „Плана планина“ №15, и за ½ ид. ч. от построената в него едноетажна жилищна сграда – еднофамилна, с идентификатор 63427.5.9.1 по КККР на гр. Русе, цялата с площ от 30 кв.м., с административен адрес гр. Русе, ул. „Плана планина“ №15, предмет на АЧОС №9459/14.10.2019 г. вписан под №130, том 35, н.д. 7253, ДВР 13406, вх.рег. №13684 от 17.10.2019 г. по описа на Службата по вписвания – Русе, от Г. А. С. срещу заплащане на цена в размер на 18 710 ,00 лв., без включени дължими данъци и такси, които се дължат от Гюлбие Амишева Сюлейманова.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 16**

**К.л.1309 Откриване на процедура за провеждане на публичен търг с явно наддаване за учредяване на възмездно право на строеж за изграждане на три броя гаражи върху имот – частна общинска собственост, намиращ се в град Русе, кв. „Дружба“ 2**

 **Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Поддържаме точката. Предоставена е и скица-предложение, издадена от главния архитект на общината с възможност за изграждане на трите гаража. Благодаря.

**Г-н Иво Пазарджиев:** Благодаря. Доктор Теодора Константинова за изказване.

**Д-р Теодора Константинова:** Благодаря, господин Председател. Използвам тази точка от дневния ред, за да повдигна един въпрос, който ме вълнува от много години и колегите общински съветници, с които сме били заедно в предходни общински съвети могат да потвърдят това, ако си спомнят, но вълнува също и много граждани в нашия град. Ще започна от точките, които са предложени в предложението за решение. Първа точка „Допълва годишната програма за управление и разпореждане с имоти общинска собственост за 2023 година и така нататък“, тъй като предложеното разпореждане не включено в нея. Окей, добре. Втора точка „Дава съгласие за провеждане на публичен търг с явно наддаване за учредяване възмездно право на строеж за изграждане на 3 броя гаражи“. Добре, разгледано е от Комисията по общинска собственост. Всичко е добре, е законосъобразно. И стигаме до там как в далечната 1987 година на 12 май е одобрен ПУП, с който има предвидено изграждане на жилищни блокове гаражи на тези терени, които всъщност са в този нов терен. Чудесно е всичко, 1987 година преди 36 години. И рядко се замисляме, когато с лека ръка гласуваме и даваме възможност почти на всяко заседание на нашия общински съвет, разрешение да се градят още гаражи, още гаражи, но тогава са различни обстоятелствата и сега са различни. Население, нужди, виждания за градоустройство, визии, архитектура. И се появяват и продължават и в миналото и сега, буквално никнат в целия град Русе нелицеприятни, по-точно грозно изградени гаражни клетки с различен облик, височина, размери, обикновено обградени от различни материали. Много често с ръждясали врати или други елементи от прекрасния си изглед. Неподдържани. По покривите на някои от тях растат плевели, може би дръвчета вече, защото просто стопаните на тези именно гаражи или по-скоро наистина гаражни клетки не се занимават с нищо. Важното е, че имат къде да си приберат колата. Рушащи се стени, свидетел съм и всички ние сме свидетели на подобни клетки. Някои от тях са превърнати в складове на лични вещи, вместо мази и тавани в блоковете си, като най-често това са терени, които са в междублокови пространства или до блокове. Много не се забелязват от хората, които не живеят там и да не говорим, че не се забелязват и затова, защото никой не се грижи за околната среда, за тревата между тези гаражи, около гаражите, мизерия. А именно на такива места можем да допринесем с някои решения или промени в наши наредби и текстове да има детски площадки, стрийт фитнес, площадки с тенис на маса, както има в други нормални страни. Всички много се възхищаваме като ходим в Западна Европа, а и не само там и в други градове, колко красиво би могло да изглежда междублоково пространство до блоковете, вместо да никнат тези нелицеприятни искам да бъда мека гаражни клетки. Поставяла съм многократно въпроса във всички общински съвети, в които съм участвала за това на различни администрации и кметове. А когато ставаше въпрос, по какъв начин са се справили с тези гаражи примерно в Румъния, в Букурещ, ми е отговаряно, че това е много скъпо. Няма как да се премахнат тези, които са пък от панели, ама къде ще бъдат съхранени панели? Това е много скъпа дейност, няма как и въпреки проблема, който е имало и има, продължаваме с лека ръка да даваме възможност, нищо лично против персоната, която е заявила желание, за да участва и да построи. Но докога, докога в нашия град с лека ръка ще раздаваме възможност да се строят, вместо нещо друго полезно да се направи? Мисля, че би трябвало, ако искаме нашия град едно време го наричаха доколкото си спомням „първи частен град“, да не го наречем „първи гаражен град“. Докога? Ако не се променят текстове в съответни документи и както преди бяхме наложили мораториум върху продажбата на апартаменти на земя, защо след съответни действия законосъобразни, разбира се, да не наложим мораториум за изграждане на тези клетки, вместо да използваме тези терени, да бъде красиво, да има места за отдих и на нашите родители, баби и дядовци, да играят децата, спортуване. Така че, много разчитам и много моля, да се предприеме нещо от страна на администрацията. Още сегашната, а и към бъдещата, апелирам и към колегите общински съветници, които ще участват и в следващия общински съвет. Моля ви направете така, че нашия град за малко за кратко да се промени поне в тези места. Много ми стана болно, когато един прекрасен специалист, мой колега от София дойде да работи тук скоро. Попитах го харесва ли Ви Русе? И той ми каза, фин и интелигентен човек „Да, хубаво градче е“.

**Г-н Иво Пазарджиев:** Благодаря на доктор Константинова. Изказване? Заповядайте, госпожо Николова. Да, заповядайте. Има някакъв проблем действително със системата.

**Г-жа Елеонора Николова:** Уважаеми господин Кмет, вземам повод за изказването на госпожа Константинова, която е абсолютно права и аз искам да се върна много назад и да кажа кои са виновниците за това. Това са законодателите и архитектите, без шега, защото с така наречената малка реституция всъщност се върнаха незастроени парцели, макар и да бяха отчуждени и да участваха в общото планиране на кварталите, защото първо се застрояват блоковете и след това вече се облагородяват междублоковите пространства. Върнаха с терени и се буквално застроиха, за да гледаме менюто на комшията. Това е едно. Второ, защото архитектите бяха в основата на това и те насърчаваха хората да си възстановяват имотите и да бъдат застроявани и защото независимо, че имаме общ градоустройствен план, ние нямаме цялостна визия за това как изглежда града ни и за това, което преди са правили архитектите. Значи, когато се гради нещо на един терен, той се планира цялостно. С градинките, с детските площадки. Това все още в нашия град не се случва, поради което имаме това хаотично застрояване и частният интерес избуява и взема превес над общия интерес.

**Г-н Иво Пазарджиев:** Благодаря. Реплика за доктор Константинова.

**Д-р Теодора Константинова /реплика/:** Уважаема госпожо Николова, колеги. В случая и въпроса, който поставям, не става въпрос за частен интерес. Ако става въпрос за частни интереси само, аз смятам, че все пак е имало някакви закони и мислещи архитекти, но в началото на деветдесетте години всички сме свидетели и Вие, че имаше един бум на хаотичност наистина и на строителство на срамни за нашия град сгради. Срам и позор. Хората, от които тогава е зависело, те не са, не внасям никаква политическа нотка, подчертавам те не са само от една политическа сила, които са били начело на града, не са имали нужното желание, естетичен вкус и морал и ценности да направят така, че сега да не се срамуваме от много, много сгради, които виждаме в Русе и които са наистина огромен срам за аристократичния Русе. Той е в тази част, която нашите деди са създали и тук-таме има и някои нови добри. Но в случая става въпрос за общински терен и зависи от нас всички, дали ще дадем възможност да продължават да се строят, вместо да се правят спортни площадки, детски площадки и красиви градинки за отдих или беседки, а отново и поредно ще напълним с грозни гаражни клетки междублокови пространства и нашия град. Благодаря за вниманието.

**Г-н Иво Пазарджиев:** Благодаря. Господин Деян Недков.

**Г-н Деян Недков:** Благодаря, господин Председател. Господин Кмет, госпожо Константинова. Съгласен съм напълно с всичко, което казахте. Тук общината нали имаме едни добросъвестни граждани, които са кандидатствали за това право. Нали моя въпрос ще е по-насочен към общинска администрация. Какво се случва с недобросъвестните граждани, които са си поставили незаконни гаражи? Не са заплатили нищо и по този повод ще припомня за сигнала, с който занимаваха и мен на госпожа Попова от ВМРО относно блок 10 в „Дружба 3“, мисля че беше. Паркинга засипан целия с гаражи незаконни. Да припомним за тоя сигнал и да попитаме какво се случва с тези хора, които са поставяли незаконно. На тях кога ще им се потърсят отговорност и евентуално да си платят за тези места? Благодаря.

**Г-жа Наталия Кръстева:** Господин Иван Иванов, реплика ли искате или изказване? На монитора е реплика, какво искате? Изказване. Заповядайте. Момент само. В такъв случай господин Пазарджиев за реплика на преждеговорещият, а след това сте Вие за изказване.

**Г-н Иво Пазарджиев /реплика/:** Аз взимам възможност за реплика за това, което беше казано от господин Недков. Не само незаконни гаражи, ние в нашия град можем да наблюдаваме една друга тенденция вече. За незаконно поставени кафемашини, поставят ги в зелени площи, изливат се едни малки плочи и това е вече повсеместно. Имам чувството, че най-важното нещо за нашите съграждани е да има как да пият кафе от тези машини, за чиито пък хигиенни условия можем да говорим много, но е друга тема. Но по отношение на гаражите, сме ставали свидетели как на едни места в нашия град по паркинги, включително близо до операта, се правят едни навеси, които преминават от навес после преминава в гараж, ламаринен, така лека конструкция и после леката конструкцийка прераства в нещо по-сериозно, така че аз апелирам и към нашите съграждани да бъдат активни в сигнализирането на общинска администрация за незаконно поставени, а такива, честно казано, дори и да не си специалист, когато го видиш нещо поставено по този начин, то си личи, че е незаконно.

**Г-жа Наталия Кръстева:** Господин Иван Иванов за изказване, заповядайте.

**Г-н Иван Петров Иванов:** Уважаеми колеги. Извинявам се, уважаеми господин Председател, уважаеми господин Кмете, уважаеми колеги. Нямах намерение да се изказвам, но откъде тръгнахме, къде стигнахме. Значи, много пъти съм говорил за концепция. Пак знаем колко е огромен проблема с паркирането в града, било междублокови пространства, било по тротоари. Всички ние сме засегнати, включително и гостите на града. Та, в този ред на мисли какво исках да кажа. Просто така напъваме, понеже много пъти се опитвам да говоря за концепция и ние продължаваме да мислим на парче, една клетка тука – една клетка там. И апелирам и сегашното, и бъдещите ръководства, понеже подкрепям изказването на многоуважаваните дами преди мен и госпожа Константинова и госпожа Николова. Дали ще е публично частно партньорство, дали ще е пренасочване на собствени средства в паркинги, обществени големи, значи можахме да решим проблема за моста, а вътрешния си проблем в града не го решаваме и продължаваме да не мислим в тази насока. Благодаря ви.

**Г-жа Наталия Кръстева:** Господин Иван Петров Иванов за изказване. Не, не, не. Извинявам се, два пъти системата отчита едно и също име. Извинявам се, да. Има ли заявени желаещи за други изказвания? Господин Милков, заповядайте.

**Г-н Пенчо Милков:** Уважаеми господин Председател, уважаеми колеги. Вземам думата по тази точка, не съм предполагал, че по нея ще ми се наложи да се изкажа, но понеже концептуални въпроси се поставиха от частния случай към общия, искам да взема отношение и да ви докладвам какво сме свършили във връзка с поставения въпрос. Първо, точката се внася. Вижте за кой квартал става дума „Дружба 2“. Така, точно. Има две зони в нашия град. Едната е тази, където са построени много кооперации от граждани и реално публичната инфраструктура в този район не е завършена. Този квартал е строен в края на социализма, началото на 90-те години. И ако видите неговата, той не е завършен. Вижте един квартал като „Здравец“, като „Възраждане“, завършени концептуално с детски градини, с публични площи зелени, със спирки, с всичко. Докато вижте една „Чародейка“, края на социализма започва строителството. Идете на междублоково пространство една поляна. Нали в „Дружба“ има междублоково пространство, има какво да асфалтираш. В „Чародейка“ отиваш поляна, поляна. В „Дружба 2“ също изключително положението е на това, че квартала не е завършен, като е започнат да се строи публичните пространства не са завършени. Такова безразборно строителство примерно на гаражи не може да става дума или масово в „Здравец“ или във „Възраждане“. Те публичните площи са изпълнени. Има градинка, има си тротоар там, не може да сложиш гараж където ти хрумне. Това, което се предлага в момента казвам за конкретния случай, за да не пострадат заявителите във връзка с политическите ни решения, които са в смисъл от това въпроса генерално, който се слага за застрояването. Зоната, в която се предлага за гаражи, мястото, което е конкретно, е огледално на място. В „Дружба 2“ се предлагат обикновено за гаражни клетки в откосите, там има денивелация. И предполагам, че случая е такъв. Не съм бил, като член на Комисия общинска собственост навремето съм ходил, но предполагам, че колегите ще обяснят, ако трябва и конкретното място. То най-вероятно е с денивелация и така слагат гаражите в „Дружба 2“ във всички случаи до момента. В момента при строителство, с новото строителство са длъжни да предвидят къде ще спират автомобилите. Навремето в онова строителство ти имаш един огромен парцел, в който пише „за жилищно застрояване“. В него няма имоти, паркинги, няма нищо. За жилищно застрояване, за комплексно застрояване. И наслагани едни блокове и тия хора, особено в тези два квартала, които цитирах, те нямат и отредени паркинги в повечето случаи. В „Дружба 2“ около блоковете повечето са насипани площадки, има със строшен камък. Ситуацията е много незавършена и се нуждае наистина. Какво сме направили до момента. Първата година когато започнах да работя, по опита, който е бил в Пловдив, накарах администрацията да анализира всички такива фактически сложени гаражи на място и лицата да получат от нас, както казахте преди малко по повод на друга точка да ги потърсим и да им кажем, че може това нещо да остане там, ако си заплащат наем. Реално това, което е правено в Пловдив, е правено преди да излезе решение на съда, което ясно постановява, че тези гаражни клетки се водят строежи, а не поставяеми обекти и не може да се взема наем за тях. Администрацията твърдо ми каза само с отстъпено право на строеж. Реално не може да ги принудиш хората да плащат наем, за да обезщетят това, че някога са положили нещо. И има няколко големи емблематични случая за незаконни струпвания на такива строежи. Единия е блок 11 до буферния паркинг. В съседство до него има фавела ли, как се казва Бразилия? Значи това е едно микросело, което е до буферният паркинг на съседния паркинг е изграден и са много гаражи. Не се знае кой от тези гаражи реално е законен и кой не. Според мен това трябва наистина да се направи проверка и в такава насока насочвам администрацията. По отношение на кафемашините и дали има каза господин Пазарджиев. Ние имаме констатирани от инспекторите по защита на потребителите фризери за сладолед, кафемашините. Постоянно се взема отношение по такива, които знаем, че нямат договори, това искам да ви уверя. В тази насока обещанието нали което трябва да поема и бележката, която вие направихте. Наистина ще направим анализ и това го заявявам на всички русенци. Всички незаконно поставени гаражи да предприемат мерки достатъчен период, защото анализа ще бъде вече в тази насока. Кои са законни и кои не. Но по отношение на този конкретен случай, моля нали да излезе и колегата, който е бил на Комисия общинска собственост. Според мен става дума за имот в денивелация. Площадки ние строим и са строени и фитнеси. Продължаваме и тази година са заложени, но те са посочват в общия устройствен и в подробния устройствен план, кои зони са за гаражи, кои са за площадки и мисля, че няма колизия между двете. Реално, за да е одобрен, тази точка да се постави на вашето внимание зоната отговаря на изискванията за гаражи, а не за детски площадки. За да вземете запознати решения, ако имате нужда, мога да помоля колега, който е ходил на място да обясни какво представлява мястото. Да, заместник-кметът госпожа Стефанова, има и снимки към точката.

**Г-жа Наталия Кръстева:** Не виждам заявили други изказвания. Госпожа Стефанова, заповядайте.

**Г-жа Златомира Стефанова:** Уважаеми общински съветници, да, точно такъв е случая. Ходихме на място заедно с колегите от общинска собственост. Винаги се старая да виждам терените преди Комисия общинска собственост, за да си направим преценка и за да ги видим, да си направим наши също допълнителни снимки. Действително това е в „Дружба 2“ точно под има една поляна отгоре, има денивелация и отдолу има точно едно малко местенце, което е с пръст, с тук-таме поникнала трева, което така или иначе хората спират там, защото те нямат къде да спират и е подходящо да бъдат изградени три гаража. Няма за какво друго да се използва, след това е завоя де факто.

 **Г-жа Наталия Кръстева:** Благодаря за разяснението. Уважаеми колеги, няма заявили други изказвания. Моля процедура на гласуване.

**КВОРУМ – 46. С 28 „за“, 4 „против“ и 14 „въздържали се“ се прие предложението.**

 **Г-жа Наталия Кръстева:** Прегласуване ли предлагате или? Добре, аз правя процедура за прегласуване. Моля рестартирайте системата. Системата е стартирана, заповядайте.

**КВОРУМ – 46. С 26 „за“, 3 „против“ и 17 „въздържали се“ се прие**

**РЕШЕНИЕ № 1367**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9, чл. 37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №38/04.05.2023 г. на КОС, Общинският съвет р е ш и:

1. Допълва Годишната програма за управление и разпореждане с имоти, общинска собственост за 2023 г., като включва възмездно учредяване на право на строеж за изграждане на три броя гаражи с №№1, 2 и 3, всеки един с размери 3,00/6,00 м и застроена площ от 18,00 кв.м., съобразно скица - предложение за виза за проектиране, издадена от Главния архитект на Община Русе, върху имот – частна общинска собственост, представляващ поземлен имот с идентификатор 63427.4.1902 по Кадастралната карта и кадастралните регистри на град Русе, с площ от 7 409 кв. м. с трайно предназначение на територията: Урбанизирана, с начин на трайно ползване: Комплексно застрояване, а по действащия регулационен план на гр. Русе, представляващ УПИ I – за жилищно строителство в кв. 596, ж.к. „Дружба 2“, с адрес на имота: град Русе, ул. „Мальовица“, с прогнозен приход при учредяване на ограниченото вещно право на строеж в размер на 1 940,00 лв., без данъци и такси, за всеки един от гаражите поотделно.

2. Дава съгласие за провеждане на публичен търг с явно наддаване за учредяване възмездно право на строеж за изграждане на три броя гаражи поотделно върху имот – частна общинска собственост, 63427.4.1902 по Кадастралната карта и кадастралните регистри на град Русе, с площ от 7 409 кв. м. с трайно предназначение на територията: Урбанизирана, с начин на трайно ползване: Комплексно застрояване, а по действащия регулационен план на гр. Русе, представляващ УПИ I – за жилищно строителство в кв. 596, ж.к. „Дружба 2“, с адрес на имота: град Русе, ул. „Мальовица“, съобразно скица-предложение за виза за проектиране на три броя гаражи, издадена от Главния архитект на Община Русе, както следва:

- гараж №1 с размери 3,00/6,00м. и застроена площ 18,00 кв.м., при начална тръжна цена 1 940,00 лева, без включени дължими данъци и такси, които са за сметка на участника, спечелил търга;

- гараж №2 с размери 3,00/6,00 м. и застроена площ 18,00 кв.м., при начална тръжна цена 1 940,00 лева, без включени дължими данъци и такси, които са за сметка на участника, спечелил търга;

 - гараж №3 с размери 3,00/6,00 м. и застроена площ 18,00 кв.м., при начална тръжна цена 1 940,00 лева, без включени дължими данъци и такси, които са за сметка на участника, спечелил търга;

Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**Г-н Иво Пазарджиев:** Благодаря на госпожа Кръстева.

**Точка 17**

**К.л.1310 Предоставяне безвъзмездно за управление на общински недвижим имот, находящ се в град Русе, ул. „Рига“ №1, за нуждите на „Център за специална образователна подкрепа – Русе“ (ЦСОП-Русе)**

**Г-жа Златомира Стефанова:** Благодаря, господин Председател. Уважаеми общински съветници, предложението е по повод постъпило искане от директора на Центъра за специализирана образователна подкрепа - Русе за учредяване на безвъзмездно право на управление върху общинската сграда намираща се в град Русе, улица „Рига“ 1 за нуждите на ЦСОП - Русе. В изпълнение на решение на Министерски съвет, вече е сключен договор за този недвижим имот за осъществяване на образователна дейност от тъй нареченото „Дойче Шуле“ в град Русе. Директорът на училището е изразил становище за отпаднала необходимост, като началникът на РУО госпожа Георгиева и областния управител на град Русе изразяват положително становище за предоставянето му за нуждите на ЦСОП - Русе. Предвид това Министерски съвет е изменил своето първоначално решение от четвърти месец 2022 година и в изпълнение на новоприетото им решение от март 2023 е подписан Анекс за учредяване възмездно право за управление върху общинската сграда. Благодаря.

**Г-н Иво Пазарджиев:** Благодаря на госпожа Стефанова. Госпожа Росица Георгиева за изказване, заповядайте.

**Г-жа Росица Георгиева:** Уважаеми господин Кмет, уважаеми господин Председател на общински съвет, уважаеми господин Станчев. Както се казва, учениците като загубят интерес и започват да правят неуместни шеги. Да, явно господин Станчев нещо загуби интерес, ще трябва да даваме почивка, в правилника е, господин Председател, защото няма ученици, които могат да изкарат 90 минути без почивка. Така че смятам, че господин Станчев по някакъв начин индиректно ни сигнализира, че тук кислорода отдавна е намалял и той се нуждае от конкретна почивка. Това в кръга на шегата. По отношение на предоставянето на безвъзмездно право на управление на Центъра за специална образователна подкрепа. Много благодаря на подкрепата на Община Русе, на госпожа Искра Иванова, директор на Средно училище с преподаване на немски език, на председателя на общинския съвет, защото и той ни подкрепи в тази идея. Ние бяхме единственият център за специална образователна подкрепа общински, който нямаше допълнителна сграда, където да се извършва обучението на ученици от 8 до 12 клас в професионална подготовка. Голяма част от вас знаят, че Центъра за специална образователна подкрепа се помещава в бившето Начално училище „Георги Сава Раковски“, което след това беше Помощно училище „Петър Берон“, но с изменението на закона от 2016 тези помощни училища не съществуват и те са преобразувани в центрове за специална образователна подкрепа, където се обучават децата с най-тежки увреждания. Тъй като в сградата могат да се обучават учениците от 1 до 7 клас и те никак за съжаление не са малко на територията на общината и за съжаление случаите на деца със специални образователни потребности расте с всяка година, това беше единствената възможност тези деца със специални образователни потребности от 8 до 12 клас да се обучават на територията на сградата, която се предоставя. Знам, че на Община Русе много действия бяха необходими, затова наистина благодаря, защото тези деца няма да бъдат лишени от тази си възможност. На всичкото отгоре ние ще облекчим образователния процес в центъра, защото ще разделим децата от начален и прогимназиален с децата в гимназиален етап. Вие знаете, че това на нашата група общински съветници от ВМРО помощта към децата за специални образователни потребности ни е основна цел и кауза, така че сърдечно благодаря за това, което в момента ще гласуваме.

**Г-жа Наталия Кръстева:** Благодаря на госпожа Георгиева. За изказване господин Пазарджиев, заповядайте.

**Г-н Иво Пазарджиев:** Аз ще продължа оттам, където госпожа Георгиева свърши. Действително много е важно за нас и за едно общество да помага на по-слабите и от там си личи колко сме близо до цивилизацията. Поздравявам администрацията за бързата работа, която свърши, госпожа Георгиева и областния управител. И не случайно искам да кажа и за госпожа Искра Иванова, която отстъпи една сграда, която имаше нашето предходно решение за „Дойче Шуле“, това е моето родно училище. Никога не бих по някакъв начин да искам да бъде ощетено, но в случая действително поради специфичните нужди на тези деца има необходимост от отделна сграда. Няма как да бъдат сложени при други деца, така че тук се надявам съм казал на госпожа Михайлова, благодаря на госпожа Георгиева, че ме подсети, да бъде активна в комуникацията си с общината, за да стане и прилежащата площ към тази сграда, която може би повечето от вас знаят като бивше Кметство „Здравец“ или бивша данъчна служба, средата около нея да бъде подобрена. Убеден съм, че администрацията и кметът лично ще съдействат да се подобри там състоянието и на градинките и на осветлението, от което има нужда. Но лично съм казал на госпожа Михайлова да бъде активна и да комуникира с администрацията. Благодаря.

**Г-жа Наталия Кръстева:** Благодаря на господин Пазарджиев. Няма заявили други изказвания. Процедура за гласуване.

**КВОРУМ – 46. С 46 „за“, 0 „против“ и 0 „въздържали се“ се прие**

**РЕШЕНИЕ № 1368**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 1 и ал. 4 от ЗОС, във връзка с чл. 12, ал. 2 от Наредба №1 за общинската собственост на Общински съвет – Русе, Общински съвет – Русе реши:

Дава съгласие за предоставяне безвъзмездно за управление на „Център за специална образователна подкрепа – Русе (ЦСОП-Русе)“, ЕИК 000522272, със седалище: гр. Русе, бул. „Липник“ № 115, СГРАДА с идентификатор 63427.7.368.1 по кадастралната карта и кадастралните регистри (КККР) на гр. Русе, с предназначение: Административна, делова сграда, бр. етажи: два (със сутерен), застроена площ 213 кв.м, с административен адрес: град Русе, община Русе, област Русе, ул. „Рига“ 1, предмет на Акт №10515/16.06.2022 г. за частна общинска собственост, която да се ползва от Центъра за осъществяване на социална и образователна дейност.

Решението подлежи на оспорване чрез Общински съвет – Русе пред Административен съд – Русе, в 14-дневен срок от съобщаването му.

 **Г-жа Наталия Кръстева:** Заповядайте за водене.

 **Г-н Иво Пазарджиев:** Благодаря на госпожа Кръстева.

**Точка 18**

**К.л.1311 Премахване на сграда с идентификатор 63427.7.438.1 по Кадастралната карта и кадастралните регистри на гр. Русе, разположена в недвижим имот – общинска собственост с идентификатор 63427.7.438 по Кадастралната карта и кадастралните регистри на гр. Русе и на обект с идентификатор 63427.7.424 по Кадастралната карта и кадастралните регистри на гр. Русе**

**Г-н Иво Пазарджиев:** Госпожа Магдалина Илиева, заповядайте.

**Г-жа Магдалина Илиева:** Уважаеми господин Председател и общински съветници. Уважаеми колеги, във връзка с тази точка искам да ви посоча, че тя е много тясно свързана с изказването на доктор Константинова относно възможностите за паркиране, състоянието на стари гаражни групи и така нататък и посоката, в която трябва да върви общинска администрация във връзка с решаване на този въпрос. Само едно изречение по нейното изказване. Аз смятам, че ние като общинска администрация, която би обявила търгове за тази гаражна група, би могла да внесе в тръжните условия изисквания за визия, така че да съответства на визията на главния архитект на общинска администрация и въобще на самата локация. Във връзка с настоящата точка са проведени многократно срещи с граждани относно проблемите с паркирането около сградите на „Медика“. Провеждани са срещи с ръководството на „Медика“ и ние срещаме разбиране в тях, срещаме разбиране и в гражданите относно това, че там може с общи усилия да се променят условията. Както виждате общинска администрация вече изгради и направи основен ремонт на паркинг, който е доста обхватен между два големи блока в непосредствена близост, но пред нас е декларирано искане и намерение на „Медика“ да се разширява в посока към улица „Рига“, което означава, че въпроса ще има нужда от допълнителни решения. Създаден е, вече има заповед на главния архитект, с което е одобрено задание и е разрешено изработването на база на скица-предложение на подробен устройствен план, който не предвижда сградата на улица „Нови Сад“ 27 да бъде запазена. Целта е да се започнат процедурните подготовки за изграждане на паркинг на няколко етажа. Съществуващото игрище за футбол да бъде преместено на посочено от главния архитект в близост място, което ще означава да бъде изградено отново още по-добро и отговарящо на всички изисквания. И затова нашето предложение е да вземете решение за събаряне на тази сграда, която не е предвидена да остане съгласно подробния устройствен план и да бъде изградено ново игрище на посочено от главния архитект място. Благодаря.

**Г-н Иво Пазарджиев:** Благодаря, госпожа Илиева. Заявки за изказвания по точката? Деян Недков, заповядайте.

**Г-н Деян Недков:** Благодаря, господин Председател. Аз само не разбрах едно нещо. Разбрахме, че трябва да я съборим сградата, но дайте преди да съборим сградата самата процедура, по която ще се случи паркинга някой да ни разясни каква ще бъде. Нали имаме един терен, който е около 600 квадрата на сградата, с игрището стават около декар и половина. Тези декар и половина 1500 квадрата ще се продадат на „Медика“ или ще се направи същото нещо като буферният паркинг горе на булевард „България“ и след 30 или 35 години изградения паркинг ще остане в полза на общината. Благодаря.

**Г-н Иво Пазарджиев:** Благодаря. Заявки за изказвания други?

**Г-н Пенчо Милков:** Уважаеми господин Председател, уважаеми колеги. Какво ще се случи, ще видим на 13 юли, когато вие като общински съветници ще вземете това решение. Това, което ние предлагаме да се направи е да бъде задължително конкурсна процедурата и да се гарантира равно участие на всички лица. Никой не каза, че инициативата е от това юридическо лице, но могат да участват и други лица. Ние ще кажем, че имота дали ще се прехвърли собствеността, дали ще е отстъпено право на строеж, ще се реши допълнително за следващата сесия. Това ще го реши общинският съвет, но моето изискване и такива разговори са водени, да се гарантира задължително, че там ще се построи съвременно съоръжение и изричното ми искане беше игрището да бъде през улицата построено отново. Това също ще е в тежест на бъдещия строител на паркинга на съоръжението. Игрището трябва да отговаря на много други изисквания съвременни от това, което е в момента. Така че, при всички положения ще е конкурсна процедура. Вече по отношение стойността, може би тя ще предопредели дали ще се прехвърля собствеността или ще остане отстъпено право на строеж. Зависи от стойността на съоръжението спрямо стойността на имота и от вашето решение. Това са въпроси на разпореждане, не ги решава кмета. Благодаря ви.

**Г-жа Наталия Кръстева:** Господин Пазарджиев за изказване.

**Г-н Иво Пазарджиев:** Уважаеми колеги, това е част от една процедура, както кмета каза. Има последващи решения, които трябва да вземем, аз адмирирам това да се случи, тъй като познавам изключително добре квартала, аз живея там от много години, учил съм в този район. Със сигурност ние трябва да подкрепяме усилията на „Медика“, които облагородяват района. Разбира се, процедурата ще бъде състезателна, всеки може да участва, който желае. Това, което аз съм провеждал като разговори и съм наясно, че игрището ще бъде изградено и то още по-модерно. Нещо, което господин Кмета обаче не спомена, по отношение на пощенския клон, също е намерено място и за пощата, която има изключителна социална функция и хората са свикнали да я ползват, както за получаване на пенсии, така и за останалите услуги на „Български пощи“. Така че няма да има нито едно ощетено лице. Напротив, само ще се облагороди района с едно съвременно съоръжение за паркиране и едно съвременно спортно съоръжение. Благодаря.

**Г-жа Наталия Кръстева:** Не виждам други заявили изказвания. Моля, процедура на гласуване.

**КВОРУМ – 46. С 45 „за“, 0 „против“ и 1 „въздържали се“ се прие**

**РЕШЕНИЕ № 1369**

На основание чл. 21, ал. 1, т.8 и чл. 21, ал. 2 от ЗМСМА, чл.8, ал.1 от ЗОС, чл. 197, ал.1 от ЗУТ, и чл.26, ал.1, т.9 от Наредба №1 за общинската собственост на Общински съвет – Русе, Общински съвет - Русе реши:

Дава съгласие за премахване на:

- сграда със идентификатор 63427.7.438.1 по КККР на гр. Русе, със застроена площ 301 кв.м. , брой етажи: 2, предназначение: Сграда на съобщенията, с административен адрес: Община Русе, гр. Русе, ул. „Нови сад“ №27, предмет на Акт за частна общинска собственост №7473/30.07.2015г.; с цел задоволяване на обществените нужди на квартал Здравец-Изток .

- изграденото в поземлен имот с идентификатор 63427.7.424 по Кадастралната карта и кадастралните регистри на гр. Русе, /съгласно Разрешение за строеж №440/12.08.2015г. и Удостоверение №85/12.05.2016г. за въвеждане в експлоатация на строеж категория пета, издадени от главния архитект на Община Русе/ Обект: “Игрище за футбол“, което да бъде възстановено в близост след съгласуване на терен от главен архитект.

 **Г-жа Наталия Кръстева:** Заповядайте за водене.

**Г-н Иво Пазарджиев:** Благодаря на госпожа Кръстева отново.

**Точка 19**

**К.л.1290 Провеждане на публичен търг с явно надаване за отдаване под наем на част от недвижим имот - публична общинска собственост, предоставен за управление на ОП „Спортни имоти”**

 **Г-н Иво Пазарджиев:** Господин Енчо Енчев ще докладва, заповядайте.

**Г-н Енчо Енчев:** Благодаря, господин Председател. Следващите три точки по дневния ред са сходни и те касаят провеждане на публични търгове с явно наддаване за отдаване под наем на части от недвижими имоти общинска собственост, предоставяни за управление на Общинско предприятие „Спортни имоти“ поради изтегли договори на наемателите. Контролен лист 1290 в частност касае залата по фехтовка, която е част от Спортен комплекс „Дунав“. Към настоящия момент обектът се използва от Спортен клуб по фехтовка - Русе. Срокът на договора обаче е изтекъл. Това обуславя необходимостта от провеждане на процедура за отдаване под наем за обекта. Предлагам да подкрепите проекта за решение.

**Г-н Иво Пазарджиев:** Заявки за изказвания няма. Режим на гласуване, моля.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 1370**

На основание, чл.21, ал. 1, т. 8 от ЗМСМА, чл.14, ал. 7, във връзка с ал. 2 от ЗОС, чл. 49, ал. 1, т. 1 от Наредба № 1 за общинската собственост, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за срок от десет години на самостоятелен обект в сграда, представляващ помещение с идентификатор 63427.7.782.3.1, с площ 297,00 кв. м., с предназначение „За спортна и развлекателна дейност“, намиращ се на първи етаж на сграда с идентификатор 63427.7.782.3, с предназначение „Спортна сграда, база“, със застроена площ 377 кв. м., двуетажна, масивна, публична общинска собственост, находяща се в застроен поземлен имот, представляващ Спортен комплекс „Дунав“, с идентификатор 63427.7.782, с площ от 49 849 кв. м. по КК на гр. Русе, с адрес: гр. Русе, кв. Родина, ул. „Околчица“ № 6, описан в АПОС № 9521/01.11.2019 г.
2. Определя начална тръжна месечна наемна цена от 168,00 /сто шестдесет и осем/ лв., без ДДС, определена от независим оценител на недвижими имоти.
3. Упълномощава кмета на Община Русе, след влизане в сила решението на Общинския съвет, да създаде организация за провеждане на публичен търг с явно наддаване, да издаде заповед и сключи договор за наем с лицата, спечелили публичния търг.

**Точка 20**

**К.л.1291 Провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”**

**Г-н Енчо Енчев:** Да, благодаря, господин Председател. В настоящия контролен лист става въпрос за залата по тенис на маса. Другото е същото, също изтекъл срок на договора. Предлагам да подкрепите предложението за решение.

**Г-н Иво Пазарджиев:** Благодаря. Заявки за изказвания няма. Режим на гласуване.

**КВОРУМ – 44. С 43 „за“, 1 „против“ и 0 „въздържали се“ се прие**

**РЕШЕНИЕ № 1371**

На основание, чл.21, ал. 1, т. 8 от ЗМСМА, чл.14, ал. 7, във връзка с ал. 2 от ЗОС, чл.49, ал. 1, т. 1 от Наредба № 1 за общинската собственост, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за срок от десет години на сграда, с предназначение „Спортна сграда, база“, с идентификатор 63427.2.4790.19, със застроена площ 488.00 кв. м., едноетажна, масивна, публична общинска собственост, описана в АПОС № 6205/31.03.2010 г., с адрес: гр. Русе, ул. „Драма“ № 13, с разположени в нея зала за тенис на маса, съблекални, санитарни възли, треньорски стаи, находяща се в Спортен комплекс „Ялта“, представляващ застроен УПИ с идентификатор 63427.2.4790, с площ от 77 608 кв. м. по кадастралната карта на гр. Русе.
2. Определя начална тръжна месечна наемна цена от 276,00 /двеста седемдесет и шест/ лв., без ДДС, определена от независим оценител на недвижими имоти.
3. Упълномощава кмета на Община Русе, след влизане в сила решението на Общинския съвет, да създаде организация за провеждане на публичен търг с явно наддаване, да издаде заповед и сключи договор за наем с лицата, спечелили публичния търг.

**Точка 21**

**К.л.1292 Провеждане на публичен търг с явно надаване за отдаване под наем на част от недвижим имот - публична общинска собственост, предоставен за управление на ОП „Спортни имоти”**

**Г-н Иво Пазарджиев:** Моля за тишина в залата! Заповядайте, господин Енчев.

**Г-н Енчо Енчев:** Да, поддържаме направеното предложение. В него става въпрос за залата по художествена гимнастика. В момента тя се стопанисва от Спортен клуб „Акро“, но договорът за наем също е изтекъл.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 44. С 44 „за“, 0 „против“ и 0 „въздържали се“ се прие**

**РЕШЕНИЕ № 1372**

На основание, чл.21, ал. 1, т. 8 от ЗМСМА, чл.14, ал. 7, във връзка с ал. 2 от ЗОС, чл.49, ал. 1, т. 1 от Наредба № 1 за общинската собственост, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за срок от десет години на самостоятелен обект в сграда, представляващ помещение с идентификатор 63427.2.4790.1.24, с площ 525,40 кв. м., с предназначение „За спортна и развлекателна дейност“, намиращо се на втори етаж на сграда с идентификатор 63427.2.4790.1, със застроена площ 2 549 кв. м., двуетажна, масивна, с предназначение „Спортна зала, база“, с адрес: гр. Русе, ул. „Драма“ № 13, публична общинска собственост, находяща се в Спортен комплекс „Ялта“, представляващ застроен УПИ с идентификатор 63427.2.4790, с площ от 77 608 кв. м. по КК на гр. Русе, описан в АПОС № 6205/31.03.2010 г.
2. Определя начална тръжна месечна наемна цена от 297,00 /двеста деветдесет и седем/ лв., без ДДС, определена от независим оценител на недвижими имоти.
3. Упълномощава кмета на Община Русе, след влизане в сила решението на Общинския съвет, да създаде организация за провеждане на публичен търг с явно наддаване, да издаде заповед и сключи договор за наем с лицата, спечелили публичния търг.

**Точка 22**

**К.л.1303 Провеждане на публичен търг с явно наддаване за отдаване под наем на част от имот – публична общинска собственост, находящ се в село Долно Абланово, Община Русе**

**Г-жа Златомира Стефанова:** Благодаря, господин Председател. Уважаеми общински съветници, поддържаме точката да бъде отдадено помещението за срок от 7 години отново за лекарски кабинет. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 43. С 43 „за“, 0 „против“ и 0 „въздържали се“ се прие**

**РЕШЕНИЕ № 1373**

 На основание чл. 21, ал. 1, т. 8, във връзка с чл. 21, ал. 2, чл. 52, ал. 5, т. 2 от Закона за местното самоуправление и местната администрация (ЗМСМА), във връзка с чл. 102, ал. 6, във връзка с ал. 4 на същия член от Закона за лечебните заведения (ЗЛЗ), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 7, чл. 3, 4 и 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване, за отдаване под наем за срок от седем години, като лекарски кабинет, на помещение, с площ 52,70 кв. м., разположено в реално обособена източна част от втори етаж на двуетажна масивна сграда №501.143.1 по Кадастралния план на с. Долно Абланово, ЕКАТТЕ 22558, Община Русе, със самостоятелен вход, която реално обособена източна част е с площ 88,00 кв. м., отредена за Медицински пункт, цялата сграда със застроена площ 226,00 кв. м., с предназначение – Сграда със смесено предназачение, ситуирана в поземлен имот №501.143 по Кадастралния план на с. Долно Абланово, ЕКАТТЕ 22558, Община Русе, представляващ съобразно документ за собственост УПИ XIII-143, кв. 20 по Регулационния план на с. Долно Абланово, ЕКАТТЕ 22558, Община Русе, с адрес: с. Долно Абланово, Община Русе, ул. „Никола Йонков Вапцаров“ №4, предмет на Акт №10799/ 13.04.2023 г. за поправка на АПОС №3519/ 23.03.2001 г., с начална тръжна месечна наемна цена – 13,00 лв. (Тринадесет лева) без ДДС.

2. Тридесет на сто от постъпленията от получения наем на помещението – общинска собственост, да се използват за изпълнение на дейности от местно значение в съответното населено място.

**Точка 23**

**К.л.1304 Отдаване под наем на имот - частна общинска собственост, за клуб на Сдружение „Централен клуб на привържениците на ФК ,,Дунав“ Русе - ,,Дунав-Завинаги“**

 **Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Поддържаме точката. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 1374**

 На основание чл.21, ал.2, във връзка с чл.21, ал.1, т.8 от ЗМСМА, § 24 ПЗР към ЗИДЗЮЛНЦ (обн. ДВ, бр. 74/2016 г.), във връзка с чл.11, ал.2 и чл.14, ал.6 от Закона за общинската собственост, във връзка с чл.15, ал.6 от Наредба № 1 на Общинския съвет за общинската собственост, във връзка с чл.1, т.2, чл.2, ал.1, т.19, чл.3, чл.4 и чл.5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от пет години, като клуб, на Сдружение „Централен клуб на привържениците на ФК ,,Дунав“ Русе- ,,Дунав-Завинаги“, БУЛСТАТ 117544018, част от самостоятелен обект в сграда с идентификатор 63427.2.5512.1.10, представляващ помещение №4, на трети етаж, с площ 30,50 кв. м., административен адрес: гр. Русе, бул. „Цар Фердинад“ №3А, ет.3 предмет на АЧОС №6675/ 09.04.2012 г., срещу заплащане на месечна наемна цена в размер на 33,00 лв. без включен ДДС.

 Решението подлежи на оспорване чрез Общински съвет - Русе пред Административен съд - Русе в 14 - дневен срок от съобщаването.

**Точка 24**

**К.л.1305 Отдаване под наем на части от имоти за разполагане на физическа инфраструктура - базови станции за оператори на електронни съобщителни мрежи**

**Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Благодаря, господин Председател. Поддържаме точката.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 39. С 39 „за“, 0 „против“ и 0 „въздържали се“ се прие**

**РЕШЕНИЕ № 1375**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 8, ал. 1, чл. 14, ал. 1, 2 и 7 от Закона за общинската собственост (ЗОС), чл. 19, ал. 1, чл. 30, ал. 1, т. 1, ал. 4 и 5 към същия член от ЗЕСМФИ, чл. 3 ЗУЕС, чл. 32, ал. 1 ЗСоб, чл. 229, ал. 2 ЗЗД, чл. 1, т. 2, чл. 2, ал. 1, т. 31, чл. 3, 4 и 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да се отдаде под наем за срок от 10 години в полза на „Юнайтед Тауърс България“ ЕООД, ЕИК 207029565, части от покривното пространство с обща площ от 21 кв.м. от триетажна масивна сграда № 0.277.1 по кадастралния план на гр. Мартен, ЕКАТТЕ 47336, Община Русе, с предназначение - друг вид обществена сграда, със застроена площ на цялата сграда 248,00 кв.м., разположена в поземлен имот № 0.277 по кадастралния план на гр. Мартен, ЕКАТТЕ 47336, Община Русе, представляващ УПИ VIII-277- за общински център от кв. 18А по регулационния план на гр. Мартен, Община Русе, с адрес гр. Мартен, Община Русе, ул. ,,Христо Смирненски“ № 7, предмет на АПОС № 7332 / 02.09.2014 г., за разполагане на физическа инфраструктура – базова станция на оператор на електронни съобщителни мрежи за монтиране и ползване на телекомуникационни съоръжения, срещу заплащане на месечна наемна цена в размер на 389,00 лв. (триста осемдесет и девет лева) без включен ДДС.

2. Дава съгласие да се отдаде под наем за срок от 3 години в полза на „Цетин България“ ЕАД, ЕИК 206149191, част с площ от 2 кв.м. от покривното пространство на масивна двуетажна сграда с идентификатор по КККР на гр. Русе 63427.4.2084.1, със застроена площ на цялата сграда 254,00 кв. м., с предназначение - за здравно заведение, разположена в поземлен имот с идентификатор по КККР на гр. Русе 63427.4.2084, с административен адрес: гр. Русе, кв. „Дружба 2“, ул. ,,Йосиф Цанков“ № 47, съобразно съставен АЧОС № 7292 / 02.07.2014 г., за разполагане на физическа инфраструктура – базова станция на оператор на електронни съобщителни мрежи за монтиране и ползване на телекомуникационни съоръжения, срещу заплащане на месечна наемна цена в размер на 68,00 лв. (шестдесет и осем лева) без включен ДДС.

3. Дава съгласие да се отдадат под наем в полза на „А1 Тауърс България“ ЕООД, ЕИК 206379370:

3.1. за срок от три години част с площ от 8 кв.м. от покривното пространство на масивна двуетажна сграда с идентификатор по КККР на гр. Русе 63427.4.2084.1, със застроена площ на цялата сграда 254,00 кв. м., с предназначение - за здравно заведение, разположена в поземлен имот с идентификатор по КККР на гр. Русе 63427.4.2084, с административен адрес: гр. Русе, кв. „Дружба 2“, ул. ,,Йосиф Цанков“ № 47, съобразно съставен АЧОС № 7292 / 02.07.2014 г., за разполагане на физическа инфраструктура – базова станция на оператор на електронни съобщителни мрежи за монтиране и ползване на телекомуникационни съоръжения, срещу заплащане на месечна наемна цена в размер на 227,00 лв. (двеста двадесет и седем лева) без включен ДДС;

3.2. за срок от пет години помещение с площ от 12 кв.м., разположено на втори етаж от масивна триетажна сграда № 0.968.1 по кадастралния план на с. Николово, ЕКАТТЕ 51679, Община Русе, със застроена площ на сградата 287 кв.м., с предназначение – друг вид обществена сграда, ползвана като административна сграда – кметство, разположена в ПИ № 0.968 по кадастралния план на селото, представляващ УПИ III-966, 968 от кв. 90 по регулационния план на с. Николово, заедно с част от покривното пространство на сградата с площ от 7,50 кв. м., съобразно АПОС № 3782 / 29.11.2001 г., за разполагане на физическа инфраструктура – базова станция на оператор на електронни съобщителни мрежи за монтиране и ползване на телекомуникационни съоръжения, срещу заплащане на месечна наемна цена в размер на 397,00 лв. (триста деветдесет и седем лева) без включен ДДС.

30% от постъпленията от заплатените месечни наемни вноски за наетите обекти в с. Николово и гр. Мартен да бъдат използвани за финансиране на дейностите по чл. 52, ал. 5, т. 2 от ЗМСМА, на територията на посочените населени места.

Решението подлежи на оспорване в 14-дневен срок по реда на АПК.

**Точка 25**

**К.л.1306 Провеждане на публичен търг с явно наддаване за отдаване под наем на част от терен - публична общинска собственост, за разполагане на преместваем обект**

 **Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Става дума за Крайбрежна зона. Има един от обектите, който остана без наемател. В тази връзка предлагаме да бъде организирана нова процедура. Мерси.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 1376**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 4, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

1. Дава съгласие да бъде проведен публичен търг с явно наддаване за отдаване под наем за срок от седем години на част от терен – публична общинска собственост, ПИ 63427.2.5687 - за поставяне на преместваем обект павилион за продажба на напитки, с размери 5,00/ 4,00 м, заедно с прилежаща площ за разполагане на маси, столове, чадъри (или тенти) с размери 6,00/ 10,00 м, с обща площ на отдаваната част от терен 80,00 кв. м, находящ се в гр. Русе, Зона „К“ (Крайбрежна) – гр. Русе, в близост до пешеходен надлез към кея (Вития мост), с начална тръжна месечна наемна цена в размер на 633,00 лв. (Шестстотин тридесет и три лева) без включен ДДС.

1.1. При провеждане на търга за обекта по т. 1, като тръжно условие по смисъла на чл. 50, ал. 2, т. 10 от Наредба №1 на Общински съвет – Русе, за общинската собственост, да бъде установено, съответно в заповедта за откриване на тръжната процедура, в тръжната документация и в проекта на договора за наем към същата, респективно и в сключения договор за наем при успешно реализиране на тръжната процедура, че:

1.1.1. Спечелилият тръжната процедура участник-наемател се задължава да постави за своя сметка преместваемите обекти - павилион за продажба на напитки, както и да усвои прилежащата площ с разполагане на маси, столове, чадъри (или тенти), съобразно специфичните правила към Обща схема за Зона „К“ (Крайбрежна) – гр. Русе, одобрена с Решение №1134, приета с Протокол №43/ 13.12.2022 г. на Общински съвет – Русе, спазвайки проекта за „Индивидуален дизайн на павилиони“ с обяснителната записка към същия, неразделна част от настоящото решение, разрешителния режим за поставяне на преместваеми обекти съгласно Закона за устройство на територията (ЗУТ) и Наредба №7 на Общински съвет – Русе.

1.1.2. Спечелилият тръжната процедура участник-наемател поема финансов ангажимент за облагородяване на градска среда към Община Русе в размер на 3500,00 лв. годишно за всяка година от срока на действие на договора за наем. Паричните средства да бъдат предоставяни в полза на Община Русе, едностранно от наемателя по банкова сметка на Община Русе, при условия уговорени в договора за наем.

**Точка 26**

**К.л.1289 Определяне на начална тръжна цена за отдаване под наем на земеделски земи от общинския поземлен фонд на Община Русе**

**Г-н Иво Пазарджиев:** Кой ще докладва? Кой ще докладва точката? Госпожа Стефанова, заповядайте.

**Г-жа Златомира Стефанова:** Извинявайте. Във връзка с организиране и провеждане на общинска администрация на публични търгове за отдаване под наем на земеделски земи от общинския фонд за 2023 и 2024 година, съобразно разпоредбите на Наредба 1, е необходимо обсъждане и приемане от общински съвет за началните тръжни цени. Благодаря ви.

**Г-н Иво Пазарджиев:** Заявки за изказвания по точката? Няма. Режим на гласуване.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 1377**

 На основание чл. 21, ал. 1, т. 8, чл. 21, ал. 2 от ЗМСМА, чл. 8, ал. 1 от Закона за общинската собственост, чл. 11, ал. 1, изр. 1 и чл. 14, ал. 1, изр. 2, чл. 76, ал. 1 и ал. 2 от Наредба № 1 за общинската собственост на Общинския съвет – Русе и Заповед № РД-46-95/27.03.2023 г. на Министъра на земеделието, обн. ДВ, бр. 40 от 05.05.2023 г., Общински съвет – Русе реши:

Определя начална тръжна годишна наемна цена за отдаване под наем на земеделски земи от ОПФ за 2023-2024 стопанска година, както следва:

* За отглеждане на едногодишни полски култури и многогодишни фуражни култури – житни, бобови и техните смеси – **72,00 лв./**дка;
* За определени за индивидуално ползване пасища, мери, публична общинска собственост, отдавани под наем чрез публичен търг с явно наддаванеза срок от една стопанска година по реда на чл. 37 и, ал. 13 и 14 ЗСПЗЗ – **8,00 лв**./дка;
* За определени за индивидуално ползване ливади**,** отдавани под наем чрез публичен търг с явно наддаванеза срок от една стопанска година по реда на чл. 37 и, ал. 13 и 14 ЗСПЗЗ – **9,00 лв**./дка;
* За създаване и отглеждане на трайни насаждения по периоди:

|  |  |  |
| --- | --- | --- |
| Трайни насаждения | Гратисен период, години | Период на плододаване |
| години | лв./дка |
| Лозови насаждения | 3 | 4-7 | 58,00 |
| 8-10 | 87,00 |
| Овощни насаждения – семкови, костилкови, черупкови | 4 | 5-7 | 48,00 |
| 8 - 10 | 72,00 |
| Ягодоплодни култури | 2 | 3 - 10 | 66,00 |
| Етерично-маслени култури – роза, мента, лавандула, шипка и др. | 3 | 4 - 10 | 44,00 |
| Култивирани билки  | 1 |  2-5 | 31,00 |
|  Аспержи  | 3 | 4-10 | 68,00 |

* За отглеждане на съществуващи трайни насаждения:

|  |  |
| --- | --- |
| Трайни насаждения | Цена лв./дка |
| 1. Лозови насаждения
 | 58,00 |
| 1. Овощни насаждения (семкови, костилкови, черупкови)
 | 78,00 |
| 1. Етеричномаслени култури (роза, мента, лавандула, шипка и др.)
 | 44,00 |

**Точка 27**

**К.л.1315 Отдаване под наем на горски територии, собственост на Община Русе, като специализирана фуражна база за изхранване на дивеча, в полза на ТП „Държавно горско стопанство - Сеслав“ – гр. Кубрат**

**Г-н Димитър Недев:** Поддържаме точката във вида, в който е внесена.

**Г-н Иво Пазарджиев:** Благодаря на господин Недев. Заявки за изказвания? Няма. Режим на гласуване.

**КВОРУМ – 41. С 41 „за“, 0 „против“ и 0 „въздържали се“ се прие**

**РЕШЕНИЕ № 1378**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация; чл. 37, ал. 1, т. 2 във връзка с чл. 34, ал. 1, т. 2 от Закона за лова и опазване на дивеча, чл. 49, ал. 3 от Правилника за прилагане на Закона за лова и опазване на дивеча, чл. 42, чл. 43, ал. 1 и ал. 3, т. 2 от Закона за горите и чл. 90, ал. 1 от Наредба № 1 за общинската собственост, Общински съвет - Русе реши:

1. Определя долупосочените поземлени имоти – собственост на Община Русе, с начин на трайно ползване „друг вид трайно насаждение“, определени като „дивечови ниви“ съобразно действащия горскостопански план, находящи се в землището на с. Тетово, община Русе, за площи за специализирана фуражна база за изхранване на дивеча и дава съгласие същите да бъдат отдадени под наем като „дивечови ниви“ за осигуряване изхранването на дивеча, за срок от 11 месеца, считано от 01.08.2023 г., на ТП „Държавно горско стопанство - Сеслав“ – гр. Кубрат, БУЛСТАТ 2016168050052, срещу заплащане на наемна цена в размер на 72,00 лв. на декар, за целия период на наемното отношение, определена със Заповед № РД-46-95 от 27 март 2023 г. на Министерството на Земеделието (72.00 лв. на дка за една година), както следва:

|  |  |  |  |  |
| --- | --- | --- | --- | --- |
| ПИ с идентификатор по КК на с. Тетово, Община Русе | Стар имот№  | Вид подотдел | Вид собственост | Площ в декари  |
| 72357.459.128 | 0.128 | Дивечова нива | Общинска частна | 31,916 |
| 72357.459.129 | 0.129 | Дивечова нива | Общинска частна | 7,594 |
| 72357.459.130 | 0.130 | Дивечова нива | Общинска частна | 12,077 |
| 72357.459.134 | 0.134 | Дивечова нива | Общинска частна | 5,137 |
| 72357.459.155 | 0.155 | Дивечова нива | Общинска частна | 48,443 |
| 72357.459.163 | 0.163 | Дивечова нива | Общинска частна | 12,273 |
| 72357.459.172 | 0.172 | Дивечова нива | Общинска частна | 15,746 |

**Точка 28**

**Задължително условие за получаване на авансово плащане след подписване на договор за финансово подпомагане по смисъла на Наредба № 4 от 08.07.2019 г. за финансово подпомагане на изграждането и обновяването на спортни обекти – държавна и общинска собственост с ММС**

**Г-жа Златомира Стефанова:** Благодаря, господин Председател. Както всички общински съветници знаят, тъй като имаше и новина, която излезе от общината. Имаме одобрение за обследването и укрепването на аварирал физкултурен салон в Основно училище „Иван Вазов“, като общината получава по договор финансов ресурс сума 425 491, 98 лева. Във връзка с това е необходимо да бъде обезпечен този договор с издаването на запис на заповед. И сме приложили и екземпляра, който е всъщност формуляр за запис на заповед в решението. Единственото, което предлагаме, в точка 1 да отпадне „госпожа Весела Лечева“, а да остане „представлявано от министъра на младежта и спорта“. Това е, благодаря.

**Г-н Иво Пазарджиев:** Благодаря. С направената корекция гласуваме предложението. Иван Костадинов Иванов за изказване или гласувате? Гласувате. Стартирана е системата, моля да гласувате.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 1379**

 На основание чл.21, ал.1, т.23, във връзка с чл.21, ал.2 от ЗМСМА, Общинският съвет реши:

1. Дава съгласие Община Русе, при подписване на договор за финансово подпомагане по смисъла на Наредба №4 от 08.07.2022 г. за финансово подпомагане на изграждането и обновяването на спортни обекти – държавна и общинска собственост на ММС, да издаде Запис на Заповед, неотменимо и безусловно, без протест и разноски, без никакви възражения и без такси и удръжки от какъвто и да е било характер, платим на предявяване в полза на Министерството на младежта и спорта, със седалище гр. София, бул. „Васил Левски“ № 75, представлявано от министър на младежта и спорта в размер на 425 491,98 лв. представляващи 100 % от стойността на финансовото подпомагане.
2. Упълномощава Кмета на Община Русе да подпише Запис на заповед (с падеж 30.06.2024 г.) и всички изискуеми документи по издаване на същия в изпълнение на решението на ОбС - Русе.

**Точка 29**

**К.л.1302 Решение за даване на съгласие Община Русе да кандидатства с обект ДГ „Зора“ гр. Русе по подпрограма “Енергийна ефективност на общински училища и детски градини“ към Инвестиционна програма за климата на Националния доверителен екофонд**

 **Г-н Иво Пазарджиев:** Заповядайте.

**Г-жа Златомира Стефанова:** Благодаря, господин Председател. Има публикувана покана от НДЕФ за набиране на проектни предложения и затова предлагаме общината да кандидатства с Детска градина „Зора“, за която има изготвено вече енергийно техническо обследване на сградата, като стойността на един проект за безвъзмездна финансова помощ е до 420 000 лева. Прогнозната стойност на енергоспестяващите мерки е в размер на 612 823 лева. Тоест необходимо е решение от Общински съвет - Русе за осигуряване на собствено финансиране в размер на 192 823, 83 лева. Благодаря.

**Г-н Иво Пазарджиев:** Благодаря за изказването госпожа Стефанова. Заявки за изказвания? Режим на гласуване.

**КВОРУМ – 42. С 42 „за“, 0 „против“ и 0 „въздържали се“ се прие**

**РЕШЕНИЕ № 1380**

На основание чл. 21, ал.1, т.23, във връзка с чл.21, ал.2 от ЗМСМА, Общинският съвет реши:

1. Дава съгласие за кандидатстване на Община Русе с проект „Прилагане на мерки за енергийна ефективност на ДГ „Зора“ находяща се на ул. „Измаил“ №4, гр. Русе“, с идентификатор 63427.7.364, съгласно АПОС №6528/04.08.2011 г. по подпрограма “Енергийна ефективност на общински училища и детски градини“ към Инвестиционна програма за климата на Националния доверителен екофонд.
2. Дава съгласие Община Русе да осигури необходимите средства за съфинансиране в размер на 192 823,83 лв. от общата стойност на предвидените разходи за изпълнение на инвестицията.

**Точка 30**

**к.л.1293 Одобряване на Меморандум за сътрудничество с Българската академия на науките (БАН)**

**Г-н Иво Пазарджиев:** Заповядайте, господин Енчев.

**Г-н Енчо Енчев:** Благодаря, господин Председател. Уважаеми общински съветници, поддържаме направеното предложение за одобряване на Меморандум за сътрудничество с Българската академия на науките. Идеята за партньорство на Община Русе с БАН е да се свържат науката, образованието, икономиката и бизнеса с местната власт, като сътрудничеството е установено в контекста на приоритетите за развитие на общината. Предлагам ви да подкрепите проекта за решение.

**Г-н Иво Пазарджиев:** Благодаря на заместник-кмета. Заявки за изказвания няма. Режим на гласуване.

**КВОРУМ – 41. С 41 „за“, 0 „против“ и 0 „въздържали се“ се прие**

**РЕШЕНИЕ № 1381**

На основание чл. 21, ал. 2 от ЗМСМА, във връзка с чл. 21, ал. 1, т. 23, чл. 59, чл. 61, ал. 1 и 2 от ЗМСМА, Общински съвет – Русе реши:

Одобрява подписания Меморандум за сътрудничество между Община Русе и Българската академия на науките.

**Точка 31**

**К.л.1317 Приемане на Общинска стратегия за личностно развитие на децата и учениците на територията на Община Русе (2023-2024)**

**Г-н Иво Пазарджиев:** Заповядайте, господин Енчев.

**Г-н Енчо Енчев:** Благодаря, господин Председател. Уважаеми общински съветници, поддържаме направеното предложение относно приемане на Общинска стратегия за личностно развитие на децата и учениците на територията на Община Русе. Общинската стратегия и в съзвучие с областната стратегия. Благодаря на колегите от Регионалното управление по образование за доброто партньорство по време на разписване на стратегията. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване, моля.

**КВОРУМ – 41. С 41 „за“, 0 „против“ и 0 „въздържали се“ се прие**

**РЕШЕНИЕ № 1382**

На основание чл. 21, ал. 2, във връзка с ал. 1, т. 12 и чл. 17, ал. 1, т. 3 от ЗМСМА и на чл. 197, ал. 1 и ал. 2 от ЗПУО, Общински съвет Русе реши:

1. Приема Общинска стратегия за личностно развитие на децата и учениците на територията на Община Русе (2023-2024).

**Точка 32**

**К.л.1294 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – довеждащ водопровод до ПИ 504.24, ПИ 504.25 и ПИ 504.26 в м. „Над село“, землище на с. Басарбово**

**Г-н Иво Пазарджиев:** Моля за тишина в залата! Архитект Ениманев, заповядайте.

**Арх. Иван Ениманев:** Благодаря. Уважаеми господин Председател, уважаеми общински съветници. С парцеларния план са предложени два варианта на трасе, при които водовземането от уличен водопровод фи 60 по улица „Отец Паисий“ в село Басарбово. При първия вариант на трасе дължината е 310 метра със сервитутна площ от 1 859 квадратни метра. При втори вариант трасето е с дължина 422 метра и сервитутна площ от 2 597 квадрата. Възложителят предлага да се одобри първи вариант като най-целесъобразен. Благодаря.

**Г-н Иво Пазарджиев:** Благодаря. Заявки за изказвания по точката няма. Режим на гласуване.

**КВОРУМ – 38. С 38 „за“, 0 „против“ и 0 „въздържали се“ се прие**

**РЕШЕНИЕ № 1383**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и заявление с вх. №УТ-16-14/04.04.2023 г. от Ивелин Георгиев Борисов, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия – довеждащ водопровод до ПИ 504.24, ПИ 504.25 и ПИ 504.26 в м. „Над село“, землище на с. Басарбово през следните имоти: 02796.103.87 и 02796.504.7002 с НТП „За селскостопански, горски, ведомствен път“ – общинска публична собственост; 02796.103.486 с НТП „Пасище“- общинска публична собственост; 02796.504.26, 02796.504.27 и 02796.504.28 с НТП „За земеделски труд и отдих“ – частна собственост, по първи вариант на трасе.
2. Дава предварително съгласие за утвърждаване на трасе на довеждащата инфраструктура за срок от една година и за учредяване право на прокарване през ПИ 02796.103.486 с НТП „Пасище“.

Решението да се разгласи по реда на чл. 124б, ал. 2 от ЗУТ.

**Точка 33**

**к.л.1295 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – водопроводно отклонение до ПИ 80460.285.469 в м. „Баламата“, землище на с. Червена вода**

**Арх. Иван Ениманев:** Благодаря. Уважаеми общински съветници, със Заповед 2507/2022 година на кмета на Община Русе е одобрен застроителен план на поземления имот 285.469 и като неразделна част от него са представени план-схеми за водоснабдяване, канализация и електрификация. Поради тази причина за този парцеларен план е разработено само едно трасе, един вариант. Предвидената сервитутна ивица е по 3 метра двустранно на трасето и с обща площ сервитутна 2 116 квадратни метра. Благодаря.

 **Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 38. С 38 „за“, 0 „против“ и 0 „въздържали се“ се прие**

**РЕШЕНИЕ № 1384**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и заявление с вх. №УТ-16-17/27.04.2023 г. от „Нетсолар“ ЕООД чрез пълномощник Ивелина Димитрова Новакова, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия – водопроводно отклонение до ПИ 80460.285.469 в м. „Баламата“, землище на с. Червена вода през имоти с идентификатори: 80460.138.796, 80460.130.791 и 80460.159.834 с НТП „За селскостопански, горски, ведомствен път“ – общинска публична собственост и ПИ 80460.333.3 с НТП „За животновъден комплекс“ – частна собственост.
2. Дава предварително съгласие за утвърждаване на трасе на довеждащата инфраструктура за срок от една година.

Решението да се разгласи по реда на чл. 124б, ал. 2 от ЗУТ.

**Точка 34**

**к.л.1296 Одобряване на задание, разрешаване изработването на подробен устройствен план /ПУП/ – Парцеларен план за техническа инфраструктура извън урбанизираната територия – външно ел. захранване за ПИ 63427.310.128 в м. „Караач“, землище на гр. Русе**

 **Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, с парцеларния план са предложени два варианта на трасе с предвиден сервитут по 2 метра от двете страни на кабела. При първия вариант дължината е 34,69 метра, а сервитутната площ 139 квадратни метра. При втория вариант дължината на трасето е 34,87 метра със сервитутна площ 140 квадрата. Възложителят предлага да се одобри първи вариант, като по-икономически целесъобразен. Благодаря.

**Г-н Иво Пазарджиев:** Благодаря. Заявки за изказвания? Няма. Режим на гласуване.

**КВОРУМ – 38. С 38 „за“, 0 „против“ и 0 „въздържали се“ се прие**

**РЕШЕНИЕ № 1385**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и заявление с вх. №УТ-16-13/29.03.2023 г. от „Долис 2008“ ЕООД чрез пълномощник Зорница Димитрова Дикова - Ранева, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия - външно ел. захранване за ПИ 63427.310.128 в м. „Караач“, землище на гр. Русе през имоти с идентификатори: 63427.314.82 с НТП „За селскостопански, горски, ведомствен път“ и 63427.314.176 с НТП „За местен път“ – общинска публична собственост; 63427.314.83 с НТП „За път от републиканската пътна мрежа“ – държавна собственост по първи вариант на трасе.
2. Дава предварително съгласие за утвърждаване на трасе на довеждащата инфраструктура за срок от една година.

Решението да се разгласи по реда на чл. 124б, ал. 2 от ЗУТ.

**Точка 35**

**К.л.1297 Одобряване на подробен устройствен план (ПУП) – план за улична регулация (ПУР) и план за регулация и застрояване (ПРЗ) на ПИ с идентификатор 63427.98.29 в нов квартал 887 в м-ст „Слатина“, гр. Русе**

**Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, с подробния устройствен план, план за улична регулация, се проектира нова улична регулация и се предвиждат нови обслужващи улици с ширина 8 метра. С плана за регулация за поземлен имот с идентификатор 98.29 се образува нов УПИ 8 29 по вътрешни имотни граници и проектна улична регулация. Със застроителния план се предвижда ново застрояване с ограничителни линии, разположено на уличните регулационни линии от изток и запад и на по 3 метра от двете вътрешни регулационни линии. За имота се определя устройствена зона предимно производствена. С подробния устройствен план, план за улична регулация и план за регулация и застрояване разрешен със Заповед 01-17-75/16.06, са представени следните материали – ел. схема, ВиК схема, предварително становище на ЕРП, скица-проект и становище от РИОСВ. Благодаря.

**Г-н Иво Пазарджиев:** Благодаря. Заявки за изказвания по точката? Няма. Режим на гласуване.

**КВОРУМ – 37. С 37 „за“, 0 „против“ и 0 „въздържали се“ се прие**

**РЕШЕНИЕ № 1386**

На основание чл. 21, ал. 1, т. 11 от ЗМСМА, чл. 129, ал. 1 от ЗУТ, и във връзка с чл.110, ал. 1, т. 1 и т. 2 от ЗУТ, чл. 21, ал. 1 и ал. 7 от ЗОС и заявления с вх. № УТ-31-62 от 09.11.2022 г., от „Уникат 2005“ ЕООД, Общински съвет – Русе реши:

Одобрява подробен устройствен план (ПУП) – план за улична регулация (ПУР) и план за регулация и застрояване (ПРЗ) на ПИ с идентификатор 63427.98.29 в нов квартал 887 в м-ст „Слатина“, гр. Русе както следва:

* С ПУП - ПУР се проектира нова улична регулация от о.т. 10778.2 до о.т. 10778.5 и се предвиждат нови обслужващи улици с ширина 8м; Засягат се имотните граници на ПИ № 63427.98.29, 63427.98.37, 63427.98.28, 63427.98.38, 63427.98.48, 63427.98.49, 63427.98.50, 63427.98.51, 63427.98.8, 63427.98.7, 63427.98.25, 63427.98.30, 63427.98.19;
* С ПР за ПИ с идентификатор 63427.98.29 се образува нов УПИ VIII-29 по вътрешни имотни граници и проектна улична регулация;
* С ПЗ се предвижда ново застрояване с ограничителни линии, разположено на уличните регулационни линии от изток и запад и на по 3м от двете вътрешни регулационни линии;
* За имота се определя устройствена зона „Предимно производствена“ (Пп), съответстваща на ОУПО- Русе;

Обявление за решението да се изпрати за обнародване в „ Държавен вестник“ в 7-дневен срок от приемането му от Общински съвет – Русе.

Решението може да се обжалва в 14 – дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 36**

**К.л.1298 Даване на Разрешение за изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.298.55 и парцеларен план (ПП) на поземлен имот с идентификатор 63427.298.78, находящи се в местност „Саръ баир“, община Русе, област Русе**

**Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, съгласно общия устройствен план, поземлен имот с идентификатор 298.55 попада извън строителните граници на град Русе в устройствена зона смесена многофункционална, разновидност 2. Като се спазват със застроителния план следните изисквания на Наредба 7. Плътност до 50%, интензивност до 2, озеленена площ минимум 20% и максимална кота корниз 15 метра. Със скицата-предложение се предвижда поставяне на ограничителни линии на застрояване на разстояние 3 метра от вътрешните имотни граници и на 25 метра от републикански път Русе-Разград. Определя се и конкретно предназначение. Благодаря.

**Г-н Иво Пазарджиев:** Благодаря. Заявки за изказвания не виждам. Режим на гласуване.

**КВОРУМ – 39. С 39 „за“, 0 „против“ и 0 „въздържали се“ се прие**

**РЕШЕНИЕ № 1387**

На основание чл. 21, ал. 2, във връзка с чл. 21, ал. 1, т. 11 от ЗМСМА, чл. 124а, ал. 1, чл.5 и чл.124б, ал.1 от ЗУТ, във връзка с чл.125, ал.1 и чл.110, ал.1, т.3 и т. 5 от ЗУТ и искане с вх.№УТ-27-44 от 18.04.2023г. от Антон Иванов Караиванов, управител на „АВ СТРОЙИНВЕСТ“ ООД, Общински съвет – Русе реши:

1. Одобрява задание за проектиране на подробен устройствен план (ПУП) – план за застрояване (ПЗ) на ПИ с идентификатор 63427.298.55 и парцеларен план (ПП) на ПИ с идентификатор 63427.298.78, местност „Саръ баир“, община Русе, област Русе, като се изпълнят изискванията на чл.108, ал.2 от ЗУТ. С проекта ПУП – ПЗ се определя Смесена многофункционална зона - разновидност 2 – „Зона (Смф 2)“, съгласно предвижданията на ОУПО – Русе, като се спазят изискванията за параметри на устройствените нормативи за зоната.
2. Разрешава изработване на ПУП – ПЗ на ПИ с идентификатори 63427.298.55 и 63427.298.78, находящи се в местност „Саръ баир“, община Русе, област Русе, в съответствие с одобрено задание в т.1.

ПУП да се изготви в обем и съдържание съгласно изискванията на Наредба №8 на МРРБ за обема и съдържанието на устройствените планове.

Решението подлежи на разгласяване по реда на чл. 124б, ал. 2 от ЗУТ.

**Точка 37**

**К.л.1312 Даване на Разрешение за изработване на проект за Подробен устройствен план – план за застрояване (ПУП- ПЗ) за ПИ с идентификатор 51679.173.479, местност „Над село“, землището на с. Николово, община Русе**

 **Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, към настоящия момент имотът е земеделска територия. В разработеното задание се предвижда имота с площ 15 336 квадратни метра да се раздели на 4 самостоятелни поземлени имота, единия от които ще е за транспортен достъп. Предвидено е със застроителния план да се определи устройствена зона за спорт и атракции, при спазване на следните изисквания. Плътност на застрояване до 20%, интензивност до 0,3 и озеленена площ минимум 20%. Предвид голямата денивелация на терена, се предвижда обособяването на имот за транспортен достъп до новообразуваните имоти с габарит, съобразен съгласно наредбата за проектиране на пътища. Благодаря.

**Г-н Иво Пазарджиев:** Благодаря. Заявки за изказвания няма. Режим на гласуване.

**КВОРУМ – 41. С 41 „за“, 0 „против“ и 0 „въздържали се“ се прие**

**РЕШЕНИЕ № 1388**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ, искане с вх. №УТ-27-24 от 01.03.2023 г. от Община Русе, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 51679.173.479, местност „Над село“, землището на с. Николово, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ да се определи устройствена зона „Спорт и атракции“ (Са), съгласно предвижданията на ОУПО- Русе, като се спазят изискванията за параметри на устройствените нормативи за зоната. С проекта за ПУП-ПЗ се предвижда ново свободно застрояване в рамките на ограничителни линии във всички новообразувани имоти, съобразени с изискванията на ЗУТ както и наличието на прилежащия от югоизток язовир за напояване и риборазвъждане. Проектът за ПУП-ПЗ да се съобрази с изискванията на Наредба №7 за правила и нормативи за устройство на отделните видове територии и устройствени зони и Наредба №8 за обема и съдържанието на устройствените планове.

2. Разрешава изработването на ПУП – ПЗ на ПИ с идентификатор 51679.173.479, местност „Над село“, землището на с. Николово, община Русе, в съответствие с одобреното в т. 1 задание.

**Точка 38**

**К.л.1313 Одобряване на задание, разрешаване изработването на подробен устройствен план /ПУП/ – Парцеларен план за пътна връзка, свързваща ПИ 47336.63.376 с ПИ 47336.63.374 и ПИ 47336.63.377 в м. „Калето“, землище на гр. Мартен**

 **Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, с парцеларния план ще се извърши промяна предназначението на част от поземлен имот с идентификатор 47336.63.376 с площ 1 385 квадратни метра от земеделска територия в територия на транспорта. Благодаря.

**Г-н Иво Пазарджиев:** Благодаря. Заявки за изказвания не виждам. Режим на гласуване.

**КВОРУМ – 41. С 41 „за“, 0 „против“ и 0 „въздържали се“ се прие**

**РЕШЕНИЕ № 1389**

 На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ във връзка с чл. 21, ал. 5 и чл. 29, ал. 1 от ЗОЗЗ, чл. 30, ал. 3 от ППЗОЗЗ и искане с вх. №УТ-16-19/28.04.2023 г. от „Картел-85“ ЕООД чрез Деян Филчев Филев, Общински съвет - Русе реши:

1. Одобрява задание и разрешава изработване на подробен устройствен план /ПУП/ – Парцеларен план нова пътна връзка, свързваща ПИ 47336.63.376 с ПИ 47336.63.374 и ПИ 47336.63.377 в м. „Калето“, землище на гр. Мартен.
2. Във връзка с преминаването през ПИ 47336.63.76 – общинска публична собственост, дава съгласие от името на Община Русе и за собствена сметка възложителят да извърши процедурата по промяна предназначението на част от имота с площ 1385 кв. м., като срокът на предварителното съгласие е до влизане в сила на решението на Комисията по чл. 17, ал.1 от ЗОЗЗ.

**Точка 39**

**К.л.1314 Одобряване на задание и разрешение за изработване на Подробен устройствен план / ПУП / – План за улична регулация /ПУР/, Изменение на план за улична регулация /ИПУР/ на бул. „Гоце Делчев“**

 **Г-н Иво Пазарджиев:** Заповядайте.

**Арх. Иван Ениманев:** Благодаря. Уважаеми общински съветници, през 2022 година е изработено задание за обществена поръчка със заявител Община Русе във връзка с липсваща цялостна улична регулация на Булевард „Гоце Делчев“. Съгласно одобрения окончателен проект на общ устройствен план, улицата е част от комуникационно-транспортния план отреден за второстепенна улична мрежа Клас „3 Б 2+2“. Изработването на уличната регулация ще създаде възможност за последващи инвестиционни проекти, основен ремонт и рехабилитация на целия булевард. Благодаря ви.

**Г-н Иво Пазарджиев:** Заявки за изказвания по точката? Господин Кмета.

**Г-н Пенчо Милков:** Уважаеми колеги, искам ясно да кажа. Булевард „Гоце Делчев“ има няколко части физически различни. Това е старото Разградско шосе. В една своя част той прилича, изглежда на улична мрежа с тротоари и с пътно платно, които ще подлежат на ремонт. След една част нататък, той се превръща в един път без тротоари, а след това и с павета. Това обаче вече по рамките на разрастването на нашия град е вътрешна улица и ние дължим това, което сега прави архитекта. Първо да се приеме този документ, който ще ни даде впоследствие възможност булеварда да се продължи при следващите инвестиционни намерения с тротоар, което е изключително важно. Говорихме си в общината и според мен още едно такова място има, на входа от Варна. Булеварда е бил извънградски път, а към момента е в рамките на града и впоследствие няма тротоарна ивица. Хората, които живеят във вилни зони и които пътуват пеша, се движат по пътното платно или в зелената ивица, така че това е още едно място, което ние трябва да приемем такъв план. Може, но вече табелата показва така, че това е в рамките на града и другите градове, в които пътуваме. Да, края на „Христо Ботев“, завършвайки към изхода за Варна. Реално голяма част от него е без тротоарна настилка, което обаче се изисква да се изпълни, както и тук на „Гоце Делчев“ Първо ще ви се предложи това, впоследствие, за да може да се изграждат тротоари. Благодаря ви.

**Г-н Иво Пазарджиев:** Благодаря. Заявки за изказвания други? Няма. Режим на гласуване по точката.

**КВОРУМ – 40. С 40 „за“, 0 „против“ и 0 „въздържали се“ се прие**

**РЕШЕНИЕ № 1390**

На основание чл. 21, ал. 1, т. 11 от ЗМСМА, чл. 124а, ал. 1 и ал. 7 и чл. 124б, ал. 1 и чл. 125, ал. 1 от ЗУТ и изготвената скица – предложение от „Геодезия-97“ ЕООД, Общински съвет - Русе реши:

Одобрява задание и разрешава изработване на ПУП – ПУР, ИПУР на бул. „Гоце Делчев“, от бул. „България“ /в района на о.т. 8896/ до новите строителни граници по ОУПО Русе /ул. „Ал. Хаджи Русет“/.

ПУП следва да се изготви в обем и съдържание, съгласно изискванията на ЗУТ, Наредба № 7/2003г. за правила и нормативи за устройство на отделните видове територии и устройствени зони и Наредба № 8/2001г. за обема и съдържанието на устройствените планове.

Решението да се разгласи с обявление по реда на чл. 124б, ал. 2 от ЗУТ.

На основание чл. 215, ал. 1 и ал. 4 от ЗУТ решението в частта с която се разрешава ИПУР подлежи на обжалване в 14 /четиринадесет/ дневен срок от разгласяването му по реда на чл. 124, ал. 2 от ЗУТ, чрез Общински съвет – Русе пред Административен съд – Русе.

**Точка 40**

**К.л.1299 Определяне на срок за втора сесия за подаване на документи от кандидатите по Програма „Асистирана репродукция“ на Община Русе за 2023 година**

**Г-н Иво Пазарджиев:** Кой ще докладва? Доктор Константинова, председател на комисията.

**Д-р Теодора Константинова:** Благодаря, господин Председател. Господин Кмете, уважаеми общински съветници. Съвсем скоро мина сесията на Комисията по асистирана репродукция. Бяха подадени 34 молби за подпомагане. Средствата от бюджета за 2023 година са 60 000 лева, 43 261 лева горе-долу е тази сума, която определихме за 34-те двойки, които бяха подали молби. Остават около 16 600 лева от сумата, която е определена като бюджетен кредит и взехме единодушно решение, предлагаме на вашето внимание да има втора сесия. Като документите, които ще бъдат подавани да бъдат в границите между 01.07-30.08 и да се състои сесия в рамките на 10 дни след крайната дата за подаване на документи. По този начин ще можем да подпомогнем още нуждаещи се от подкрепа семейства с репродуктивни проблеми. Призовавам ви да подкрепите предложението за решение за нова сесия. Благодаря.

**Г-н Иво Пазарджиев:** Благодаря, доктор Константинова. Заявки за изказвания по точката? Няма. Режим на гласуване, моля.

**КВОРУМ – 39. С 39 „за“, 0 „против“ и 0 „въздържали се“ се прие**

**РЕШЕНИЕ № 1391**

 На основание чл. 21, ал. 1, т. 12 и т. 23 от ЗМСМА, във връзка с чл. 17, ал. 1, т. 4 от ЗМСМА, Общински съвет - Русе реши:

1. Да се организира втора сесия за прием на документи за разпределяне на останалите средства от бюджетния кредит по Програма „Асистирана репродукция“ на Община Русе за 2023 година.
2. Приемът на документи да се извърши в периода от 01.07.2023 г. до 31.08.2023 г.
3. Определената комисия по Програма „Асистирана репродукция“ да разгледа подадените заявления и да излезе с решение в десетдневен срок след определената крайна дата за прием на документи.

**Точка 41**

**Питания**

**Г-н Иво Пазарджиев:** Първото питане е от господин Дяков. Заповядайте, господин Дяков.

**Г-н Орлин Дяков:** Ще се опитам по възможно най-краткия начин да го изчета. Във връзка с изработването на рекламния филм „Русе - северна столица на България“ и породилата се обществена дискусия относно качествата и това какво точно се рекламира в него, отправям няколко въпроса относно разходването на средствата на русенските данъкоплатци. Чия е идеята за изработката на рекламния клип? Бих го нарекъл даже филмче, защото е от над 10 минути „Русе - северна столица на България“. Имало ли е предварително обсъждане на евентуалния сценарий за това кои обекти, места и личности трябва да бъдат включени в десетте минути? Сценарият бил ли е обсъден поне от Съвета по туризъм или от Комисията по култура? Кои са авторите на сценария, изработката и монтажа на въпросното видео? Защо когато се говори за култура и изкуство, във видеото не е включена Художествената галерия, бих допълнил Драматичния театър? Художествената галерия, която неотдавна отбеляза 90 години и която съхранява и показва творби от класическото и съвременното изкуство на поколения художници. Колко струва изработката на филма? И освен в Ютуб, къде ще се разпространява? ТВ канали, рекламни дисплеи, туристически изложения?

**Г-н Иво Пазарджиев:** Благодаря. За отговор, госпожа Стефанова.

**Г-жа Златомира Стефанова:** Уважаеми господин Дяков, във връзка с Вашето питане, Ви информирам за следното. На основание член 12, алинея 1 от Закона за туризма, кметът на общината разработва и предлага за разглеждане Програма за развитие на туризма и отчет на нейното изпълнение от тъй наречения Консултативен съвет по въпросите на туризма. Същият е създаден със заповед, изброена Ви в контролния лист на кмета на общината, съгласно член 13, алинея 5 от Закона за туризма, в който участват равен брой представители на общинска администрация, представители на различни държавни, частни дружества, организации, които имат отношение към развитието на туризма. Консултативният съвет по въпросите на туризма обсъжда и изготвя Програмата за развитието на туризма за съответната година и отчет на нейното изпълнение. Кметът на Община Русе предлага на общинския съвет обсъждането на отчета на програмата за съответната година и План за програмата за развитие на туризма в следващата година. Въз основа на решение на Общински съвет - Русе за приемане на отчета и програмата, общината започва изпълнението на тази програма. По първа точка. Идеята за разработване на рекламен филм е разгледана и обсъдена на заседание на Консултативния съвет по въпросите на туризъм. В изпълнение на Програмата за развитие за туризъм през 2022, Раздел 3.5 „Реклама на Община Русе чрез изготвяне на рекламен филм“. Въз основа на съгласуван доклад с приложена оферта и сключен Договор 6604/26.07.2022 между Община Русе и „МКМ студио“ ООД е изработен рекламния филм. Дейностите по Програма за развитие на туризма се разглеждат от Консултативния съвет по туризъм и няма формално изискване да бъдат разглеждани и обсъждани на допълнителни комисии. Обектите са обсъдени с практикуващи на терен туроператори, екскурзоводи, които са членове на Консултативния съвет по въпросите на туризма на Община Русе. Въз основа на съгласуван доклад с приложена оферта и сключен 6604/26.07.2022 между Община Русе и „МКМ студио“ ООД за изработване на рекламен филм. Заданието за изработка на рекламния филм е описано подробно в приложената оферта, както следва. Заснемане с филмова 4К камера, заснемане на 25 локации, заснемане на 3 събития, студиен запис на задкадров глас, озвучител, кадри от дрон, постпродукция на заснетия материал, лицензирана музика, цветови корекции, субтитри. Дружеството изпълнител е избрано след предварително проучване и на основание представената от него ценова оферта. В предмета на дейност на дружеството се включва видео и фотозаснемане. Същото има опит в изработването на рекламни филми и материали за „Нетуъркс“ ТВ, „Емаг“, Русенския университет, „Биоактив“ и други. Тук не сме ви изброили, че също така те бяха избрани и от световното по драконови лодки от Световната федерация да излъчат стрийминга. Изисквания за филма са посочени в офертата, която е неразделна част от договора. Филмът е с продължителност 10 минути, сниман е в период на реализация 5 месеца, като обхваща част от емблематичните туристически обекти и най-значими събития от туристическия културен календар на Община Русе. Филмът е с туристическа насоченост и няма за цел да представи подробно местните културни институции и събития. Той е съвременната визитка, представляваща Русе и региона като атрактивна туристическа дестинация. Стойността на възложената дейност съгласно договора е в размер на 5 960 лева с включен ДДС. Ще се излъчва по време на туристически борси, форуми, изложения, в които общината участва. Рекламният филм е част от Програма за развитието на туризма в общината за 2022 година. Отчетът на програмата е обсъден и одобрен на свикано от кмета на Община Русе редовно заседание на 25.02.2022 на Консултативния съвет по въпросите за туризма и приет с решение от 16.02.2023 от общински съвет. Благодаря.

**Г-н Иво Пазарджиев:** Благодаря. Господин Дяков, или два уточняващи въпроса или за становище.

**Г-н Орлин Дяков:** Значи за мене тук се бъркат две понятия. Клип и филм. Никой няма да стои и да гледа в съвременното ни общество 10 минути филм. А клипа е друго нещо. Значи на мен първо не ми харесва самия филм, но това е мое лично мнение. За мен формулата, по която е направен е много остаряла. Лъхна ме нещо от 75-та година туристическите предавания. Долу-горе това 10 минути ние гледаме. Да, нещо такова. Русенска е фирмата, нали? Да. Значи, тук във филма е споменат само един винарски комплекс или там фирма за производство на вино. Имаме освен това и Нисово, Левента, Две могили, да не ги изброявам всичките. Тоест, ако ние искаме да представим туристическите атракции, то според мен и доста са пропуснати. Ако правим реклама на града, то пак е пропуснато много. Тоест, за мен се размива целта на цялата тази операция. И искам да дам моя скромен съвет. Като тръгнете да правите такива неща, отнесете ги поне за консултация до Комисията по култура. Отнесете ги до от къде знам, има достатъчно тук 51 човека достатъчно експерти в тази област. Може и да не приемете това, което Комисията по култура или други хора тук ще ви предложат, но поне попитайте. Защото не знам, сигурно тези хора в Консултативния съвет са също специалисти, но когато искаме да представяме града си, независимо в коя област, трябва да има по широко обсъждане и да 6 000 лева не са много, не споря. Аз очаквах сумата да е по-голяма, но затова и филма не е добър.

**Г-н Иво Пазарджиев:** Благодаря.

**Г-н Орлин Дяков:** Значи. Ако искаме да правим нещо, се прави с много пари и с много, много как да кажа, питане и консултации. Ако искаме наистина да правим стойностни неща и то когато става въпрос за филм за града ни.

**Г-н Иво Пазарджиев:** Благодаря, господин Дяков.

**Г-н Орлин Дяков:** И аз благодаря.

**Г-жа Златомира Стефанова:** Така. Уважаеми господин Дяков, и аз не разбирам от театър, както и Вие не разбирате от туризъм, личи си. Сега, филмът, ако бяхте си направили труда да видите, филмът е 10 минути, точно защото отговаря на съвременните изисквания да не правим филми по 1 час, които никой не ги гледа. От филмът беше изваден и клип, който е едноминутен и който се върти за представянето на Русе. СОЦ, разни такива определения са изключително не ми звучат въобще добре от Вашите уста. При положение, че филмът е направен да представя точно града. Щом го е одобрила туристическата гилдия, щом това се изважда на базата на посещаемост на определени места. Ако искате някакви специални фирми да се включат, кажете. Но туристическият сектор е посочил кои са обектите, които иска да направи в рекламния филм и той го одобрява, а мисля, че това е гилдията, която ще го ползва, за да представя града. Благодаря.

**Г-н Иво Пазарджиев:** Благодаря на госпожа Стефанова. Изчерпахме процедурата. Процедурно предложение от госпожа Наталия Кръстева.

**Г-жа Наталия Кръстева:** Уважаеми колеги, настъпи време за обедната ни почивка, но с оглед факта, че има депозирани две питания на наши колеги и имаме изказване от двама граждани, правя процедурно предложение да си изчерпим дневния ред и тогава да си тръгваме.

**Г-н Иво Пазарджиев:** Добре, ще го подложим на гласуване. Моля системата да бъде в режим на гласуване предложението на госпожа Кръстева. Системата е стартирана. Моля да гласувате.

**КВОРУМ – 31. С 29 „за“, 2 „против“ и 0 „въздържали се“ се прие процедурното предложение.**

 **Г-н Иво Пазарджиев:** Продължаваме. Господин Деян Недков питане.

**Г-н Деян Недков:** Аз след толкова много експертни изказвания преди мене и питания, аз за едно тротоарче ще попитам така че, питане от Деян Недков - общински съветник. Уважаеми господин Кмет, в началото на този месец бях сезиран от гражданка на град Русе относно пропадане на общинска инфраструктура, пътно платно, тротоар и част от детска площадка в центъра на град Русе по улица „Добри Немиров“ срещу хотел „Космополитан“. Пропадането датира поне от 4 години, но след обилния порой през месец юни 2022 придобива огромни размери, застрашаващи живота и здравето на преминаващите оттам хора. Гражданката работи в района на пропадането и е ежедневен свидетел как през това място със затруднения преминават майки с колички и инвалиди, възрастни хора и деца. Шест месеца по-късно, след като нищо не е предприето, за да бъде отстранен проблема, същата е подала писмен сигнал, придружен със снимков и видео материал през платформата „Хелпбук“ на 06.12.2022 година, като сигнала е регистриран от Община Русе като документ с регистрационен индекс 48-269-18/07.12.2022. Има линк към сигнала, който е със статут „получил отговор“, но такъв няма. На 14.12.2022 година в предаването на БНТ „България в 60 минути“ направен репортаж на живо от мястото на пропадането, има приложен линк към репортажа и за предстоящия репортаж е бил поканен представител на Община Русе, но такъв не се е отзовал. Репортерът Роман Сушков, само да отбележа, че това е преди шест месеца, репортера Роман Сушков в ефир обявява, че е получил все пак официална устна информация от представител на общината, че господин Милков, кмет на Община Русе се е разпоредил мястото да бъде ремонтирано веднага. Към датата на настоящото питане, пропадането не е ремонтирано. Питането ми към Вас, господин Милков, е, какъв е срока и реда за обратна връзка към гражданите, подали писмен сигнал за нередности към Община Русе? Вторият въпрос, направен ли е оглед и проверка на място от служители на общината след получения сигнал, респективно след излъчения репортаж? Третия въпрос, кой ще понесе отговорност при възникване на инцидент, причинен от повредената инфраструктура? И последният въпрос, в какъв срок се ангажирате мястото да бъде ремонтирано?

**Г-н Иво Пазарджиев:** Господин Недков, заповядайте писмения отговор. Той ще Ви бъде изчетен от госпожа Магдалина Илиева. Виждам, че се приготвя. Заповядайте.

**Г-жа Магдалина Илиева:** Уважаеми господин Недков, господин Пазарджиев. На първия въпрос. Какъв е срока и реда за обратна връзка към гражданите, подали писмен сигнал за нередности към Община Русе? Съгласно член 121 от Административно-процесуалния кодекс, решението по сигнала се взема най-късно в двумесечен срок от постъпването му. На втория въпрос, направен ли е оглед и проверка на място от служители на общината след получения сигнал, респективно след излъчения репортаж. Във връзка с цитирания в питането Ви въпрос, Ви уведомявам, че на основание сигнала от заместник-кмет на устройство на територията до зам.-кмета по комунални дейности е изпратено вътрешно писмо за предприемане на действия по компетентност. С вътрешното писмо заместник-кмета по комунални дейности уведомява, че Общинско предприятие „Комунални дейности“ не може да извърши възстановителните работи, предвид запълнения график на предприятието в момента. На третия въпрос, кой ще понесе отговорност при възникване на инцидент, причинен от увредената инфраструктура. Отговорът ни е, общината следва да поддържа и управлява имоти и вещи общинска собственост с грижата на добър стопанин съгласно член 11 от Закона за общинската собственост, респективно в случай на инцидент лицето или лицата могат да предявят искова претенция пред съда. Последен въпрос, в какъв срок се ангажирате мястото да бъде ремонтирано. Очакват се ремонтни дейности по улица „Добри Немиров“ във връзка с проект изграждане на ВиК структура на обособена територия, обслужвана от ВиК Русе. След приключването им, ще бъде възложен ремонт на проблемния участък. Благодаря.

**Г-н Иво Пазарджиев:** Благодаря. Два допълнителни въпроса уточняващи или становище за господин Недков.

**Г-н Деян Недков:** Един допълнителен въпрос, свързан нали с отговора по въпрос номер 4. След ремонта на ВиК, понеже ние нямаме графика на ремонтите на ВиК, може ли някой да отговори, кога ВиК ще приключи с улица „Добри Немиров“ и кога Община Русе ще оправи тротоара и ще асфалтира след ВиК? Благодаря.

**Г-н Иво Пазарджиев:** Благодаря.

**Г-жа Магдалина Илиева:** Поемам ангажимент да Ви дам тази информация. Сега към момента не мога. Благодаря.

**Г-н Иво Пазарджиев:** Благодаря. Следващо питане господин Траян Тотев.

**Г-н Траян Тотев:** Уважаеми колеги, благодаря на тези от вас, които са останали до тази част от сесията. Уважаеми господин Кмете, настоящото питане е породено от желанието на много родители желаещи да използват услугите на Детска млечна кухня по наистина екологичен начин, а именно получавайки топлата храна на своите деца в стъклени буркани, вместо в пластмасови купички. Няма по-екологичен и безвреден начин за транспорт и съхранение на горещата храна от този и много родители го предпочитат. Факт е, че много кухни за деца в България използват пластмасови съдове за разпространение на храната за най-малките, но в това направление има и добри за мен примери, като Община Бургас, която води екологична кампания и в това отношение. Те са въвели и предлагат на своите потребители вариант за избор, дали да получават храната за децата си в стъкло или в пластмаса. Разбира се, съществува риск от попадане на парченца стъкло в храната. Този риск обаче може да бъде намален значително при оглед на бурканчетата при приемането им и при разсипването на храната при предаването й. За въвеждането отново на употребата на стъклени буркани ще е необходимо разбира се, закупуване на стерилизатори и съдомиялни, съобразени с капацитета на нашата кухня. За мен като родител, както и за много русенци, това е добрият пример. В община Бургас има още един добър пример, който вярвам, ще възприемете и въведете, а именно възможността за купуване на купони за кухнята онлайн. В тази връзка моите въпроси към вас са следните. Ще предприемете ли действия общинска администрация за въвеждането на най-екологичния и безвреден начин за съхранение и предаване на храната за най-малките русенци, а именно чрез стъклени буркани? Планирате ли въвеждането на система за електронно закупуване на купони за Детска млечна кухня - Русе с цел улесняване на родителите? Благодаря ви.

**Г-н Иво Пазарджиев:** Благодаря на господин Тотев. Заповядайте писмения отговор. Господин Тотев, писмения отговор. Господин Енчо Енчев ще отговори.

**Г-н Енчо Енчев:** Да, благодаря, господин Председателю. Наистина въпросът е дискусионен. Уважаеми господин Тотев, на въпрос едно. Ще приемаме ли действие общинска администрация за въвеждане на най-екологичния и безвреден начин за съхранение и предаване на храната за най-малките русенци, а именно чрез стъклени буркани? Отговор. Налице са обективни причини, поради които в Детска млечна кухня- Русе от 2007 година е преустановена практиката за предоставяне на готова храна в стъклени буркани за многократна употреба. Използването на стъклен амбалаж за реализиране на готовата продукция не гарантира безопасността на предлаганите храни. При осъществяване на процесите на стерилизация, затваряне и транспортиране е налице реален риск за нарушаване целостта му посредством счупване, пукване и попадане на чуждо тяло в храната, което е реална предпоставка, застрашаваща живота и здравето на децата. Дори рискът да бъде намален значително посредством оглед на самите бурканчета при приемането им, разсипването на храната и предаването й не гарантира напълно безопасността. Напълно вероятно е счупването да настъпи и при транспортиране от родителите до дома, а отговорността винаги се предявява към персонала на Детска млечна кухня. За закупуването на съдомиялни машини и стерилизатори за измиване и стерилизация на употребяваните многократно стъклени буркани за многократна употреба, са необходими значителни финансови средства. При осъществяване на такъв процес на работа ще е необходим и по-голям ресурс от персонал, което съвместно с извършените разходи за енергия, вода, други консумативи, допълнително ще утежни бюджета на Община Русе, както и ще повиши цената на купоните за родителите. Поради горецитираните факти Детска млечна кухня - Русе от години използва съдове за еднократна употреба при предоставяне на готовите храни, които напълно отговарят на изискванията за качество и безопасност на материалите и предметите от пластмаси, предназначени за контакт с храни съгласно националното и европейското законодателство. Получените опаковки се придружават от декларация за съответствие с нормативните изисквания. Уверяваме Ви, че Община Русе търси алтернативни решения за подмяна на използваните в Детска млечна кухня - Русе пластмасови еднократни опаковки за намаляване въздействието на определени пластмасови продукти върху околната среда. Предвижда се закупуване и ползване на опаковки от материал крафт хартия, хранителна 100%, подходяща за детско хранене и безопасна за околната среда. На въпрос две, планирате ли въвеждане на система за електронно закупуване на купони от Детска млечна кухня – Русе с цел улесняване на родителите? Отговор. Община Русе подкрепя инициативата за използване на съвременните технологии, нововъведения и предоставянето на електронни услуги. Извършва се пазарно проучване за разработване на програмен продукт, необходим за въвеждане на система за електронно закупуване на купони от Детска млечна кухня - Русе. За реализацията на този проект, необходимите за целта финансови средства ще бъдат планирани в бюджета на Община Русе. Благодарим за отправените въпроси и Ви уверяваме, че общинска администрация работи в интерес на гражданите на общината чрез реализиране на подходяща здравна и социална политика. В тази връзка предстои стартиране на проект по процедура „Детска кухня по програмата на храни и основно материално подпомагане 2021-2027 година“, съфинансирана от Европейския социален фонд и предстои подписване на споразумение между Агенцията за социално подпомагане, която е пак бенефициент и Община Русе в качеството си на партньор. Проектът предвижда предоставяне и на безплатни ваучери за получаване на храна от Детска млечна кухня за подпомагане на родителите на деца от 10-месечна до 3-годишна възраст от определени целеви групи, които не са в състояние или са в затруднение да осигурят здравословно и пълноценно хранене на децата си. За Община Русе е приоритет не само предоставяне на качествени, здравни, социални грижи и услуги за децата и гражданите, но и предприемане на действия за осигуряване на здравословна жизнена среда, намаляване и ограничаване на вредните въздействащи върху човешкото здраве и околната среда фактори.

**Г-н Иво Пазарджиев:** Благодаря на господин Енчев. Господин Тотев, заповядайте.

**Г-н Траян Тотев:** Благодаря за изчерпателния отговор. И все пак, според мен не е задължително при реализиране на въвеждането отново на стъклени буркани, цената да бъде повишена. Това може да се случи и за сметка на общината, като разходите бъдат от нейния бюджет, а не за сметка на повишаване на цената, но и повишаване на цената би било приемливо. По принцип на фона на случващото се в страната в нашата икономика. Друго нещо, което искам да кажа е, че преди да направя настоящото питане, се консултирах и потърсих контакт с Община Бургас, където ми казаха, че има разбира се, от време на време се случва да има счупен буркан и точно затова те просто слагат по две бурканчета повече и тогава никога няма случаи на храна да не стигне за някое дете, защото нали при разговорите в Русе разбрах, че това е една от причините да не би да стане така, че да не стигнат храните за всички деца. Така че, те така се справят с този проблем.

**Г-н Иво Пазарджиев:** Добре. Благодаря на господин Тотев. Колеги, моля за търпение и за тишина в залата. Остава още малко до края на дневния ред. Кметът на Община Русе ще вземе отношение. Моля за тишина в залата. Колеги, моля за тишина в залата.

**Г-н Пенчо Милков:** Моля ви за момент, колеги. Да проявите търпение да завършим, има и граждани, които да изслушаме.

**Г-н Иво Пазарджиев:** Господин Станчев, моля Ви за тишина.

**Г-н Пенчо Милков:** Въпросът, който се налага е следният. Ако буркана е собственост на семейството, ясно да го обясня, тоест да не се натоварва, сега ще обясня и защо общината, тогава съществува възможността при възникване на зараза на недобре почистен буркан, да съществува въпрос кой е виновен. Значи, представете си едно дете, което се връща със стомашно-чревно заболяване и веднага въпрос, Детска млечна кухня какво направи. Оказа се този буркан. Ако бурканите се администрират от общината, това изисква тяхното миене с препарати и от тук следва въпроса, значи това означава 1000 хранения, 1000. Носене до няколко пункта, изнасяне на бурканите. Ще гледаме да не ги счупят в началото, после няма да чупят. Но представете си, това са 1000 порции, след което тези 1000 порции трябва да се сложат съдомиялни, които трябва да ги измият с препарат, да ги изсушат, да ги подредят в каси и да ги пазят чисти. Не като бирените бутилки, нали в касите на улицата. Това нещо предизвиква напрежение финансово и материално, което и препарати, които отиват и черпене на вода за миене всеки ден на тези буркани, което може би съществува в Бургас, но според мен и колегите, когато анализирахме въпроса, примамливо е да се покажем модерни, но накрая ти трябва да поддържаш ресурс за миене на тези неща, докато пластмасовия отпадък се събира и се предава като пластмасов отпадък и се третира като такъв, а не като битов в общите съдове, което позволява да се утилизира по съответния ред за пластмасов отпадък. Докато стъклото, което миеш ежедневно, подсушаваш и хвърляш препарати в природата, не знам дали за 1000 буркана всеки божи ден, е по-щадящо природата, от това да се вземат купичките сложени една в друга и да се изпратят на фирмата за отпадъци като пластмаса. Което означава, че те си заминават в съответния ред за третиране на отпадъка. С тази добавка, а отношение на електронното, абсолютно задължително е да имаме възможност, господин Енчев за електронно. Това е абсолютно задължително и за мен е въпрос на време е много добро предложение.

**Г-н Иво Пазарджиев:** Благодаря, заповядайте на становище. В рамките на 1 минута становището.

**Г-н Траян Тотев:** Благодаря за поетия ангажимент за купоните. А относно за стъклените буркани, вярвам, че щом там има начин за избор, защото там им дават начин на избор да избират те за децата си, дали искат да бъде тяхната храна в стъкло или в пластмаса. Вярвам, че ако и тук предложим такъв избор или Вие направите проучване към потребителите на млечната кухня, така ще разберете всъщност родителите какво предпочитат. Явно има начини за запазване на здравето на децата и същевременно удовлетворени потребители.

**Г-н Иво Пазарджиев:** Благодаря.

**Г-н Траян Тотев:** Аз пък никога не бих избрал да сложа горещата храна на моето дете в пластмасова купичка, било то и някои от Европейския съюз да казват, че тази купичка всъщност е безвредна. Аз не бих го направил.

**Г-н Иво Пазарджиев:** Благодаря Ви, господин Тотев. Благодаря. Моля за тишина в залата. Ще изчакам да се успокои залата и продължаваме. Успокои ли се залата?

**Точка 42**

**Изказване на Мариян Димитров – Вх. № ОбС-517/08.06.2023 г.**

**Г-н Иво Пазарджиев:** Господин Мариян Димитров за изказване. Заповядайте.

**Г-н Мариян Димитров:** Уважаеми общински съветници, уважаеми господин Председател, уважаеми господин Кмете. Правя питане относно възстановяването на чешмата в градинката на Площад „Княз Александър Батенберг“ в Русе. Площад „Княз Александър Батенберг“ бе част от мащабния проект реконструкция и рехабилитация на пешеходната среда и изграждане на зони за обществен отдих, който беше изпълняван в продължение на няколко години. Реконструкцията на ключови обекти в тази централна градска част безспорно допълнително облагородиха района, но след ремонта изчезна намиращата се там от десетилетия единствена чешма. През месец април 2023 година областния управител Анатоли Станев и главния секретар на ВиК Асоциацията Пламен Спасов предложиха тази чешма да бъде възстановена. Това предложение се подкрепя и от много русенски граждани, тъй като те смятат, че подобна инициатива ще допринесе за това място да стане още по-приятно за почивка и разходка. Чешмата ще се впише напълно в архитектурния облик наоколо и ще благоприятства за разходките, особено на семействата с малки деца. Освен това, чешмата винаги е била и средище за социален живот. В много европейски страни правителствата са въвели условия за задължително поставяне на обществени чешми в градовете с идеята гражданите да имат постоянен достъп до питейна вода. Подобно начинание се определя като принос за обществото. Хората са убедени, че достъпната вода е основен компонент за обществената стабилност. Ако бъде възстановена тази чешма, тя ще се ползва в жарките дни, както от множество ученици от училище „Христо Ботев“, така и от стотиците минаващи и отдъхващи русенци и гости на града ни. По този повод искам да задам на кмета Пенчо Милков следния въпрос. Кога Община Русе ще възстанови чешмата на Площад „Княз Александър Батенберг“ в Русе? Сред гражданите битува мнението, че тази чешма не се възстановява умишлено, за да се вдигне оборота на кафетата, собственост на кръга „Космополитън“, с който бизнес кръг, Вие господин Кмете, работите много успешно.

**Г-н Иво Пазарджиев:** Моля да отида в залата! Благодаря на господин Димитров. Господин Димитров, господин Димитров, заповядайте отговора Ви. Моля за тишина в залата! Госпожа Магдалина Илиева за отговор, заповядайте.

**Г-жа Магдалина Илиева:** Уважаеми господин Димитров, моя отговор е кратък. В бюджета на общината има заложени средства за изграждане на тази чешма. До края на годината ще бъде изградена. Няма да коментирам. Отношенията в питането Ви. Разберете, че ние не си правим оперативките в „План Б“. Това е наистина неприемливо твърдение от Ваша страна. Чешмата ще бъде изградена. Инициативата наистина е добра да бъде възстановена. Само че аз бях чула, че затова даже има някакви средства, които са събирани по някаква линия и биха могли да бъдат предоставени в помощ на общинския бюджет. Само за това не съм получила някакво потвърждение от инициаторите. Да, на площад „Дунав“ също ще бъде възстановена. Ще бъде отремонтирана, въпреки че един път беше отремонтирана и чешмата, която се намира в Парка на възрожденците, която не работеше, поправихме я, след това отново я счупиха, пак я поправихме и в момента е отново счупена. Правим всичко възможно. Благодаря.

**Г-н Иво Пазарджиев:** Благодаря на госпожа Илиева.

**Точка 43**

**Питане на Мариана Иванова – Вх. № ОбС-518/08.06.2023 г.**

**Г-н Иво Пазарджиев:** Следващото е питане от госпожа Мариана Иванова. Заповядайте.

**Г-жа Мариана Иванова:** Уважаеми общински съветници, искам да изкажа изключителна благодарност към тези от вас, които останаха в залата, за да се позаинтересуват от питанията на гражданите, по силата на които сте избрани да ги представлявате и да изразя своята тревога от отсъствието на онези, за които не представлява интерес питането на един гражданин. Моят въпрос е към господин Милков. Уважаеми господин Милков, поземлен имот с идентификатор 63427.12.32 е имот публична общинска собственост с трайно предназначение второстепенна улица, съгласно заповед за одобрение на кадастралната карта от 2006 и съгласно заповед за изменение на същата от 2013. Съгласно член 56, алинея 2 от Закона за общинската собственост за улици не се съставят актове за частна общинска собственост. Улицата е единствена, която обслужва квартал 4001 в „Образцов чифлик“ по застроителния и регулационния план, задънена е и без предвидено уширение за обратен завой. Имотите общинска собственост се използват само според тяхното предназначение, съгласно член 11, алинея 2 от Закона за общинската собственост, както и в интерес на населението. Уведомен сте, че собственикът на имот с идентификатор 26163 е пристроил незаконно своя обект, като части от незаконните пристройки на изток са изградени върху публичната общинска собственост с предназначение улица и незаконно тези части се владеят от собственика на въпросния недвижим имот, като по такъв начин част от улицата е приобщена чрез незаконно строителство към този обект. Поискано е да се издаде заповед за освобождаване на частите от улицата, които се използват за жилище. Поради липса на реакция от Ваша страна, като гражданин оставам с впечатлението, че очевидно за Вас е в реда на нещата някой да си построи върху улицата жилище и е в реда на нещата да си позволява или толерира използване на публичната общинска собственост в частен интерес, поради което правя настоящото питане, като желая да получа писмен и устен отговор. Първо, какви действия са предприети във връзка с освобождаване на частите от имот публична общинска собственост с идентификатор 63427.12.32 с предназначение второстепенна улица, от незаконния строеж върху нея? Второ, в изпълнение на задължението Ви по член 66а от Закона за общинската собственост, представени ли са отчети за състоянието на общинската собственост и какви данни фигурират за състоянието на публичната общинска собственост с този идентификатор? В случай, че не сте представили такива отчети, какви данни фигурират в Община Русе за състоянието на публичната общинска собственост с идентификатор 63427.12.32? Благодаря ви за вниманието.

**Г-н Иво Пазарджиев:** Госпожо Иванова, понеже Ви е подготвен общ отговор на двете питания, представете и второто Ви питане.

**Г-жа Мариана Иванова:** Да, още веднъж благодаря за вашето внимание. Вторият ми въпрос е свързан също с квартал „Образцов чифлик“, където искам да отбележа, че от 1982 година има пълномощник на кмета и всички тези неща се случват въпреки неговото съществуване и в мен остава впечатлението, че квартал „Образцов чифлик“ единствено служи, за да обезпечава заплатата на този пълномощник, който реално не е извършил нито едни действия във времето и пряко се влияе върху обществените отношения на жителите в този квартал. Следващото ми питане под номер 519 относно неизпълнение на задължение по член 225, алинея 3 от ЗУТ и Наредба 25 за принудително изпълнение за премахване на незаконни строежи и части от тях от компетентните органи на Община Русе. Уважаеми господин Милков, уважаеми господа и госпожи общински съветници, в случай че е необходимо, моля самосезирайте се. В случай на необходимост се самосезирайте и упражнете контрол върху изпълнението на общинските наредби. Съгласно член 225, алинея 3 от ЗУТ, когато заповед за премахване на незаконно строителство не се изпълни доброволно в определения за нея срок, тя се изпълнява принудително от общината по ред, определен с наредба на общинския съвет. Този ред е определен от общинския съвет в Русе с Наредба номер 25 за принудително изпълнение. Съгласно член 4 на същата наредба, при установено неизпълнение на заповедта за премахване на незаконния строеж в доброволния срок, се пристъпва към нейното принудително изпълнение. Поисках и получих по Закона за достъп до обществена информация такава, че в периода от встъпването Ви в длъжност, до 25 ноември 2022 година са издадени 47 броя заповеди за премахване на незаконни строежи, от които доброволно са изпълнени 23. Също така по същия закон получих достъп до информация, че до настоящия момент не сте премахнал принудително нито един от незаконните строежи по влезли в сила заповеди за премахване на незаконно строителство срокът за доброволно изпълнение, по които е изтекъл, с което не изпълнявате Вашите задължения по Наредба 25 на общинския съвет. При това Община Русе е имала сключени договори с фирма изпълнител, както следва. За 2019 година…

**Г-н Иво Пазарджиев:** Моля за тишина в залата.

**Г-жа Мариана Иванова:** … с фирма „Вегак“ ЕООД, за 2020, 2021, 2022 и 2023 година с фирма „Чинков ремонт груп“ ЕООД. По тези договори няма нито едно възлагане за събаряне на обект по Наредба 25 и премахване на незаконни строежи или части от тях по влезли в сила заповеди по член 225, алинея 3 от ЗУТ след срока за доброволно изпълнение, което представлява неизпълнение на законовите Ви задължения. В същото време сте въвеждали в заблуждение общинския съвет да гласува средства в бюджетите на Община Русе за 202, 2021 и 2022 година за премахване на незаконно строителство, за чийто размер не сте представили точни разчети относно обектите за премахване в бюджетната година и необходимите средства за тяхната реализация, предполагам с намерение да прехвърлите отговорността за неизпълнение на Вашите задължения върху общинския съвет за липса на осигурен финансов бюджетен ресурс. И така 4 години бездействие. С Вашето бездействие по изпълнение на задълженията Ви по член 225, алинея 3 от ЗУТ и Наредба 25 на общинския съвет, Вие реално не само неглижирате труда на служителите от Отдел „Строителен контрол“ и ги демотивирате в тяхната работа, така също създавате среда, в която да се реализира много незаконно строителство, тъй като извършителите не са заплашени от реално премахване на незаконно построеното, а така също не реализирате държавната политика за недопускане на незаконно строителство и премахване на такова в случаите, когато то е извършено и установено. Не сте предприел нито едно действие в изпълнение на задълженията да премахнете принудително незаконни строежи по влезли в сила заповеди. Особено фрапантен е случаят, в който Вие неглижирате дори интересите на държавата, когато е застроена незаконно нейна собственост. Със заповед номер РД 01-659 от 11.032022 година, издадена от госпожа Магдалина Илиева, е наредено да се премахне незаконен строеж пета категория надстройка и пристройка към жилищна сграда с идентификатор в имота на държавата 2617…

**Г-н Иво Пазарджиев:** Да, ориентирайте се към приключване.

**Г-жа Мариана Иванова:** Многократно сте уведомявани. Приканвам да изпълните задълженията си по Наредба номер 25. Провеждани са срещи с Вас, в които сте поемали ангажименти, незаконното строителство да бъде премахнато по тази заповед, отдавна е известно на русенската общественост.

**Г-н Иво Пазарджиев:** Ориентирайте се към приключване.

**Г-жа Мариана Иванова:** Добре, задавам следните въпроси. Мисля, че е сериозен въпроса. Какъв е размера на необходимите средства за премахване на незаконните строежи по влезлите в сила заповеди за премахване на незаконно строителство по реда на член 225, невъзложени към момента на настоящото питане и за които дължите действията по наредбата на общинския съвет номер 25? Второ, какви действия сте предприели или ще предприемете и в какъв срок за възлагане на събаряне на обектите по Заповед РД 01-659 от 11.03.2022, срока за доброволно изпълнение по който е изтекъл, построен в поземления имот собственост на държавата. Желая да получа писмен и устен отговор. Благодаря ви.

**Г-н Иво Пазарджиев:** Благодаря. Тъй като на двете питания отговора е шест страници, заповядайте, ще помоля госпожа Илиева така да… Ами, заповядайте. госпожо Илиева, заповядайте.

**Г-жа Магдалина Илиева:** Ще се опитам да бъда много бързо четяща. Относно първото на госпожа Иванова. Какви действия са предприети във връзка с освобождаване на частите от имот публична общинска собственост с идентификатор 12.32 с предназначение второстепенна улица от незаконния строеж върху него? Във връзка с постъпила в Община Русе информация от 26.09.2022 с твърдения, че самостоятелните обекти променили конструктивно жилищата си и са изградили баня, така също ВиК инсталация, намиращи се в жилищна сграда с идентификатор 26.16, находяща се в квартал „Образцов чифлик“ Русе е образувана преписка. От служителите на Отдел „Строителен контрол“ е извършена проверка на място на 01.12.2022 година. Посетени са самостоятелни обекти в сграда с идентификатори .1.2.3. Установено е, че и в трите обекта има изградени баня и тоалетна. Установено е, че северно-източно към самостоятелен обект в сграда с идентификатор .3 е изградена пристройка с Г-образна форма, която е функционално свързана с него. Източната част на пристройката е в непосредствена близост до електрически стълб. Пристройката се състои от кухня и две стаи. Изградена е от тухлени зидове с метални покривни конструкции, покрита с ламарина. Направено е замерване, като същата е с приблизителни максимални размери, посочени в отговора. Южно към обекта е изграден навес метална носеща конструкция, покрит с ламарина. Същият е с приблизителни размери посочени. Под навеса е изпълнена и стоманобетонна плоча. До госпожа Ивелина Закаджиева, като собственик на сграда с идентификатор .2 е изпратено писмо от 19.12.2022 за предоставяне на копие на документ за собственост строителни книжа за описаната баня и тоалетна. При липса на такава е следвало да бъдат представени декларации от нея или свидетели за това кой кога е изпълнил същите. До господин Цветан Пенчев, като собственик в сграда с идентификатор .3 на 19.12 също е поискано копие на документ за собственост и строителни книжа за описаните баня и тоалетна. В отговор са получени писма от 06.01 с данни, които са в непълен обем и не дават необходимата информация. В същите са посочени имената на 9 броя свидетели с твърдения, че същите могат да изяснят повече факти и обстоятелства по случая. С писма от 20.04 е изискано да се предоставят три имена и адреси за кореспонденция на деветте лица, посочени в описаните писма. Същите не са представени в срок. Предвид задължението на административния орган да положи всички усилия за изясняване на всички факти и обстоятелства по случая, с писма от 25 май е поискана повторно същата информация. До настоящия момент в Отдел „Строителен контрол“ такава не е постъпила. С оглед изложеното предвид описаното, предстои образуване на административно производство за нарушение по член 232, алинея 5.3 от ЗУТ. Към настоящия момент работата по административната преписка продължава. Обръщам внимание, че за всички описани действия по-горе са били своевременно информирани с множество писма всички заинтересувани лица, включително областен управител, РДНКС, Института по земеделие и семезнание „Образцов чифлик“ и Министерство на регионалното развитие и благоустройство. В допълнение искам да добавя, че на места също открихме много случаи, в които е ограничен достъпа в държавния имот с огради, които не представляват строеж, но ограничават достъпа в общия имот и Вашия имот не е изключение. По вторият въпрос, който е в изпълнение на задължението ви по член 66 а от ЗОС. Представени ли са отчети за състоянието на общинската собственост и какви данни фигурират за състоянието на публичната собственост с идентификатор 12.32 на град Русе? Съгласно член 4, алинея 3 от Наредба 1 за общинската собственост, приета от Общински съвет – Русе, ежегодно до 30.06 кметът на общината съставя и предоставя на общинския съвет отчет за състоянието на общинската собственост и за резултатите от нейното управление по видове и категории обекти. Предмет на този отчет е придобиването от общината на имоти и вещи. Резултатите от управлението на общинската собственост, както и извършените разпоредителни действия през годината. Отчетът е обобщителен документ, в който се отразяват основните и най-значими дейности по управление на общинската собственост. На въпроса Ви, в случай, че сте предоставили отчети, какви данни фигурират в Община Русе за състоянието на публична общинска собственост с идентификатор 12.32? Отговорът ни е, за общинските имоти се съставят актове за общинска собственост по образци утвърдени от министъра на регионалното развитие и благоустройството и министъра на правосъдието, съобразно член 63 от Закона за общинската собственост. В Община Русе са създадени и се водят Главен регистър за публичната общинска собственост и Главен регистър за частна общинска собственост по образци утвърдени от съответните министри. Съгласно член 56, алинея 2 от Закона за общинска собственост, за временните постройки, улиците, площадите, общинските пътища и други линейни обекти на техническата инфраструктура, не се съставят актове за общинска собственост, освен ако в специален закон не е предвидено друго. Имота посочен от Вас не представлява част от този регистър. И в отговор на второто Ви питане, по въпроса какъв е размерът на необходимите средства за премахване на незаконни строежи по влезлите в сила заповеди за премахване на незаконно строителство по реда на член 225 а, алинея 3 от ЗУТ, възложени към момента на настоящото питане и за които са дължими действията по принудителното им премахване? Отговора ни е следният. Към настоящия момент действащ договор по премахване на обекти по Наредба 25 на Общински съвет – Русе, е Договор от 17.03.2023 година между Община Русе и „Чинков ремонт груп“, съгласно който общата стойност на извършените по договора услуги е 49 900 лева без ДДС. От 2022 година до настоящия момент влезли в сила заповеди за премахване на незаконни строежи, неизпълнени в срока за доброволно изпълнение, в Отдел „Строителен контрол“ са 6 броя. Възлагане на същите за принудително изпълнение съгласно Наредба 25 на общински съвет, за възлагането им е необходим среден бюджет от около 36 000 лева. Вторият Ви въпрос, какви действия сте предприели или ще предприемете и в какъв срок за възлагане събарянето на обектите по заповедта от 11.03.2022 година, срокът за доброволно изпълнение, на които е изтекъл, построени в поземлен имот с идентификатор 26.16 по кадастралната карта на Русе, собственост на държавата? Отговорът ни, в Община Русе е постъпил сигнал от 09.08.2021 година и разпореждане на главен директор на Главна дирекция „Строителен контрол“ към РДНСК от 20.09.2021 година относно твърдения за пристрояване и надстрояване на сграда с идентификатор 26.17, за което е образувана административна преписка от служители на „Строителен контрол“. При Община Русе е извършена проверка на място на 17.08.2021, при която е установено, че на мястото има изградена двуетажна жилищна сграда с едноетажна пристройка в източната част и две едноетажни пристройки в западната част на сградата. Покривите на сградата и пристройките са с дървена носеща конструкция. С писмо от 26.08.2021 година Теодор Петров Симеонов, собственик на сграда 26.17 са изискани копия на документи за собственост и строителни книжа за описаните по-горе обекти. При липса на такива, същият е следвало да представи декларация от него или свидетели за това, кой кога е изградил същите. Лицето е предоставило в непълен обем изисканата документация, предвид което, с писмо от 15.09.2021 повторно е изискана такава. На 28.09 е извършена допълнителна проверка на място от служители на Отдел „Строителен контрол“.

**Г-н Иво Пазарджиев:** Моля за тишина в залата. Имаше зададен въпрос публичното и на него трябва да бъде получен отговор. Госпожо Иванова, недейте взема думата. Заповядайте.

**Г-жа Магдалина Илиева:** Направено е замерване на двуетажната жилищна сграда и пристройката към нея отново. Жилищната сграда е с приблизителни размери посочени. Пристройката в източната част е покрита с керемиди и тук следва описание на установеното от последвалото отново посещение на обекта. С писмо от 11.10.2021 година за пореден път е поискан актуален документ за собственост на Теодор Симеонов. С оглед на горното, предвид събраната информация по случая, от Отдел „Строителен контрол“ е съставен констативен акт от 15.12.2021 година за незаконен строеж категория пета. С писмо от 10.01.2022 година същият е съобщен на заинтересованите лица. Въз основа на описания по-горе акт, заместник-кмета на Община Русе е издал заповед за премахване на незаконен строеж категория пета. С писмо от 16.03.2022 същата е изпратена на заинтересованите лица, същия констативен акт. С писмо от 11.03 до Симеонов е изпратено писмо с искане за предоставяне на декларации относно годината на изграждане на констатирания гараж с пристройка към него. Това е друг предмет на оглед в същия имот. След направен анализ на събраната информация, от служители на „Строителен контрол“ е съставен констативен акт от 22.03.2022 за незаконен строеж категория 6. С писмо от 29.03 същия е изпратен на заинтересованите лица. С писмо от 17.05 Община Русе е уведомена за извършено доброволно премахване и частично изпълнение на заповедта от 11.03.2022 година. Въз основа на констативен акт от заместник-кмета на Община Русе е издадена заповед на 20.05 за премахване на незаконен строеж, 6-та категория, гараж и постройки ситуирани в имот 26.17 и същата е съобщена на 30.05.2022 година. На 03.06.2022 е извършена проверка във връзка с изпълнение на заповедта от 11.03.2022 година за премахване на незаконен строеж 5-та категория. На място е констатирано, че е извършено частично премахване на констатираното като незаконно надстрояване, но е установено, че премахването не е извършено в цялост, като същевременно е изпълнен нов покрив на сграда с посочен идентификатор. При огледа в имота е констатирано и, че заповедта от 20.05.2022 година, издадена от заместник-кмета за премахване на незаконен строеж категория 6-та, е изпълнена доброволно. Във връзка с описаното по-горе, господин Симеонов с писмо от 18.07.2022 е изискано да представи в Община Русе декларации от него и свидетели, описващи кой е изградил новия покрив на процесната сграда. За установеното нарушение, от служители на „Строителен контрол“ е съставен констативен акт от 01.08.2022 за незаконен строеж 5-та категория. Тоест, върху същата сграда при повторна проверка е установено частично изпълнение на заповедта за премахване и в същото време е установен нов незаконен строеж. С писмо от 03.08.2022 година същият е съобщен на заинтересованите лица, констативния акт. Предвид установеното нарушение, до посочените в писмо от 25.07.2022 година като извършители, са изпратени писма с покани за съставяне на актове за установяване на административни нарушения. От служителите на „Строителен контрол“ са съставени 1-2-3-4 акта за установяване на незаконно строителство от 17.08.2022. С писмо от 07.09.2022 е изпратена покана за доброволно изпълнение в пълен обем на заповед от 11.03.2022 година на заместник-кмета за премахване на незаконен строеж 5-та категория. С писмо от 29.09.2022 е поискано удължаване на срока за доброволно изпълнение по същата заповед, предвид настъпващия зимен сезон и липсата на друга тоалетна за живущите в жилищната сграда. Въз основа на описаните по-горе актове за установено административно нарушение, от заместник-кмета са издадени наказателни постановления 4 броя. Същите са обжалвани пред Районен съд - Русе. Наказателните постановления са отменени от Районен съд - Русе с влезли в сила решения, а наказателно постановление от 29.09.2022 е потвърдено от Районен съд - Русе и е обжалвано пред Окръжен съд - Русе, като към настоящия момент все още няма влязло в сила решение. Предвид установения нов незаконен строеж, от заместник-кмета е издадена заповед за премахване на строеж категория 5. С писмо от 13.10.2022 година заповедта е съобщена на извършителите, като същата не е обжалвана и е влязла в сила. От служителите на „Строителен контрол“ е извършена проверка на място на 06.01.2023. Установено е, че заповедта не е изпълнена доброволно в срока даден в същата. Предвид това е изпратена покана за доброволно изпълнение на същата с дата 27.01.2023. С поредна молба от 13.02.2023 от адресата на заповед за премахване на заместник-кмета на Община Русе и един от адресатите на заповед от 29.09.2022, а именно Теодор Симеонов, е поискано да не се извършва принудително изпълнение на заповедите, тъй като предстои зимен период и семейството му ще остане без дом и срока за изпълнение е удължен до края на месец май 2023. Предвид изтичане на посочения срок, на 09.06.2023 година е извършена проверка от служители на „Строителен контрол“, по която е установено, че визираните заповеди не са изпълнени. Към настоящия момент предстои да бъдат предприети действия по образуване на административно наказателно производство поради извършване на нарушение по член 232, алинея 5.1 от ЗУТ, както и действия по принудително изпълнение на заповедта от 11.03.2022 година и от 29.09.2022 на заместник-кмета за принудително изпълнение на заповеди за премахване. Обръщам внимание, че всички описани действия отново са били своевременно информирани, е дадена информация до областния управител, РДНСК, Института по земеделие и Министерство на регионалното развитие, както и на жалбоподателя. И отново искам да повторя, че гражданите трябва да са наясно, че производствата във връзка с установяване на незаконно строителство са изключително дълги. Ние наистина сме длъжни да установим всички факти и обстоятелства, така че всяко едно наказателно постановление и всяка една заповед, да може да издържи в съда след евентуална жалба, което всъщност се случва много често. Тези актове и заповеди да бъдат обжалвани. И отново искам да кажа, че аз няма да позволя, докато съм тук строителният контрол да бъде използван за бухалка за решаване на междусъседски спорове, защото смятам, че ние в миналото, сега, надявам се и в бъдеще, да се отнасяме еднакво и към двете страни – и към жалбоподателя, и към ответника, и да имаме законосъобразни действия и към двете страни. Благодаря.

**Г-н Иво Пазарджиев:** Благодаря на госпожа Илиева. С изчерпване на дневния ред закривам четиридесет и деветото заседание.

**ИЗГОТВИЛ: ПРЕДСЕДАТЕЛ:**

 **/Йоанна Гочева/ /Иво Пазарджиев/**